SunOnline: Gadi ireh therey fenuny thanfeezu nuvaa ethah kameh\nއަހުމަދު ސާއިލް އަލީ 28 Nov 2021, 08:37\nޓްރެފިކް ޕޮލިހަކު މާލޭގެ މަގެއްގައި ޑިއުޓީ ކުރަނީ -- ސަން ފައިލް ފޮޓޯ\nގެއިން ނުކުތީ ބާޒާރު ކޮށްލައި ކޮފީއެއް ބޯލުމުގެ ނިޔަތުގައެވެ. ބާޒާރަށް ދިޔަ މަގުމަތިން ފޯނަކަށް ޖަވާބު ދިނުމަށް ޒިކުރާ މިސްކިތް ކައިރި ސައިކަލް މަޑުކޮށްލީމެވެ. އޭރު އެ ސަރަހައްދުގެ ގަވައިދާ ހިލާފަށް ޕާކް ކޮށްފައި ހުރި ސައިކަލް ތަކުގައި ފުލުހުން ދިޔައީ ސްޓިކާ ޖަހަމުންނެވެ. ރަނގަޅެވެ. ގަވައިދާ ހިލާފު ވާނަމަ ފިޔަވަޅު އަޅަންވީއެވެ. ނަމަވެސް ހިތާމައަކީ ވަކި ކަމަކަށް އިސްކަން ދޭތީއެވެ. އެ ސަރަހައްދުގައި ތިބޭ ގަވައިދާ ހިލާފަށް މަސައްކަތް ކުރާ ބިދޭސީން ވެސް ފުލުހުންނަށް ފެންނަ ނަމައޭ ހިތަށް އެރިއެވެ. އަދި އެ މައްސަލައިގައި ސްޓިކާއެއް ޖަހާލާނަމަ ކިހާ ރަނގަޅުތާއެވެ.\nފޯނަށް ޖަވާބު ދިނުމަށް ފަހު އަނެއްކާ ވެސް ސައިކަލް ދުއްވާލީމެވެ. ދެން މަޑުކޮށްލީ ފެންފުޅިއެއް ގަތުމަށް ކަންމަތީ ފިހާރައެއް ކައިރިއަށެވެ. އެތަނަށް ވަތްއިރު ސޭޓަކަށް އިނީ ބިދޭސީއެކެވެ. ފިހާރަތަކުގެ ސޭޓުންނަށް ބިދޭސީން ތިބުން މަނާ ކޮށްފައި ވީނަމަވެސް ވިޔަފާރިތައް ހިންގަމުން އެދަނީ ބިދޭސީން ބޭނުން ކޮށްގެންނެވެ. ހަމައެކަނި ސޭޓް ކަމެއް ނޫނެވެ. އެތަންތަނުގެ ހަގީގީ ވެރިންނަކީ ވެސް އެ ބިދޭސީންނެވެ. މަހަކު މަދު ލާރިކޮޅެއް ދޭގޮތަށް ދިވެއްސެއްގެ ނަންމަތީ ރަޖިސްޓްރީ ކޮށްފައިވާ އެ ވިޔަފާރިތަކުގެ ބޮޑު ނަފާއަކާއި ބާރެއް އޮންނަނީ ބިދޭސީންނަށެވެ.\nބިދޭސީއަކު ދޯނީގައި ނިދާފައި --- ސަން ފައިލް ފޮޓޯ\nއެވަރުން އަދި ބިދޭސީންގެ ބައި ނިމުނީއެއް ނޫނެވެ. ދަތުރުވެރިންގެ މާރުކޭޓަށް ވަތްއިރު އެތަނުގައި ވެސް ބިދޭސީންނެވެ. އެ މާރުކޭޓްގައި ބިދޭސީން ރަސްކަން ކުރަނިކޮށް މިފަހުން އެކަން ހުއްޓުވައި އެތަނުގައި ބިދޭސީންތައް ފޮނުވައިލިއެވެ. ނަމަވެސް އަނެއްކާވެސް އެ މާރުކޭޓަށް ބިދޭސީން މިވަނީ ގަދަވެގެންފައެވެ. ދަނޑުތައް ބިދޭސީން ކޮންޓްރޯލް ކުރާއިރު އެ ތަކެތި މާލެ ގެންނަ ބޯޓް ތަކުގައި ވެސް ބިދޭސީނެވެ. އެ ވިއްކަން މާރުކޭޓްގައި ވެސް ބިދޭސީންނެވެ. ދެން އެ ވިޔަފާރީގައި ދިވެހިންނަށް އޮންނާނެ ފުރުސަތު ވިސްނާލަށްވާށެވެ.\nދަތުރުވެރިންގެ މާރުކޭޓުން ނުކުމެ މަސް މާރުކޭޓާ ކައިރި ކޮށްލިއިރު އެތަނުގައި ވެސް ބިދޭސީން މަދެއް ނޫނެވެ. ފަޅުވެރިއެއްގެ ގޮތުގައި މަސް ބާނަން ދިއުމަކީ ރާއްޖޭގައި ބިދޭސީންނަށް ހުއްދަ މަސައްކަތެއް ނޫނެވެ. ނަމަވެސް އާއްމު ކަމެކެވެ. ފައިސާ ލިބޭ ހުރިހާ ކަމެއްގައިހެން އިސްކޮށް ބިދޭސީންނެވެ.\nބިދޭސީންގެ މައްސަލައަށް އެކަނި ބެލިޔަސް ރާއްޖޭގައި މުހިންމު ގާނޫނުތައް ތަންފީޒު ނުވާ ކަމުގެ ހެކި ފެންނާނެއެވެ. ގާނޫނު ބުނާގޮތުން ރާއްޖެ އައިސް މަސައްކަތް ކުރެވޭނީ ވަކި ހުއްދަތަކަކާއި އިޖުރާތްތަކެއް ފުރިހަމަ ކޮށްގެންނެވެ. ނަމަވެސް ލައްކައަކަށް ވުރެން ގިނަ ބިދޭސީން ގަވައިދާ ހިލާފަށް އުޅޭ ކަމަށް އިކޮނޮމިކް މިނިސްޓްރީން ބުނެއެވެ. އެކަން ހުއްޓުވޭތަނެއް ނާންނައިރު ގާނޫނާ ހިލާފަށް ގައުމުގެ އިގުތިސާދުން ބިދޭސީން ރަސްކަން ކުރަނީއެވެ. ކުދި އަދި މެދުފަންތީގެ އެތައް ވިޔަފާރިއެއް ކޮންޓްރޯލް ކުރަނީ ބިދޭސީންނެވެ. ރާއްޖޭގައި ގަވައިދާ ހިލާފަށް ވިޔަފާރިކޮށް އޭގެން ނަފާ ހޯދައިގެން އެ ފައިސާ މި ގައުމުން ބޭރު ކުރާއިރު އަޅާ އެކަށީގެންވާ ފިޔަވަޅެއް ނެތެވެ.\nމަސްތުވެގެން މިނިވަންކަން މަތީ\nމަސް މާރުކޭޓުން ނުކުމެ ސައިކަލަށް އަރަން ޕާކިން ޒޯނަށް ދިޔައިރު އަނެއްކާ ވެސް ދިމާވީ ސްޓިކާ ޖަހަން ތިބި ފުލުހުންތަކަކާއެވެ. ޝައުގުވެރިކަމާއެކު ފަހަރަކު އުޅަނދެއް ޖޫރިމަނާ ކުރަމުން ދެ ފުލުހަކު ދިޔައެވެ. ހިތާމައަކީ އެކަމުގައި ތިބި ފުލުހުންނަށް އެ ސަރަހައްދުން ދިޔަ ދެ މީހަކު ފާހަގަ ނުވިކަމެވެ. އެ މީހުން ހިނގަމުން ދިޔަގޮތާއި އަމަލުތައް ހުރިގޮތުން އެ ތިބީ މަސްތުވެފައިކަން ފުރިހަމަ ބުއްދިއެއްގައި ހުރި ކޮންމެ މީހަކަށް އެނގޭނެއެވެ.\nމިއީ އަނެއް މައްސަލައެވެ. މާލޭ މަގުތަކުގައި މަސްތުވެ، ބިއްޖެހިފައި ތިބޭ މީހުން އިތުރުވާން ފަށައިފިއެވެ. ސަލާން ޖަހައިގެންނާއި އެކިއެކި މަސައްކަތް ކޮށްގެން ލިބޭ ފައިސާއިން މަސްތުވެގެން މާލެ ތެރޭގައި ފާޅުގައި އުޅެނީއެވެ. ހިތްފަސޭހަ މައިދާންތަކާއި މިސްކިތްތައް އެ މީހުންގެ ގެތަކަށް ހަދައިފިއެވެ. މަސްތުވެގެން މަގުތަކުގައި ފާޅުގައި އުޅޭއިރު އެއީ ކުށެއް ނޫނޭ ހީވާ ފަދައެވެ.\nމާލޭގައި މީހަކު މަސްތުވެގެން: މަސްތުވެ މަގުތަކުގައި އުޅޭ މީހުން ގިނަ -- ސަން ފައިލް ފޮޓޯ\nޓޫރިސްޓު ބޭނުންތަކަށް ރާއްޖެ އެތެރެ ކުރާ ބަނގުރާ ފިޔަވައި އެހެން މަސްތުވާތަކެތި އެތެރެކޮށް ވިއްކުމަކީ މަސްތުވާތަކެއްޗާ ބެހޭ ގާނޫނުން ބޮޑު ކުށެކެވެ. އަދި އެތަކެތި ބޭނުންކޮށްގެން ރަށު ތެރޭގައި އުޅުމަކީ ވެސް ކުށެކެވެ. ނަމަވެސް މިކަން އާއްމުވީވީނުން އެއީ ކުށަކަށް ނުވާ ހިސާބަށް ކަން މިވަނީ ގޮސްފައެވެ. މަސްތުވެގެން އުޅުން އާއްމެވެ. މަސްތުވާތަކެއްޗާ ދެކޮޅަށް ކާމިޔާބު މަސައްކަތްތަކެއް ކުރި ނަމަވެސް ގާނޫނު އެންމެ ފުރިހަމައަށް ތަންފީޒު ކުރެވޭތަނެއް ނުފެނެއެވެ.\nދުންފަތުގެ ގާނޫނު ވެސް ހަމައެކަނި ލިޔުމުގައި\nގެއިން ނުކުމެލި ސަބަބުތަކުގެ ތެރޭގައި ކޮފީއެއް ބޯލުން ވެސް ހިމެނޭތީ ކެފޭއަކާ ކައިރި ކޮށްލީމެވެ. އެ ކެފޭއަށް ވަނުމަށް ޕޭވްމަންޓަށް އެރުމާއެކު އެރީ ކޮއްޓެވެ. ގެއެއްގެ ދޮރާށި ކައިރި ހުރި މީހަކު ވޭޕްކޮށްފައި މޫނު މައްޗަށް ދޫކޮށްލި ދުންތަކުގެ ސަބަބުންނެވެ. އެކަމާ ހިތްހަމަ ނުޖެހި ހުރެ ކެފޭއަށް ވަތްއިރު އެތަނުގެ ހާލަތު ވެސް ރަނގަޅެއް ނޫނެވެ. ދުންފަތުގެ އިސްތިއުމާލު ކުރުން މަނާކޮށް ފާރު ލިޔުން ހަރުކޮށްފައި ހުއްޓަސް އެއަށް ބެލުމެއް ނެތި ސިނގިރޭޓް ބޮއެ ނަގަނީއެވެ. އެވަރުން އަދި ނިމުނީއެއް ނޫނެވެ. ސޭޓަށް ގޮވާލައި ވަކި ބްރޭންޑެއް ބުނުމުން ވަކި ސިނގިރޭޓް ގެނެސް ދީގެން ވެސް ވިއްކަނީއެވެ.\nދުންފަތް ކޮންޓްރޯލް ކުރުމުގެ ގާނޫނުގެ ދަށުން ހަދާފައިވާ ގަވައިދު ބުނާގޮތުން ވަކި ސިނގިރޭޓް ވިއްކުމަކީ މަނާކަމެކެވެ. ގަވާއިދުގައިވާ ގޮތުން ސިނގިރޭޓު ފޮށި ބަންދުކޮށްފައި ހުންނަން ޖެހޭނީ ކޮންމެ ފޮށްޓެއްގައި 20 ސިނގިރޭޓަށް ވުރެ މަދު ނުވާނެ ގޮތަކަށެވެ. ބިޑި ޕެކްކޮށްފައި ހުންނަން ވާނީ ކޮންމެ ޕެކެޓެއްގައި 50 ބިޑި އަށް ވުރެ މަދު ނުވާނެ ގޮތަކަށެވެ. ދުންފަތުގެ އެހެން ބާވަތްތަކުގައި މަދުވެގެން 30 ގްރާމް ހިމެނެން ޖެހެ އެވެ. މި މިންގަނޑާ ހިލާފަށް ދުންފަތް ވިއްކާ ކޮންމެ ވިޔަފާރިއަކަށް އޮތީ ޖޫރިމަނާތަކާ ކުރިމަތިލުމެވެ. ނަމަވެސް އެކަން ތަންފީޒެއް ނުވެއެވެ. ކެފޭތަކާއި ފިހާރަތަކުގައި ވެސް ވަކި ސިނގިރޭޓް ވިއްކުން އާންމެވެ.\nދެން އޮތީ ޖެހުނުތާކު ބޭނުން ގޮތަކަށް ދުންފަތުގެ އިސްތިއުމާލު ކުރަމުންދާ މައްސަލައެވެ. "ދުންފަތުގެ އިސްތިއުމާލުކުރުން މަނާ ތަންތަން ކަނޑައެޅުމު"ގެ ގަވާއިދު ބުނާގޮތުން ވަކި ތަންތަނުގައި ނޫނީ ދުންފަތުގެ އިސްތިއުމާލެއް ނުކުރެވޭނެއެވެ. މުހިންމު އެގަވާއިދުގައި ބުނާގޮތުން މީހުން ވަދެ ނުކުމެވާ ދޮރުތަކާއި ދޮރާށިތަކާއި ގޭޓްތައް ކުރިމަތީގައި ދުންފަތުގެ އިސްތިއުމާލު ކުރުމަކީ ގަވާއިދުގެ ދަށުން މަނާކަމެކެވެ. ސަރުކާރުގެ ހުރިހާ އިދާރާތަކާއި މުސްކުޅިން ބަލަހައްޓާ ތަންތަނާއި އެތާގައި އޮންނަ ހާމަ ބިންތަކާއި ރިހަބިލިޓޭޝަން ސެންޓަރު ތަކާއި އެތަންތަނުގައި އޮންނަ ހާމަ ބިންތަކުގައި ދުންފަތުގެ އިސްތިއުމާލު ކުރުމަކީ މަނާކަމެކެވެ. އަދި ކުޑަކުދިންގެ ޕާކްތަކާއި އެކުދިން އާންމުކޮށް މުނިފޫހި ފިލުވުމަށް ގޮސް އުޅޭ ތަންތަނާއި ފެރީތަކާއި ފެރީ ޓާމިނަލްތަކުގައި ވެސް ސިނގިރޭޓް ބުއިން މަނަލެވެ.\nހަމައެހެންމެ އެ ގަވާއިދު ބުނާގޮތުން ކެއިން ބުއިމުގެ ހިދުމަތްދޭ ތަންތަނުގެ ތެރެއިން އެއާކޯން ކޮށްފައިވާ ތަންތަނާއި ހޮޓާތަކާއި ކެފޭ އަދި ރެސްޓޯރެންޓްގެ އިތުރުން ކެއިންބުއިމުގެ ހިދުމަތް ދޭ ތަންތަނުގެ ތެރެއިން ދުންފަތުގެ އިސްތިއުމާލު ކުރުމަށް ހާއްސަ ކޮށްފައިވާ ތަންތަން ފިޔަވައި އެހެން ތަންތަނުގައި ދުންފަތުގެ އިސްތިއުމާލު ކުރުމަކީ މަނާކަމެކެވެ. އެފަދަ ތަންތަނުގައި ދުންފަތުގެ އިސްތިއުމާލް ކުރުމުގެ ފުރުސަތު ދޭން ނަމަ އެތަންތަން ވަކިކުރަން ޖެހެ އެވެ. އަދި އެތަންތަނަކީ ދުންފަތުގެ އިސްތިއުމާލް ކުރެވޭ ތަންތަން ކަން އެނގޭނެހެން ލިޔުން ބަހައްޓަން ޖެހެ އެވެ.\nއެ ގަވާއިދުގެ ދަށުން ކެއިން ބުއިމުގެ ހިދުމަތްދޭ ތަންތަނުގައި ލިޔުން ނުބަހައްޓާ ދުންފަތުގެ އިސްތިއުމާލް ކުރުމުގެ ފުރުސަތު ދޭނަމަ ފުރަތަމަ ފަހަރަށް އެ ތަނެއް 500ރ. އިން ޖޫރިމަނާކުރެވޭނެ އެވެ. ތަކުރާރުކުރާ ކޮންމެ ފަހަރަކަށް 5،000ރ. އިން ޖޫރިމަނާކުރެވޭނެ އެވެ. ދުންފަތުގެ އިސްތިއުމާލު ކުރުން މަނާކަމަށް ކަނޑައަޅާފައިވާ ތަންތަނުގެ ތެރެއިން އާންމު ތަންތަން ފިޔަވައި އެހެން ތަންތަނުގައި ދުންފަތުގެ އިސްތިއުމާލު ކުރާނަމަ އެތަނެއްގެ ވެރިފަރާތް 1،000ރ. އިން ޖޫރިމަނާކުރާ ގޮތަށް ވެސް ވަނީ ހަމަޖައްސައިފަ އެވެ. އަދި ދުންފަތުގެ އިސްތިއުމާލު ކުރުން މަނާ ކަމަށް ކަނޑައަޅާފައިވާ ސަރަހައްދެއްގައި އެ އަމަލު ކޮށްފި ނަމަ 500ރ. އިން ޖޫރިމަނާ ކުރެވޭނެ އެވެ. ނަމަވެސް މި ކަންކަން ތަންފީޒު ކުރެވެނީ މަދު ފަހަރެއްގައެވެ.\nސިނގިރޭޓް ދުމުގެ ސަބަބުން މާ ގިނައިރު ކެފޭގެ ތެރޭގައި އިނދެވޭ ގޮތެއް ނުވިއެވެ. އަވަހަށް ނުކުމެލީ ގެއަށް ދެވޭތޯއެވެ. ސައިކަލް ދުއްވާފައި ދަނިކޮށް ގަލޮޅު މަދަރުސާ ކައިރިން ޓްރެފިކްގައި ޖެހުނެވެ. އެއާއެކު ސަލާމަތެއް ނެތެވެ. ބަރުގޮނުގެ އަޑުން މުޅި ސަރަހައްދުން ގުގުމަން ފަށައިފިއެވެ. ޓްރެފިކްގައި ޖެހިގެން އިން ވަގުތު ކޮޅު ދެން ފާހަގަވީ އަނެއްކާވެސް އާއްމު މައްސަލައެކެވެ. ޖެހިގެން އިން ސައިކަލުގައި ތިބި ދެ ޒުވާނުން ވާހަކަ ދައްކަމުން ދިޔަ ހުތުރު ބަހެވެ. އަޑު އަހާލަން ނުކެރޭހާ ހުތުރެވެ.\nއާއްމު އިޖުތިމާއީ އެތައް ކަމެއް\nއާއްމު އިޖުތިމާއީ މިންގަނޑުތަކާ ބެހޭ ގާނޫނު ބުނާގޮތުން ހަޑިހުތުރު ބަހުން ވާހަކަ ދައްކައި އުޅުމަކީ ގާނޫނީ ކުށެކެވެ. ނަމަވެސް އެކަން މުޖުތަމައުގައި އާއްމު ވެފައިވާ މިންވަރަށް ބަލާއިރު މިއީ ވެސް ހުއްދަ ކަމެކޭ ހީވާ ކަހަލަ އެވެ. ކުޑަކުދިންނާއި އާއިލާ މީހުންނާއެކު މަގުތަކަށް ނުކުންނަން ލަދު ގަންނަ ހިސާބަށް ކަންކަން މިވަނީ ގޮސްފައެވެ.\nފެނުނު ކަންކަން ގިނަވުމުން އަވަހަށް ގެއަށް ވަނީއެވެ. މިއީ ބޭރުގައި ހޭދަ ކުރި ގަޑިއެއްހާއިރުގެ ތެރޭގައި ފެނުނު މަންޒަރުތަކާއި އިވުޑު އަޑުތަކެވެ. މައްސަލަތަކަށް ގާނޫނުތައް ހަދާފައި އެބަހުއްޓެވެ. އެކަމަކު ތަންފީޒެއް ނުވެއެވެ. މައްސަލަތަކާ ހަމައަށް ގާނޫނުގެ ދިގު އަތެއް ނުފޯރައެވެ.


Ramadan mahah Isthiqbaalu kuraanee Kihineh? ރަމަޟާން މަހަށް އިސްތިޤްބާލު ކުރާނީ ކިހިނެއް؟ – Ilm Ramadan mahah Isthiqbaalu kuraanee Kihineh?\nރަމަޟާން މަހަށް އިސްތިޤްބާލު ކުރާނީ ކިހިނެއް؟\nބައެއް އެއްޗެހީގެ މައްޗަށް އަނެއްބައި އެއްޗެހި މާތްކޮށް ޙާއްސަ ކުރުމަކީ އިލާހީ އަދި ދުނިޔެވީ އާދައެކެވެ. އެގޮތުން އަހަރެމެން އަދަދު ކުރަމުންދާ މަސްތަކާއި ދުވަސްތަކުގެ ތެރޭގައި މާތް މަސްތަކާއި ދުވަސްތައްވެއެވެ. ރަމަޟާން މަހަކީ ޝަރުޢީ ދަލީލުތަކުންނާއި ހުދު އަޅުގަނޑުމެންގެ އަމިއްލަ އާދަކާދައިގެ ތެރޭގައިވެސް މާތް އަދި ޙާއްސަ ކަމެއް ދެވިފައިވާ، އެމަހަށް ނުހަނު އިންތިޒާރު ކުރެވޭ މައްސަރެކެވެ.\nމިލިޔުމުގައި އަޅުގަނޑު ބަލާލާނީ ރަމަޟާންމަސް ފަދަ މާތް މަހަކާ ބައްދަލުވާއިރު އަޅުގަނޑުމެން އެމަހަށް އެންމެ ފުރިހަމަ ގޮތުގައި އިސްތިޤްބާލު ކުރާނީ ކިހިނެއް ކަމާމެދުގައެވެ. ދަންނަންވީ ޙަޤީޤަތަކީ ރަމަޟާން މަހަކީ ކުޅިވަރާއި މަޖާކުރުމާއި ﷲ ރުހިވޮޑިގެންނުވާ ފަދަ ކަންކަމުގައި ހޭދަކޮށް ދުއްވާލަންވީ މަހެއް ނޫން ކަމެވެ. ރޯދަވެރިންނަށާއި ރޭ އަޅުކަމުގައި ހޭދަކުރާ އަޅުތަކުންނަށް ބޮޑުވެގެންވާ ދަރުމަޔާއި ޘަވާބު ދެއްވާނެކަމަށް ވަޢުދު އައިސްފައި ވާއިރު، އެފަދައިން ކަންކުރަން އަހަރެމެންގެ މައްޗަށް ހެޔޮވެގެން ނުވެއެވެ.\nރަމަޟާން މަސް އެންމެ އެދެވޭ ގޮތެއްގައި ހޭދަކުރުމަށް މިއަޅުކަމުގެ މޫސުމުގައި ގަދައަޅާ މަސައްކަތް ކުރަންޖެހެއެވެ. އަދި އެކަންކަމުގައި އެކަކު އަކެކާ ވާދަކޮށް ކުރިއަރާ ދާށެވެ. އެގޮތުން ކުރެވިދާނެ ބައެއް ކަންތައްތަކުގެ ތެރޭގައި:\n1. އިޚްލާސްތެރި ކަމާއެކު ﷲ އަށް ދުޢާކުރުން:\nއަހަރެމެން އިންސާނުންނަކީ ނިކަމެތި، ބަލިކަށިބައެކެވެ. ހުރިހާ ބާރެއް މިލްކުވޮޑިގެންވާ ފަރާތަކީ ﷲ ސުބުހާނަހޫ ވަތަޢާލާއެވެ. ކިތަންމެ އުންމީދު ކުރިޔަސް، އަހަރެމެންނަށް ކަންކަން ކުރެވެނީ ﷲ އެކަމަކަށް އިރާދަކުރައްވާ، ތަޢުފީޤު ދެއްވުމުންނެވެ. ވުމާއެކު ރަމަޟާން މަހާ ބައްދަލު ކުރާއިރު އަޅުގަނޑުމެން ކުރަންވީ އެންމެ ފުރަތަމަ ކަމަކީ ރަމަޟާން މަހުގައި އެންމެ ފުރިހަމަ ގޮތުގައި އަޅުކަން ކުރުމުގެ ތަޢްފީޤު ދެއްވުން އެދި ﷲ އަށް ދެންނެވުމެވެ.\n2. އެމަހާ ބައްދަލު ވެއްޖެނަމަ ﷲ އަށް ޙަމްދުކޮށް ޝުކުރުވެރިވުން:\nނިޢުމަތަކީ ގިނަފަހަރު ގެއްލުމުން ނުވަތަ މަޙްރޫމު ވުމުން އަގު ވަޒަންކުރެވޭ އެއްޗެކެވެ. މިފަހަރުގެ ރަމަޟާން މަހާ ބައްދަލު ނުވި ކިތަށް އަޚުން އަޅުގަނޑުމެން ދަންނަމުތޯއެވެ! އަދި މިމަހާ ބައްދަލުވެ ރޯދަ ހިފުމުގެ ނަޞީބު ގެއްލުނު އަހަންވެސް ވޭތޯއެވެ! ﷲ ގެ ފަޟްލުވަންތަވެރިކަމުން އަޅުގަނޑުމެނާ އެމަސް ބައްދަލު ވެއްޖެނަމަ، އެއީ ބޮޑުވެގެންވާ ފުރުޞަތެކެވެ. ﷲ އަށް ޙަމްދު ހުށްޓެވެ.\n3. ރަނގަޅު ހެޔޮ ވަރުގަދަ އަޒުމެއްގައި އެމަހާ ބައްދަލުކުރުން:\nއަޅުގަނޑުމެން ދުނިޔެވީ ކަންކަމުގައި ނުގުޑާ ފަދަ އަޒުމެއްގައި ކަންކަން ކުރަން ތެދުވަމެވެ. އަދި ހަމަ އެކަކު އަނެކަށް އެކަމަށް ހިތްވަރުދީ ހަދަމެވެ. އެފަދައިން އުޚްރަވީ ޙަޔާތުގައި ފައިދާވާ ކަންކަމުގައި ވެސް ވަރުގަދަ އަޒުމެއް ބަހައްޓާށެވެ. އިޚްލާސްތެރި ތައުބާއަކުން ތައުބާވެ، ފާފާކުރުމާއި ބޭކާރު ކަންކަމުން ސަލާމަތްވެ ރަމަޟާން މަސް ފުރިހަމަ ގޮތުގައި ހޭދަކޮށްލުމަށް އަޒުމުކުރާށެވެ.


SunOnline: Ali Waheed ge shareeaiy online koh bavvaa massala high court ah hushahalhaifi\nއޮންލައިންކޮށް އަލީ ވަހީދުގެ ޝަރީއަތް ކުރިއަށްގެންދާ މައްސަލަ ހައިކޯޓަށް\nއަހުމަދު މިޒްޔާލް 25 Jun 2021, 22:55\nކުރީގެ ޓޫރިޒަމް މިނިސްޓަރު އަލީ ވަހީދުގެ މައްޗަށް ތުހުމަތު ކުރެވޭ ޖިންސީ ކުށްތަކުގެ ޝަރިއަތަށް ކްރިމިނަލް ކޯޓަށް ހާޒިރު ވުން -- ސަން ފޮޓޯ/ ފަޔާޒު މޫސާ\nރާއްޖެއިން ބޭރުގައި ހުންނެވި ކުރީގެ ޓޫރިޒަމް މިނިސްޓަރު އަލީ ވަހީދުގެ ޝަރީއަތް އޮންލައިންކޮށް ބާއްވާ މައްސަލަ ހައިކޯޓުގައި އިސްތިއުނާފުކޮށްފި އެވެ.\nޕަބްލިކް ޕްރޮސިކިއުޓާ އަދި ޕީޖީ އޮފީހުގެ މީޑިއާ އޮފިޝަލް އަހްމަދު ޝަފީއު ވަނީ "ސަން" އަށް އެކަން ކަށަވަރުކޮށްދެއްވާފަ އެވެ.\nޕީޖީ އޮފީހުން ބުނީ ރާއްޖޭގެ ގާނޫނު ނުހިނގާ ތަނެއްގައި ހުރި މީހެއްގެ މައްޗަށް ވީޑިއޯ ކޮންފަރެންސްކޮށް ޖިނާއީ މައްސަލައެއްގެ ޝަރީއަތުގެ އަޑުއެހުމެއް ބޭއްވުމަކީ ޖިނާއީ އިޖުރާއަތުގެ ގާނޫނު ދަންނަ ކަމެއް ނޫން ކަމަށެވެ.\nޕީޖީ އޮފީހުން އިއުތިރާޒުކުރުމުން ވެސް މައްސަލަ ބައްވަލާ ގާޒީ ހަސަން ސައީދު ވަނީ އޮންލައިންކޮށް އެ ޝަރީއަތް ކުރިއަށްގެންދަން ނިންމާފަ އެވެ.\nޓޫރިޒަމް މިނިސްޓްރީގެ ގިނަ އަންހެން މުއައްޒަފުންތަކަކަށް ޖިންސީ ގޯނާ ކުރުމުގެ ތުހުމަތުގައި އޭރު މި ސަރުކާރުގެ އެންމެ އިސް އެއް މިނިސްޓަރުކަމުގައިވާ އަލީ ވަހީދު މަގާމުން ވަކިކުރީ މިިޔަ އަހަރުގެ މެދު ތެރޭގަ އެވެ. އަލީ ވަހީދުގެ ޕާސްޕޯޓް އެންމެ ފުރަތަމަ ހިފަހައްޓާފައި ވަނީ މިދިޔަ އަހަރުގެ ޖުލައި މަސް ތެރޭގަ އެވެ.\nއޭގެ ފަހުން އޭނާގެ މައްޗަށް ޖިންސީ ކުށުގެ ދައުވާ އުފުލާފައިވަނިކޮށް އަލީ ވަހީދު ވަނީ ބޭސްފަރުވާއަށް ރާއްޖެއިން ބޭރަށް ދަތުރުކުރުމަށް އެދި ހުއްދައަށް އެެދިފަ އެވެ. އަލީ ވަހީދުގެ ޕާސްޕޯޓް މިދިޔަ ފެބްރުއަރީ މަހު ދޫކުރީ ޕީޖީ އޮފީހުން އަލީ ވަހީދުގެ ޕާސްޕޯޓް ދޫނުކޮށް ޓްރެވެލް ޑޮކިއުމެންޓްއެއްގެ ދަށުން އަލީ ވަހީދު ފުރަން ހުއްދަ ދިނުމަށް ކޯޓުގައި އެދިފައި ވަނިކޮށެވެ.\nއަލީ ވަހީދު ރާއްޖެއިން ފުރާފައި ވަނީ އޭނާގެ ޕާސްޕޯޓް ކޯޓުން ދޫކޮށްލުމުގެ ކުރީގައިކަމަށް ޕީޖީ އޮފީހުން މީގެ ކުރިން ބުނެފައިވާއިރު އޭނާ ފުރާފައިވަނީ އޭނާގެ ގާތް އެކުވެރިޔާ އަދި ޔޫތް މިނިސްޓްރީގެ ސްޓޭޓް މިނިސްޓަރު އަސްއަދު އަލީ އޭނާއަށް ޖާމިނުވުމަށް އެއްބަސްވުމާ އެކުގަ އެވެ.\nއަލީ ވަހީދު މިވަގުތު ހުރީ އިނގިރޭސިވިލާތުގަ އެވެ. ޕީޖީ އޮފީހުން އަލީ ވަހީދުގެ ޕާސްޕޯޓް ހިފަހައްޓަން މި އެދުނީ އޭނާ ބޭރަށް ފުރަން ކޯޓުން ދިން މުހުލަތު ހަމަ ވެފައި ވަނިކޮށެވެ.\nއަމީން ދޫކޮށްލި މައްސަލައިގެ އިސްތިއުނާފް މާދަމާ ފަށަނީ


Iran ge khaarijee vazeerah fiyavalhu elhee Trump aa bahdhalu kuran dhekolhu hedhumun | Mihaaru\nއީރާނުގެ ޚާރިޖީ ވަޒީރު ޖަވާދު ޒަރީފް. --ފޮޓޯ:އޭއެފްޕީ\nއީރާނުގެ ޚާރިޖީ ވަޒީރަށް ފިޔަވަޅު އެޅީ ޓްރަމްޕްއާ ބައްދަލު ކުރަން ދެކޮޅު ހެދުމުން\n05 އޯގަސްޓް 2019 - 09:426comments\nނިއު ޔޯކް މަޖައްލާ އިން ބުނެފައި ވަނީ ސެނޭޓަ ރޭންޑް ޕޯލް ވަނީ ޒަރީފްއާ ޖުލައި 15 ވަނަ ދުވަހު އެމެރިކާގައި ބައްދަލު ކުރައްވައި ޓްރަމްޕްއާ ވައިޓް ހައުސްގައި ބައްދަލު ކުރުމަށް ދައުވަތު ދެއްވާފައި ކަމަށެވެ. އީރާނުގެ އޮފިޝަލުން ވެސް ވަނީ އެކަން ޔަގީންކޮށްދީފަ އެވެ.\nއީރާނުގެ ޚާރިޖީ ވުޒާރާގެ ތަރުޖަމާން އަލީ ރަބީއީ ވަނީ މަޝްވަރާ އަށް އިސްކަންދޭ ކަމަށް އަބަދު ބުނަމުންދާ ގައުމަކުން ޚާރިޖީ ވަޒީރާ ދެކޮޅަށް ފިޔަވަޅު އެޅުމަކީ މޮޔަކަން ނޫން ދެން އެހެން ކޮން ކަމެއްތޯ ސުވާލު ކުރައްވައިފަ އެވެ.\n"ސެނެޓައާ އެކު ބޭއްވި ބައްދަލުވުމަށް ފަހު ޒަރީފަށް ވަނީ ދައުވަތު ދެއްވާފައި. އޭގެ ފަހުން ފިޔަވަޅު އެޅީ،" އީރާނުގެ ރަސްމީ ޓީވީ އަށް ދެއްވި އިންޓަވިއުއެއްގައި ރަބީއީ ވިދާޅުވި އެވެ. "އަޅުގަނޑުމެން ގަބޫލް ކުރަނީ މިއީ ވައިޓް ހައުސްގައި ތިބޭ ބައެއް އޮފިޝަލުންގެ ޒާތީ ކަމެއް ކަމަށް."\nޒަރީފް ވިދާޅުވެފައި ވަނީ ޓްރަމްޕްއާ ބައްދަލު ކުރުމުގެ ދައުވަތު ގަބޫލް ކުރުމާއި ނުކުރުމަކީ އީރާނުން ނިންމާ ކަމެއް ކަމަށާއި ހަމައެކަނި ފޮޓޯ އިވެންޓެއް ބޭއްވުމަށް ފަހު ބަޔާނެއް ނެރުމަކީ އޭނާ ބޭނުންވާ ގޮތް ނޫން ކަމަށެވެ.\nއީރާނުގެ އެންމެ އިސް ޑިޕްލޮމެޓާ ދެކޮޅަށް އެމެރިކާއިން ފިޔަވަޅު އެޅީ ބުދަ ދުވަހު އެވެ. އެމެރިކާ އިން އެޅި ފިޔަވަޅުތަކުގެ ތެރޭގައި އެމެރިކާގައި ހުރި ޒަރީފް އާއި އޭނާގެ އާއިލާގެ މުދާތައް ހިފެހެއްޓުން ހިމެނެ އެވެ. ޒަރީފް ވިދާޅުވީ އީރާން ފިޔަވައި އެހެން ގައުމެއްގައި އޭނާގެ އެއްވެސް މުދަލެއް ނުހުންނާނެ ކަމަށެވެ.\nއީރާނުގެ ސުޕްރީމް ނޭޝަނަލް ސެކިއުރިޓީ ކައުންސިލްގެ ސެކްރެޓަރީ އެޑްމިރަލް އަލީ ޝަމްޚާނީ ވިދާޅުވީ ޓްރަމްޕްއާ ބައްދަލު ކުރައްވަން ދެކޮޅު ހެއްދެވުމުން ޒަރީފްއާ ދެކޮޅަށް ފިޔަވަޅު އެޅުމަކީ އެމެރިކާގެ ޑިޕްލޮމެސީ ފެއިލްވެފައިވާކަން ދައްކުވައިދޭ ކަމެއް ކަމަށެވެ.\nއިތުރު ލިޔުންތައް އީރާން ފޮރިން މިނިސްޓަރު އެމެރިކާ


Viheumaa gulhigen depression ge mahsalathah boduvi: Sameera Reddy\nވިހެއުމާ ގުޅިގެން ޑިޕްރެޝަން މައްސަލަތައް ބޮޑުވި: ސަމީރާ ރެޑީ\nސަމީރާ ފިރިމީހާ އާއެކު އަދި އެމީހުންގެ ދެ ދަރިން\nފުރަތަމަ ދަރިފުޅު ހަންސް ވިހެއުމާއެކު ޑިޕްރެޝަންގެ މައްސަލަތައް އިންތިހާއަށް ބޮޑުވިކަމަށް ސަމީރާ ރެޑީ ބުނެފި އެވެ.\n"ހިއުމަންސް އޮފް ބޮމްބޭ"ގައި ސަމީރާ ލިޔެފައިވާ ލިޔުމެއްގައި ބުނެފައިވާ ގޮތުގައި ބޮލީވުޑް ބަތަލާއެއްގެ ގޮތުގައި ހުރެފައި ކުއްލިއަކަށް ބަލިވެ އިނދެ ބަނޑުއިންތިހާއަށް ފުފި މީހާގެ ބަރުދަން ވެސް 105 ކިލޯ އަށް ވުރެ މައްޗަށް ދިޔަ ކަމަށެވެ. ޝޭޕް ގެއްލި ސިފަ ގެއްލިދާނެކަމަކަށް ބަނޑުބޮޑުވުމުގެ ކުރިން އޭނާ ހިއެއް ނުކުރެ އެވެ. ސަމީރާ ހީކުރީ ބަނޑުގެ ފޮޓޯ ނަގާފައި ސޯޝަލް މީޑިއާ އަށް ލައިގެން ވަރަށް ގިނަ ބަޔެއްގެ ސަމާލުކަން ލިބޭނެ ކަމަށެވެ.\nނަމަވެސް އަމިއްލަ ސިފަޔަށް އައި ބަދަލުން ކަންބޮޑުވާން ފަށައި ވިހެއުމާއެކު ޑިޕްރެޝަންގެ އަނދިރި ވަޅުގަނޑަކަށް ވެއްޓުނުކަމަށް ސަމީރާ ބުންޏެވެ.\n"އަހަރެން އަމިއްލަ ޖަޒުބާތުތައް ކޮންޓްރޯލް ނުކުރެވި ޑިޕްރެޝަން އަށް ގޮސް ހުސްވެފައި އިންއިރު ދަރިފުޅުގެ ޑައިޕާ ބަދަލުކުރުމުން ފެށީގެން ބުއްފުޅިދިނުމާއި އެހެނިހެން ކަންކަން ވެސް ކުރަނީ ފިރިމީހާ އަކްޝައި ވަރްދީ،" ސަމީރާ ބުންޏެވެ.\nއޭނާ ކަންބޮޑުވަނީ ކޮން ކަމަކާތޯ މައިދައިތަ ވެސް ވަރަށް ސުވާލުކުރާ ކަމަށާއި ނަމަވެސް އެ ސުވާލުތަކަށް ދޭނެ ޖަވާބެއް ވެސް އޭރު އޭނާއަކަށް ނޭނގޭ ކަމަށް ވެސް ސަމީރާ ބުންޏެވެ.\n"މައިދައިތަ ބުނާނެ ލިބުނު ދަރިފުޅުގެ ސިއްހަތު ރަނގަޅޭ، ފިރިމީހާ އެހާ އެހީތެރިޔޭ. ދެން ކޮން ކަމަކާހޭ ފިކުރު ބޮޑުވަނީ ތި. އެ ސުވާލުތަކުގެ ޖަވާބު ދޭކަށް އަހަންނަކަށް ނޭނގޭ. ވިހައިގެން ހޮސްޕިޓަލުން ދޫކޮށްލުމުން ގެއަށް އައިސް ވެސް އަހަންނަށް ހަމަ ރޮވެނީ. އެއާއެކު ފިރިމީހާ އާ ދަރިފުޅުގެ ހުރިހާ ކަމެއް ހަވާލު ކުރެވޭތީ ދެރަވެސް ވޭ. އެކަމަކުވެސް ދަރިފުޅުގެ އެއްވެސް ކަމެއް ވެސް އަހަންނަކަށް ކޮށެއް ނުދެވޭ،" ސަމީރާ ކިޔައިދިނެވެ.\nސަމީރާ ބުނި ގޮތުގައި އޭނާގެ ޑިޕްރެޝަންގެ މައްސަލަތައް ވިހައިގެން އަހަރެއްހާ ދުވަސް ވަންދެން ރަނގަޅު ނުވެ ހުއްޓެވެ. އެ ދުވަސްތަކުގެ ތެރޭގައި އެއްވެސް ކަމެއް ނުވެ ވެސް ކުއްލިއަކަށް ހުރެފައި ރޮވިދާނެ އެވެ.\n"އަހަރެންގެ ކަންބޮޑުވުންތައް ޚުދް އަހަރެންނަށް ވެސް ބަޔާން ކުރަން ނޭނގޭ. ފިލްމު އިންޑަސްޓްރީއާ އަހަރެންގެ ގުޅުން އޮތީ މުޅިން ކެނޑިފަ. އަހަރެން ފަލަވެގެން ގޮސް 105 ކިލޯ އަށް ބަރުދަން ހުރީ އަރާފަ. އިސްތަށި ބޮނޑިބޮނޑިއަށް ފައިބައި އަހަރެންގެ ބޮލުގެ ބައެއް ތަންތަނުން ނާށިގަނޑު ފެންނަން ހުރި. މި ހުރިހާ ކަމަކީ ވެސް އަހަރެންގެ ކަންބޮޑުވުންތައް،" ސަމީރާ ބުނެފައި ވެއެވެ.\nއެންމެ ފަހުން ނަފްސާނީ މާހިރެއްގެ އިރުޝާދު ހޯދަން ސަމީރާ ނިންމި އެވެ. ޑިޕްރެޝަނުން އޭނާއަށް ސަލާމަތްވެވުނި އެ ޑޮކްޓަރު ބުނި ގޮތަށް އަމަލުކޮށްގެން ކަމަށް ސަމީރާ ބުންޏެވެ.\nއޭނާ ބުނި ގޮތުގައި ޑިޕްރެޝަނުން ސަލާމަތްވިއިރު އޭނާ އަކީ މުޅިން އާ މީހެއްގެ އިހްސާސް ވިއެވެ.\nސަމީރާ، 42، އަށް މިހާރު އިތުރު ކުއްޖެއް ވެސް ލިބިއްޖެ އެވެ. އޭނާގެ އަންހެންދަރިފުޅު ނައިރާ ވިހޭއިރު ސަމީރާ އަށް 40 އަހަރެވެ. ނަސީބަކުން ދެ ވަނަ ފަހަރަށް ވިހެއުމާ ގުޅިގެން އޭނާއަށް ޑިޕްރެޝަންގެ މައްސަލަތަކެއް ދިމައެއް ނުވެ އެވެ.\nސަމީރާ ބޮލީވުޑަށް ނުކުތީ 2002 ގައި ރިލީޒްކުރި "މައިނެ ދިލް ތުޖްކޯ ދިޔާ" އިންނެވެ. އޭގެ ފަހުން "ޑަރްނާ މަނާ ހޭ"، "މުސާފިރު"، "ރޭސް" ފަދަ ފިލްމުތައް ކުޅުނެވެ. "ތޭޒް" އާއި "ޗަކްރަވިޔު"އަކީ އޭނާ އެންމެ ފަހުން ކުޅުނު ހިންދީ ފިލްމުތަކެވެ. މި ދެ ފިލްމު ވެސް ރިލީޒްކޮށްފައިވަނ 2012 ގައެވެ.


Xiaomi inn kuri ah oiy5aharah7billion dollaru | Mihaaru\nޝޯމީން ކުރިއަށް އޮތް ފަސް އަހަރު ހަތް ބިލިއަން ޑޮލަރު އިންވެސްޓް ކުރަނީ\n05 ޖެނުއަރީ 2020 - 06:04\nޗައިނާގެ ފޯނު ކުންފުނި ޝޯމީން، ކުރިއަށް އޮތް ފަސް އަހަރަށް ހަތް ބިލިއަން ޑޮލަރު އިންވެސްޓް ކުރަން ނިންމައިފި އެވެ.\nއެކަން އިއުލާން ކުރައްވަމުން، އެ ކުންފުނީގެ ޗީފް އެކްޒެކެޓިވް އޮފިސަރު (ސީއީއޯ) ލީ ޖުން ވިދާޅުވީ 7.18 ބިލިއަން ޑޮލަރު އިންވެސްޓް ކުރާނީ އާޓިފިޝަލް އިންޓެލިޖެންސް (އޭއައި) ތަރައްގީ ކުރުމަށާއި އިންޓަނެޓްގެ އާ ޖީލު 5ޖީ ގެ އިތުރުން އޭއައިއޯޓީ (އާޓިފިޝަލް އިންޓެލިޖެންސް އޮފް ތިންގްސް) އަށް ކަމަށެވެ.\nމި ފަސް އަހަރަށް ބޮޑު އިންވެސްޓެއް ކުރަން ޝޯމީން ނިންމީ ޓެކްނޮލޮޖީގެ ދާއިރާގައި ހަރަކާތްތެރިވާ ކުންފުނިތަކުގެ މެދުގައި ވާދަވެރިކަން ވެސް ބޮޑުވަމުން އަންނާތީ، މި ވިޔަފާރީގެ ތެރޭގައި ހިންދެމިލުމަށްޓަކަ އެވެ. ޝޯމީއާ އެންމެ ވާދަވެރި އެއް ކުންފުންޏަކީ ޗައިނާގެ ވާވޭ އެވެ.\nލީ ވިދާޅުވި ގޮތުގައި، ކުންފުނިތަކުން މިހާރު އަންނަނީ އޭއައި އަށް ވަރަށް ބޮޑަށް ފޯކަސް ކުރަމުންނެވެ. އެހެންވެ، ޝޯމީ ވެސް އެ ދާއިރާ އިން ކުރިއެރުންތަކެއް ހޯދަން މަސައްކަތް ކޮށްގެން ނޫނީ ކުރިމަގުގައި ބޮޑެތި ކުންފުނިތަކާ ފައިހަމަ ނުކުރެވޭނެ ކަމަށް ލީ ވިދާޅުވި އެވެ.\n"އެހެންވެ އަހަރެމެންގެ ފޯކަސް ވެސް އެބަޖެހޭ އެ ދިމާއަށް ބޮޑުކުރަން،" އޭނާ ވިދާޅުވި އެވެ.\n"މިއީ ސްމާޓް އީރާއަކަށް ކުރާ ދަތުރުގައި ޝޯމީގެ ވަރަށް މުހިއްމު މަސައްކަތަކަށް ވާނެ."\nޝޯމީން ވަނީ މި އަހަރު 5ޖީ ފޯނުގެ 10 މޮޑެލެއް ބާޒާރަށް ނެރެން ވެސް ނިންމައިފަ އެވެ. އެގޮތުން 5ޖީ އަށް ހާއްސަ ފެކްޓަރީއެއް ވެސް މިދިޔަ އަހަރުގެ ފަހުކޮޅު ޗައިނާގައި ބިނާކޮށްފައިވެ އެވެ.\nއިތުރު ލިޔުންތައް ޗައިނާ ސްމާޓް ފޯން ޓެލެކޮމިއުނިކޭޝަން\nޝޯމީން އަމިއްލަ 5ޖީ ފެކްޓަރީއެއް ހަދަނީ


ދިވެހީންގެ އެހީއާއެކު ފަލަސްތީނީންގެ މޫނަށް ހިނިތުންވުން ، އެހީވުމުގެ ފުރުސަތު ހުޅުވައިލެވިފައި! – Dhen.mv\nއިބްރާހީމް ޙުސައިން May 21, 2021 - 4:20 am\nމެދުކެނޑުމެއް ނެތި 11 ދުވަސް ވާންދެން އިސްރާއީލުން ފަލަސްތީނަށް ދިން ލާއިންސާނީ ހަމަލާތައް ވަގުތީ ގޮތުން ހުއްޓައިލާން އިސްރާއީލުން ވަނީ ނިންމައިފައެވެ. އަދި ފަލަސްތީނުގެ މިނިވަންކަމަށް މަސައްކަތް ކުރާ ހަމާސްއިން ވެސް ވަނީ މި ނިންމުމަށް އިޙްތިރާމްކޮށް ހަމާސްއިން ދޭ ހަމަލާތައް ހުއްޓައިލާން ވެސް ނިންމައިފައެވެ.\nމި ނިންމުމަކީ ވަގުތީ ގޮތުން ފަލަސްތީނަށް ލިބިގެން ދިޔަ ލުޔެއް ނަމަވެސް ، ފާއިތުވެދިޔަ 11 ދުވަހު ދިން ހަމަލާތަކުގައި ކުށެއް ނެތް 232 މީހަކު އިސްރާއީލްގެ ޔަހޫދީން ސިފައިން ވަނީ ޝަހީދުކޮށްލައިފައެވެ. އޭގެ ތެރޭގައި 65 ކުދީން ހިމެނެއެވެ. 1600އަށް ވުރެ ގިނަ މީހުނަށް މި ހަމަލާތަކުގައި އަނިޔާ ލިބުނެވެ. އެ އަނިޔާތަކުގައި އަތްފައި ބުރިވުމުގެ ސަބަބުން ބައެއް ކުދީންނާއި އާންމު ރައްޔިތުން ވަނީ ނުކުޅެދޭ ޙާލަތަށް ގެންގޮސްފައެވެ.\nހަމަލާތައް ހުއްޓައިލާން ނިންމި ނަމަވެސް މި ހަމަލާތަކުގައި ގެދޮރު ބިމާ ހަމަކޮށް ސުންނާފަތި ކޮށްލުމުން އެތައް ސަތޭކަ ބަޔަކު ވަނީ މަގުމަތިވެފައެވެ. ވަންނާނޭ ގެދޮރެއް ނެތެވެ. އުމުރު ދުވަހުން ބިނާކުރި ގެދޮރާއި ހިފާގެންގުޅޭ ސާމާނުތައް ސުންނާފަތިކޮށްލުމުން އެމީހުން ތިބީ ހުސްއަތާއެވެ. ލައިގެން ހުރި އަންނައުނު ނޫން އިތުރު އެއްޗެއް އެމީހުންގެ މިލްކުގައެއް ނުވެއެވެ.\nމި ޙާލަތުގައި ދިވެހީން ވަނީ ދީލަތިކަމާއި އިންސާނިއްޔަތުކަން އިސްކޮށްފައެވެ. ކޮވިޑްގެ ބަލިމަޑުކަމާއެކު އިހްސާސްކުރަން ޖެހިފައިވާ އިގްތިޞާދީ ތަދުމަޑުކަމަކަށް ނުބަލައި ، ފަލަސްތީނުގެ މުސްލިމުން ނިކަމެތިވީ ހިނދު ދިވެހީން ވަނީ މުއުމިނުންގެ މިސާލު ދައްކައިދީފައެވެ. އެބަހީ ހަށިގަނޑުގެ ގުނަވަނަކަށް ވޭނެއް ތަހައްމަލު ކުރަން ޖެހިއްޖެ ނަމަ އެ ވޭނުގައި މުޅި ހަށިގަނޑު ބައިވެރިވާނެކަން ދިވެހީން ދައްކުވައިދީފިއެވެ.\nދިވެހީންގެ އެހީގައި އިންޓަނޭޝަނަލް އެއިޑް ކެމްޕެއިން (އައިއޭސީ) އިން ވަނީ ޣައްޒާގެ އެންމެ ބޮޑު ހޮސްޕިޓަލްކަމަށްވާ ޝިފާ ހޮސްޕިޓަލަށް ތެޔޮ ފޯރުކޮށްދީ އެ ހޮސްޕިޓަލަށް ދިމާވެފައިވާ ކަރަންޓް ލިބުމުގެ ދަތިކަމަށް ލުޔެއް ހޯދައިދީފައެވެ. ހާލުގައި ޖެހުނު އާއިލާތަކަށް ފައިސާގެ އެހީއާއި ކެއާ ޕެކޭޖްތައް ހަދިޔާކޮށްދީފައެވެ.\nމި އެހީތެރިކަމާއެކު ފަލަސްތީނީންގެ ހިތުގައި ދިވެހީންނަށް އޮތީ ޝުކުރެވެ. ލޯތްބެވެ. ހާސްކަމާއި ބިރުވެރިކަމުގެ ތެރޭގައި ތިބި ލޯބިވާ ފަލަސްތީނީންގެ މޫނުމައްޗަށް ހިނިތުންވުން ގެނެސްދިނުމުގައި މެދުވެރިވި އެންމެންނަށް ﷲ އެކަމުގެ ބަދަލު ދެއްވާށިއެވެ. އާމީން!\nގެދޮރު ގެއްލި އެހީތެރިކަން ބޭނުންވާ ފަރާތްތަކަށް އަތެއް ދިއްކޮށްލުމަށް ޓަކައި އައިއޭސީގެ "ލޯތްބާއެކު" އަދިވެސް އޮތީ ހުޅުވައިލެވިފައެވެ. މި ކެމްޕޭނުގައި ބައިވެރިވެވަޑައިގަތުމަށް އައިއޭސީގެ 9122121އާ ގުޅުއްވައި މައުލޫމާތު ސާފު ކުރެއްވުމަށް އެ ޖަމްޢިއްޔާއިން އެދެއެވެ. އަދި ފައިސާގެ އެހީވާން އެދިލައްވާ ފަރާތްތަކުން އެ ޖަމްޢިއްޔާގެ ރުފިޔާ އެކައުންޓްގެ ނަމްބަރު 7770000026259 އަށް ފައިސާ ޖަމާކުރެއްވުމަށް ވެސް އެ ޖަމްޢިއްޔާއިން އެދެއެވެ.\n(އިންޓަނޭޝަނަލް އެއިޑް ކެމްޕޭން (އައިއޭސީ ފަލަސްތީނާއެކު


COLUMN: Gaaree eve; Mi suvaaluthakah javaabu dhevvaasheve! | Mihaaru\nމަސީހްގެ އިތުބާރު ނެތްކަމުގެ މައްސަލާގައި މެމްބަރު އަހުމަދު ރަޝީދު ސޮއިކުރައްވަން އިންނެވި ފޮޓޯ ކަމަށް ބުނެ އިދިކޮޅު ފަރާތްތަކުން އާންމުުކުރި ފޮޓޯ.\n10 ޖުލައި 2017 - 06:35\nމަތީގައި އެވާ ފޮޓޯއާ ގުޅޭ އެތައް ސުވާލަކަށް އިސްދޫ ދާއިރާގެ ޕީޕީއެމްގެ މެމްބަރު އަހުމަދު ރަޝީދު އިބްރާހީމް (ގާރީ) ބައިވަރު ސުވާލުތަކަކަށް ޖަވާބު ދެއްވައިގެން ނޫނިއްޔާ، މިހާރު އުފެދިފައިވާ ނުތަނަވަސްކަން ފިލައިގެނެއް ނުދާނެ އެވެ. ރައްޔިތުންގެ މަޖިލީހުގެ ރައީސް އަބްދުﷲ މަސީހްގެ އިތުބާރު ނެތްކަމުގެ މައްސަލާގައި ޕީޕީއެމްގެ 10 މެމްބަރަކު ސޮއިކުރެއްވިއިރު، އޭގެ ތެރޭގައި ގާރީގެ ސޮއި އޮވެގެން ކުއްލި ގޮތަކަށް ކަންބޮޑުވުން ފާޅުކުރެއްވިއިރު، ފަހަތުން ފެނުނީ ހުރިހާ ކަމެއް އަތަށް ގޮވި މަންޒަރެވެ.\nޖުމުލަ 45 މެމްބަރުންގެ ސޮއި ހިމެނޭ އެ ލިސްޓުގައި ސޮއި ނުކުރައްވާ ކަމަށް ގާރީ، ޗެނަލް 13 ގައި ލައިވްކޮށް ވިދާޅުވިތާ އިރުކޮޅެއްގެ ތެރޭގައި އިދިކޮޅު ފަރާތްތަކުން އާންމުކުރީ މަތީގައި އެވާ ފޮޓޯ އެވެ. އިދިކޮޅު ފަރާތްތަކުގެ ތެރޭގައި މިހާރު އެންމެ ނަގައިކިޔާ އަދި މަސީހްގެ އިތުބާރު ނެތްކަމުގެ މައްސަލާގައި މެމްބަރުންގެ ސޮއި ހޯއްދެވުމަށްޓަކައި އެންމެ އިސްކޮށް ހަރަކާތްތެރިވެވަޑައިގެންނެވި ދިއްގަރު ދާއިރާގެ އަހުމަދު ފާރިސް މައުމޫންގެ ކުރިމަތީގައި ގާރީ އެ ސޮއިކުރައްވަނީ ކޮން އެއްޗެއްގައި ހެއްޔެވެ؟ އެއީ ކޮން ބޭނުމަކު، ކޮން ވަގުތެއްގައި ކުރެއްވި ކަމެއް ހެއްޔެވެ؟ އޭގައި ސޮއިކުރެއްވިއިރު ޕީޕީއެމްގެ ރައީސް އަބްދުﷲ ޔާމީންގެ ފެކްޝަންގެ ބޭފުޅުންނަށް އެނގިވަޑައިގަންނަވާ ހެއްޔެވެ؟ ފާރިސް އަރިހަށް ވަޑައިގަތީ ރައީސް ޔާމީނަށް ދަންނަވާފައިތޯ އެވެ؟ ފާރިސް އަކީ ސިޔާސީ ގޮތުން ރައީސް ޔާމީންގެ ފެކްޝަންގެ ބޭފުޅުންގެ ސިޔާސީ ހަތުރަކަށް ވެފައިވަނިކޮށް، އޭނާގެ ކުރިމަތީގައި އެއްޗެއްގައި ސޮއިކުރައްވަން އިންނަވަން ޖެހިވަޑައިގަތީ ކީއްވެ ހެއްޔެވެ؟\nއެއީ މަސީހްގެ އިތުބާރު ނެތްކަމުގެ މައްސަލާގައި ގާރީ ސޮއިކުރައްވާ ފޮޓޯ ކަމަށް އިދިކޮޅު މީހުން ވަރަށް ޔަގީންކަމާ އެކު ބުނެ އެވެ. އެއީ "ވަގު" ނުވަތަ ސައްހަ ނޫން ފޮޓޯއް ކަމަށް ގާރީ ވިދާޅެއް ނުވެ އެވެ.\nމަސީހްގެ އިތުބާރު ނެތްކަމަށް ސޮއި ނުކުރައްވާ ކަމަށް ހަމައެކަނި ވިދާޅުވެގެން ކަމުދާކަށް ނެތެވެ. އެ މައްސަލާގައި ގާރީ ސޮއިކުރެއްވި ކަމަށް އިދިކޮޅު ފަރާތްތަކުން ވަރަށް ކަށަވަރުމާ އެކު ބުނެ، އަދި އެކަން ކުރައްވަން އިންނަވަނިކޮށް ނެގި ފޮޓޯއާ އެކު އަދި އެހެން ފޮޓޯއެއް ވެސް ސޯޝަލް މީޑިއާގައި ވަނީ އާންމުކޮށްފަ އެވެ. އިދިކޮޅު ފަރާތްތަކުން ބުނާ ގޮތުގައި އެއީ މަސީހްގެ އިތުބާރު ނެތްކަމުގެ މައްސަލައިގެ ލިޔުމުގައި ގާރީ ސޮއިކުރެއްވުމުގެ ކުރިން ދެ ރަކްއަތް ނަމާދެއް ކުރައްވަން އިންވަނަވަނިކޮށް ނަގާފައިވާ ފޮޓޯއެކެވެ. ލިސްޓުގައި ސޮއިކުރައްވަން އިންނަވަނިކޮށް ނަގާފައިވާ ކަމަށް ބުނާ ފޮޓޯ އާއި ނަމާދު ކުރައްވަން އިންނެވި ފޮޓޯގައި ގާރީ ލައިގެން ހުންނެވި ގަމީސް ހާދަހާ އެއް ވައްތަރެވެ. ހަމަ ތަފާތެއް ވެސް ނެތެވެ. ގަމީސް އެއްވައްތަރުވީ އަނެއްކާ އިއްތިފާގަކުން ހެއްޔެވެ؟\nމަސީހުގެ އިތުބާރު ނެތްކަމުގެ މައްސަލާގައި ސޮއިިކުރެއްވުމުގެ ކުރިން މެމްބަރު އަހުމަދު ރަޝީދު ދެ ރަކްއަތުގެ ނަމާދެއް ކުރައްވަނީ ކަމަށް ބުނެ އިދިކޮޅު ފަރާތްތަކުން އާންމުކުރި ފޮޓޯ: މި ފޮޓޯއާ ގުޅޭ ގޮތުން ވެސް އޭނާ އެއްޗެއް ވިދާޅެއް ނުވޭ.\nއެ ބުނާ ލިސްޓެއްގައި ސޮއިކުރެއްވުމުގެ ކުރިން ދެ ރަކްއަތް ނަމާދެއް ކުރެއްވިންތޯ އެވެ؟ އަދި ސޮއިކުރެއްވުމަށް ފަހު، ކުރީގެ ރައީސް މައުމޫން އަބްދުލް ގައްޔޫމަށް ގުޅުއްވައި، މަސީހް ވަކިކުރުމުގެ މައްސަލައިގެ ލިޔުމުގައި ސޮއިކުރެއްވި ކަމަށް ދެންނެވި ކަމަށް ވެސް އެބަ ކިޔަ އެވެ. އެހެން ވިއްޔާ އެއީ ހިނގި ކަމެއް ހެއްޔެވެ؟\nމަސީހްގެ އިތުބާރު ނެތްކަމުގެ މައްސަލަ މަޖިލީހަށް ވައްދައި އެ މައްސަލައިގެ ލިސްޓުގައި ސޮއިކުރެއްވި ބޭފުޅުން އާންމުވެ، އެކަމުގެ ހާސްކަމުގެ ތެރޭގައި އެންމެން އުޅެނިކޮށް ގާރީގެ ވާހަކަ އަންނަން ޖެހުނު ސަބަބެއް އޮންނާނެ އެވެ. އެ ލިސްޓުގައި ގާރީ ސޮއިކުރެއްވީ ވަރަށް ގަޓު ހުރެގެން ކަމަށް ހީވިޔަސް، ފަހުން އެހެން ކަމެއް ކުރިމަތިވީ ހެއްޔެވެ؟\nދެން ވެސް ހުރީ ހަމަ ދެކޮޅުނުޖެހޭ ކަންތައްތަކެވެ؛ މަސީހްގެ އިތުބާރު ނެތްކަމުގެ މައްސަލާގައި ގާރީ ސޮއިނުކުރައްވާ ކަމަށް ޗެނަލް 13 ގައި އިއުލާން ކުރެއްވުމުގެ ބަދަލުގައި އެހާ ބޮޑު ދިފާއެއް އޮތް ނަމަ ހުރިހާ މީޑިއާއެއް އެއްކޮށް، އެކަން ހާމަނުކުރެއްވީ ކީއްވެ ހެއްޔެވެ؟ ނިއުސް ކޮންފަރެންސެއްގެ ސިފައިގައި އެކަން ނުގެންދެވީ ކީއްވެ ހެއްޔެވެ؟ ނޫސްވެރިން ބޭނުންވާ ހުރިހާ ސުވާލަކަށް، ފޮރުވުމެއް ނެތި ޖަވާބު ދެއްވުމުގެ ވިސްނުން ނުގެންގުޅުއްވީ ކީއްވެ ހެއްޔެވެ؟\nމަސީހް މަގާމުން ވަކިކުރުމުގެ މައްސަލާގައި ގާރީ ސޮއި ނުކުރައްވާ ކަމަށް ވިދާޅުވެ، އެ ލިސްޓުގައި އޭނާގެ ސޮއި އޮތް މައްސަލަ ބަލައިދިނުމަށް އެދިވަޑައިގެން ރައްޔިތުންގެ މަޖިލީހަށް ހުށަހެޅުއްވުމުގެ ބޭނުމެއް ހަމަ ނުވިސްނެ އެވެ. އެ މައްސަލަ ވީ އެންމެ އަވަހަކަށް ބަލައި، އެކަން ކުރި ފަރާތްތަކާ މެދު ގާނޫނާއި ގަވާއިދާ އެއްގޮތްވާ ގޮތުގެ މަތިން ފިޔަވަޅު އަޅައިދިނުމަށް މަޖިލީހުގައި އެދިވަޑައިގަތަސް އެއީ އެ މުއައްސަސާގެ އިހުތިސާސްގެ ތެރޭގައި ހިމެނޭ ކަމެއް ނޫން ކަަމަށް އެނގިވަޑައިނުގަންނަވަނީ ހެއްޔެވެ؟ އަދި އަދަށް ދާންދެން ވެސް މައްސަލަ އެ އޮތީ މަޖިލީހުގެ އަމީން އާންމުގެ މޭޒުމަތީގައި ޕާކްކޮށްފަ އެވެ. އެހާ މުހިންމު ކަމެއް ނަމަ ވަގުތުން ގޮތެއް ނިންމަންވީ ނޫން ހެއްޔެވެ؟\nމެމްބަރު އަހުމަދު ރަޝީދު، ޕީޕީއެމްގެ ބައެއް އިސް ވެރިންނާ އެކު\nގާރީ އެވެ؛ ތިޔަ ވިދާޅުވަނީ އެ ލިސްޓުގައި ސޮއިނުކުރައްވާ ކަމަށާއި އޭގައި ގާރީގެ ފޯޖް ސޮއެއް ކޮށްފައިވާ ވާހަކަ އެވެ. އެހެންވިއްޔާ އެ މައްސަލަ ފުރަތަމަ ވެސް ހުށަހަޅުއްވަން ވީ ފުލުހުންނަށް ނޫން ހެއްޔެވެ؟ މަޖިލީހުގެ އިދާރާއަކާ ކޮން ބެހޭ ކަމެއް ހެއްޔެވެ؟ ގާރީގެ ސޮއި ފޯޖް ކޮށްފައިވާ ކަމަށް ވިދާޅުވާ މައްސަލަ ފުލުހުންނަށް ހުށަނާޅުއްވާ ކަމަށް ފުލުހުން ވަނީ ބުނެފަ އެވެ. އޭގެ ބަދަލުގައި ފުލުހުންނަށް ހުށަހެޅުއްވީ އަމިއްލަ "ޝަކުވާތަކެއް" ކަމަށް ވެ އެވެ. ސުވާލަކީ ގާރީގެ ސޮއި ފޯޖްކުރި ކަމަށް ބުނާ މައްސަލަ ފުލުހުންނަށް ހުށަނޭޅުއްވީ ކީއްވެ ހެއްޔެވެ؟ އަސްލު ސޮއެއް ކަމަށް ފުލުހުންގެ ފޮރެންސިކަށް ޔަގީން ކުރެވޭނެ ކަމުގެ ބިރު އޮތީ ހެއްޔެވެ؟\nތިޔައީ މުޖުތަމައުގައި ގަދަރު އުފުލިގެންވާ ގާރީއެކެވެ. ޤުރުއާން ރީތިކޮށް ވިދާޅުވާ ބޭފުޅެކެވެ. ދީނީ ކަންކަން ވެސް ވަރަށް ރަނގަޅަށް އެނގިވަޑައިގަންނަވާނެ ކަމަށް ޔަގީން ކުރަމެވެ. ހެވާއި ނުބައި ވަރަށް ރަނގަޅަށް އެނގިވަޑައިގަންނަވާނެ ކަން ކަށަވަރެވެ. ސިޔާސީ ދާއިރާ އަކީ "ޑާޓީ" ދާއިރާއެއް ކަމަށް ބަޔަކު ބުންޏަސް، ދިމާއަށް ފެންނަން ހުންނަ ކަންކަމުގައި ސީދާކޮށް ހުންނެވުން ރަނގަޅެވެ.\nފުލުހުންގެ ފޮރެންސިކް ލެބޯރެޓަރީ އަކީ މި ސަރަހައްދުގައި ވެސް ފާހަގަކުރެވޭ ވަރުގެ މަތީ ފެންވަރުގެ ތަނެއް ކަމަށް ފުލުހުންގެ އިސް އޮފިސަރުން ވިދާޅުވެ އެވެ. އެހެންވީމާ އެވަރުގެ ތަނަކުން ގާރީ ތިޔަ ޝައްކު ކުރައްވާ ކަންތައް ކަށަވަރު ކުރުމަކީ ވަރަށް ފަސޭހަ ކަމެކެވެ. ގާރީގެ ސޮއިގެ މައްސަލަ ފުލުހުންނަށް ހުށަހެޅުއްވި ނަމަ، ގާރީ ވެސް ދެން މި ކަމުން ސަލާމަތް ވީސް ނޫން ހެއްޔެވެ؟ އަބުރާއި އިއްޒަތް ސަލާމަތް ކުރެވި، މުޖުތަމައުގައި ގަދަރު ވެސް އުފުލުނީސް ނޫން ހެއްޔެވެ؟ ގާރީ ތިޔަ ވިދާޅުވާ ވާހަކަތައް ވެސް އޭރުން އާންމުން ގަބޫލުކޮށް، އިތުބާރު 500 ޕަސެންޓަށް އަރާނެ ނޫން ހެއްޔެވެ؟ ނިސްބަތްވާ ޕާޓީގެ އިތުބާރު ވެސް ބޮޑުވީސް ނޫން ހެއްޔެވެ؟\nއިއްޒަތްތެރި ގާރީ އެވެ؛ ތިމަރަފުށީ ދާއިރާގެ މެމްބަރު މުހައްމަދު މުސްތަފާ އެއްޗެކޭ އެބަ ވިދާޅުވެ އެވެ. މުސްތަފާ ވިދާޅުވާ ގޮތުން ނަމަ، އެ ބުނާ ލިސްޓެއްގައި ގާރީ ސޮއިކުރެއްވީ ދެ ހެކިންގެ ހާޒިރުގަ އެވެ. އެއް ހެއްކަކީ ކުރިމަތީގައި އިންނެވި ފާރިސް އެވެ. އަދި ސޮއިކުރައްވާ ވީޑިއޯ ވެސް އިދިކޮޅު ފަރާތްތަކުގެ އަތުގައި އެބަހުރި ކަމަށް ވިދާޅުވެ މުސްތަފާ ޓްވީޓެއް ކުރެއްވި އެވެ. އެއަކަށް ވެސް އަދި ޖަވާބެއް ނެތެއް ނޫން ހެއްޔެވެ؟ ސޮއިކުރެއްވުމަށް ފަހު ދުއާ ކުރައްވާފައި، "މާތްކަލާނގެއާ ވަކީލޭ. އިރާދަކުރެއްވިޔާ މިކަން ދެން މި ނިމުނީއޭ،" ގާރީ ވިދާޅުވި ކަމަށް ހެއްކަކާ ހަވާލާ ދެއްވައި މުސްތަފާ ވިދާޅުވެ އެވެ.\nތިޔައީ މުޖުތަމައުގައި ގަދަރު އުފުލިގެންވާ ގާރީއެކެވެ. ޤުރުއާން ރީތިކޮށް ވިދާޅުވާ ބޭފުޅެކެވެ. ދީނީ ކަންކަން ވެސް ވަރަށް ރަނގަޅަށް އެނގިވަޑައިގަންނަވާނެ ކަމަށް ޔަގީން ކުރަމެވެ. ހެވާއި ނުބައި ވަރަށް ރަނގަޅަށް އެނގިވަޑައިގަންނަވާނެ ކަން ކަށަވަރެވެ. ސިޔާސީ ދާއިރާ އަކީ "ޑާޓީ" ދާއިރާއެއް ކަމަށް ބަޔަކު ބުންޏަސް، ދިމާއަށް ފެންނަން ހުންނަ ކަންކަމުގައި ސީދާކޮށް ހުންނެވުން ރަނގަޅެވެ. އޭރުން ކުރެއްވިފައި ހުންނަ ކަންކަން "ގަދަކަމުން" ދިމާކުރައްވަން ޖެހިވަޑައެއް ނުގަންނަވާނެ އެވެ.\nމި ދެންނެވި އެތައް ބައިވަރު ސުވާލުތަކަށް ގާރީ ޖަވާބު ދެއްވައިގެން ނޫން ގޮތަކަށް ތިޔަ ވިދާޅުވާ "ވަގު" ސޮއިގެ ވާހަކަ އާންމުން ގަބޫލުކުރާނެ ހެނެއް ހިއެއް ނުވެ އެވެ. ފޮޓޯތަކާއި އެ ބުނާ ސޮއި އަދި ވީޑިއޯއެއް ހުރި ނަމަ އެ ވެސް އެނަލައިޒް ކުރަންވީ އެވެ.\nކޮލަމް ރައްޔިތުންގެ މަޖިލިސް އިތުބާރުނެތްކަމުގެ ވޯޓް އަހުމަދު ރަޝީދު އިބްރާހީމް ޕީޕީއެމް ފާރިސް މައުމޫން އަބްދުﷲ މަސީހް މުހައްމަދު އަސްދަނޑި\n40 ކޮމެންޓް, 161 ރިއެކްޝަންސް\nމިހާރު ނޫހެވެ، ޤާރީ މީނީ ވަރަށް ބޮޑަށް ފިތިފަ އެވެ...\nގާރީ އަށް މަޖުބޫރުވީތޯ؟\nގާީ އަކީ މިހާރު ދޮގު ހައްދަވާ ބޭފުޅެއްކަމށް އަޅުގަނޑު މެން ނިންމުމަށް މިރޭ 30؛9 ގައި ޖަލްސާއެއް އެބައޮތް ގާރީއާއި މެދު ފިޔަވަޅުއަޅާނަން އަދި ދޮގު ވާހަކަ ފަތުރާނަމަ ގާރީ އަކަށް ގާރީ އަކަށް ނުވެވޭނެ\nމަޖްބޫރީ ހާލަތެއްގައިވެސް ދޮގުހަދަން ޖެހިދާނެއެވެ. ގާރީއެވެ މަޖުބޫރީ ހާލަތެއްނަމަ ވޯޓުނަގާ ދުވަހު އެންމެ ފަހުން ވޯޓުގައި ބައިވެރިވާމީހަކަށް ވާށެވެ. މަޖުބޫރީ ހާލަތެއް އަތުވެދާނެކަމަށް އަހަރެން ގަބޫލުކުރަމެވެ. ތިކުރެވުނުކަންތަކަށް ލަދު ނުގަންނާށެވެ. ބިރު ނުގަންނާށެވެ. މަޖުބޫރީ ހާލަތެއްނަމަ ވޯޓުން ދައްކާށެވެ އަހަރުމެން ތިކަމަށް މާފްކޮއްދޭނަމެވެ\nތިޔަ ވިދާޅުވާ ވީޑިއޯ އެއް އަހަރެމެންނަށް ދައްކަން ނޫޅެނީ ކީއްވެތޯ އެހެންވީރު؟\nޤާރީން ދޮގު ހަދާތަ!\nސޮއި ކުރީ ގާރީއަށްޓަކައެވެ.ސޮއި ނުކުރަމޭ ބުނީ މެމްބަރަށްޓަކައެވެ.\nއިސްދޫ ދާއިރާގެ ތަރައްޤީއަށްޓަކައި ޖެއްސެވި ސުޓަންޓެއް ތިއީ، ސުކުރިއްޔާ މެންބަރ ޤާރީ ރަސީދު\nސޮއި ކުރީ ގާރީގެ ހައިސިއްޔަތުންނެވެ. މެމްބަރެއްގެ ޚައިސިއްޔަތަކުން ނޫނެވެ. މީ ޖަވާބު ކުރުކޮށް ފޮނިކޮށް\nގާރީގެ ސޮއެ އެކަންޏެއް ނޫނޭ. ސޮއެ ކުރެއްވުމުގެ ކުރިން ގާރީގެ އަތު ލިއުމުން ވަނީ ގާރީގެ ނަމާއި، ދާއިރާގެ ނަން ވެސް ލިއުއްވާފައި. ވީމަ ގާރީގެ އަތުލިއުން ޗެކް ކޮށްލިއަސް އެނގޭނެ އެއީ ގާރީ ކަން. އަދި ކޮބާ. ފާރިސްކުރިމަތީގައި އިނދެ އެ ސޮއެ ކުރަނީ ލިސްޓެއްގައި. އެ ލިސްޓް އެންލާރޖްކޮށްފައި ބަލާލީމަ އެބަ އެނގޭ އެއީ ކޮން ލިސްޓެއްކަން. ސޮއޮތައް ކޮށްފައިވާ ލިސްޓާއި މުޅިން އެއްގޮތަްކަން.\nލޮލް... މި ކިޔާފަ މަ ހަމަ ހިނި އަންނަނީ ވަރަށް ބޮޑަށް.. ސޯ ޑެސްޕަރޭޓް.. ލޮލް ލޮލް... ލޮލް..


Tax ithuru vanee individual incomemun ekani\nޓެކްސް އިތުރުވަނީ އިންޑިވިޖުއަލް އިންކަމުން އެކަނި!\nފިނޭންސް އާއި މީރާ ހުންނަ އިމާރާތް: ޓެކްސްގެ ގޮތުގައި ލިބޭ އަދަދު ވަނީ ދަށްވެފަ -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nޓެކްސްގެ ގޮތުގައި ދައުލަތަށް ލިބޭ އާމްދަނީ ދަށްވެފައި ވާއިރު، މިހާރު ހަމައެކަނި އިތުރުވަމުން ދަނީ އަތްމަތި ތަނަވަސް ބޮޑު އާމްދަނީއެއް ލިބޭ މީހުންގެ އަތުން ނަގާ "އިންޑިވިޖުއަލް އިންކަމް ޓެކްސް" ޓެކްސް އެކަންޏެވެ.\nއިންޑިވިޖުއަލް އިންކަމް ޓެކްސް ނަގަނީ، މުސާރަ އާއި ލިބޭ އިނާޔަތް ތަކުންނެވެ. މި ޓެކްސް ނަގަނީ 60،000 ރ. އަށް ވުރެ ބޮޑު އާމްދަނީއެއް ލިބޭ ވަކިވަކި ފަރުދުންގެ އަތުންނެވެ.\nފިނޭންސް މިނިސްޓްރީން އާއްމުކުރި ޖޫން މަހުގެ ތަފާސް ހިސާބުތައް ދައްކާ ގޮތުގައި ރާއްޖޭގައި އެންމެ ފުދުންތެރިންގެ އަތުން ނަގާ "އިންޑިވިޖުއަލް އިންކަމް ޓެކްސް" ގެ ގޮތުގައި ޖެނުއަރީން ޖޫން މަހުގެ ނިޔަލަށް 4.6 މިލިއަން ރުފިޔާ ވަނީ ލިބިފަ އެވެ. އަދި ޖޫން މަހު އެކަނި މި ޓެކުހުގެ ގޮތުގައި 2.4 މިލިއަން ރުފިޔާ ލިބިފައިވެ އެވެ. މި ޓެކްސް ދަނީ މަތިވަމުންނެވެ.\nފިނޭންސް މިނިސްޓްރީން ކުރިން ބުނެފައިވާ ގޮތުގައި ރާއްޖެ އަށް ލިބޭ ޓެކްސްގެ 85 ޕަސެންޓް ހިއްސާކުރަނީ 60 ފަރާތަކުންނެވެ. އިންކަމް ޓެކްސް ނަގަން ތައްޔާރުވި ދުވަސްވަރު ސަރުކާރުން އަންދާޒާ ކުރި ގޮތުގައި ދައުލަތަށް ލިބޭ އާމްދަނީގެ ގާތްގަނޑަކަށް 13 ބިލިއަން ރުފިޔާ ދައްކަނީ 60 ފަރާތެއްގެ އަތުންނެވެ.\nކޮވިޑް-19 ގެ ސަބަބުން ދައުލަތުގެ އާމްދަނީ ދަށްވެފައިވާއިރު އިގްތިސޯދު ހީނަރުވުމުގެ ސަބަބުން ޓެކުހުގެ ގޮތުގައި ލިބޭ އާމްދަނީ ވަނީ ބޮޑުތަނުން ދަށްވެފަ އެވެ. ހާއްސަކޮށް ޖީއެސްޓީ އާއި ޓީޖީއެސްޓީ ފަދަ ކުރިން އާމްދަނީ ލިބުނު ދާއިރާތަކުން މިހާރު ލިބެނީ މަދު އަދަދެކެވެ. ފިނޭންސް މިނިސްޓްރީގެ ތަފާސް ހިސާބުތައް ދައްކާ ގޮތުގައި ޓެކްސްގެ ގޮތުގައި ޖޫން މަހު ލިބިފައިވަނީ 186 މިލިއަން ރުފިޔާ އެވެ. ނަމަވެސް މިދިޔަ އަހަރު 1.3 ބިލިއަން ރުފިޔާ ލިބުނެވެ.\nފިނޭންސް މިނިސްޓްރީ ދައުލަތުގެ އާމްދަނީ އިގްތިސޯދު + އާމްދަނީން ނަގާ ޓެކްސް\nދަރަނި ނަގާނެ ޖާގަ ކުޑަވެއްޖެ އިޝާރާތެއްދީފި


Manmmage Athun Vetten Ulhunu Thuhthu Kujjaku Salaamaikuri Cabin Crew Akah Thaureef Ohenee - Vaguthu\nމަންމަގެ އަތުން ވެއްޓެން އުޅުނު ތުއްތު ކުއްޖަކު ސަލާމަތްކުރި ކެބިން ކްރޫއަކަށް ތައުރީފް އޮހެނީ\nއެއާޕޯޓްގެ ތެރެއިން މަންމައެއްގެ އަތުން ވެއްޓެން އުޅުނު ތުއްތު ފިިރިހެން ކުއްޖަކު ކެބިން ކްރޫއެއްގެ އެހީގައި ނުވެއްޓި ސަލާމަތްވެއްޖެއެވެ.\nއިންޑިއާގެ މުމްބާއި އެއާޕޯޓެއްގައި ހިނގި މި ހާދިސާގައި ސަލާމަތްވެފައި ވަނީ 10 މަހުގެ ކުއްޖެކެވެ. އެއާޕޯޓް ސެކިޔުރިޓީ ޗެކިންގއަށް ދިޔަ އެ މަންމަގެ އަތުން ވެއްޓެން ދިޔަ އެ ކުއްޖާ ސަލާމަތްކޮށްފައި ވަނީ ޖެޓް އެއާވޭސްގެ ބޮޑު މަތިންދާ ބޯޓުގައި 2016 ވަނަ އަހަރުން ފެށިގެން މަސައްކަތް ކުރަމުން ދިޔަ ކެބިން ކްރޫއެކެވެ.\nއެ ކެބިން ކްރޫ އޭނާގެ ފުރާނައަށް ނުރައްކާވެދާނެތޯއެއް ނުބަލައެވެ. އެއަަށްވުރެ އެ ވަގުތު އޭނާއަށް މުހިންމުވީ އެހެން މީހެއްގެ ފުރާނަ ސަލާމަތް ކުރުމެވެ.\nމަންޒަރު ދުށް މީހުން އިންޑިއާގެ މީޑިޔާތަކަށް ކިޔާދިން ގޮތުގައި، އެ ކުއްޖާ ވެއްޓެން ދިޔަތަނުން ބިމުގައި ޖެހުމުގެ ކުރިން އެ ކުއްޖާ ހިފިއެވެ. އަދި އެ ކެބިން ކްރޫ ވެއްޓުނީ އަގަވަތަށް ކަމަށް ވެއެވެ. އަދި އޭނާއަށް ކުދިކުދި އަނިޔާތައް ލިބުނުކަމަށްވެސް ވެއެވެ.\nއެ ތުއްތު ކުއްޖާ ސަލާމަތް ކުރި މަންޒަރު އެއާޕޯޓްގައި ތިބި ވަރަށް ގިނަ ބަޔަކަށް ވަނީ ފެނިފައެވެ.\n"ވެއްޓެން ދިޔަ އަހަރެންގެ ދަރިފުޅު ސަލާމަތްކޮށްދިނީ އެ ކެބިން ކްރޫ. އޭނާ އެއްެވެސް ވަރަކަށް އޭނާއަށް ލިބިދާނެ ގެއްލުމެއް ނެތި އަހަރެންގެ ދަރިފުޅު ސަލާމަތްކޮށްދިނީތީ އޭނާއަށް ޝުކުރުވެރިވަން. އޭނާއަށް ކޮންމެވެސް ވަރެއްގެ ގެއްލުންތަކެއް ވި. ނޭފަތް ކޮންމެވެސް ވަރަކަށް ހުރީ މަށައިގެން ގޮސް". އެ ކެބިން ކްރޫއަށް ޝުކުރުވެރިވަމުން އެ މީހާ ޖެޓް އެއާވޭސްއަށް ލިޔުނު ސިޓީގައި ވެއެވެ.\nޖެޓް އެއާވޭސް އިން ވަނީ އެ ކެބިން ކްރޫ ކަންތައް ކުރިގޮތުން ފަހުރުވެރިވާކަމަށް ލިޔެފައެވެ.\nއެ ކުއްޖާގެ މަންމަ ބުނީ، އެއީ އޭނާގެ 14 އަހަރުވީ ކައިވެންޏަށް ލިބުނު ފުރަތަމަ ދަރިފުޅު ކަމަށެވެ. އެ ކެބިން ކްރޫގެ މަސައްކަތް ހަމަލޮލުން ފެނުނު މީހުންވެސް ދަނީ އޭނާގެ މަސައްކަތަށް ތައުރީފް އޮއްސަމުންނެވެ.


Vakeel Shah gey bandhugai bahattan amuru koffi | Mihaaru\nއަނިޔާވެރިކޮށް މަރާލި ޔާމީން ރަޝީދު؛ ޝާހު ހައްޔަރުކުރީ އެ މައްސަލައިގެ ތަހުގީގަށް ހުރަސް އަޅަން އުޅުމުގެ ތުހުމަތުގައި\n16 މެއި 2017 - 12:582comments\nއަނިޔާވެރި ގޮތަކަށް މަރާލި ޔާމީން ރަޝީދުގެ މަރުގެ މައްސަލައިގެ ތަހުގީގަށް ހުރަސް އަޅަން އުޅުމުގެ ތުހުމަތުގައި ހައްޔަރުކުރި ގާނޫނީ ވަކީލް އަލީ ޝާހު ފަސް ދުވަހަށް ގޭ ބަންދުގައި ބަހައްޓަން ކްރިމިނަލް ކޯޓުން އަމުރުކޮށްފި އެވެ.\nޔާމީންގެ މަރުގެ ތަހުގީގަށް ހުރަސް އަޅަން އުޅުމުގެ ތުހުމަތުގައި ކޯޓު އަމުރެއްގެ ދަށުން ޝާހު ހައްޔަރުކުރީ މިދިޔަ އާދިއްތަ ދުވަހުގެ ރެ އެވެ. އޭނާ ގޭ ބަންދުގައި ބަހައްޓަން ކޯޓުން އަމުރުކުރީ އޭނާގެ ބަންދާ މެދު ގޮތެއް ނިންމަން އިއްޔެ ކޯޓަށް ހާޒިރުކުރުމުންނެވެ.\nޝާހަކީ މަރުގެ ބޮޑެތި މައްސަލަތަކާއި ޖިނާއީ ބޮޑެތި އެހެން މައްސަލަތަކުގައި ވެސް ދިފާއީ ވަކީލެއްގެ ގޮތުން މަސައްކަތްކުރާ ވަކީލެކެވެ. ސުޕްރީމް ކޯޓުން 2015 ގައި އޭނާ ސަސްޕެންޑް ވެސް ކުރި އެވެ. އެކަމަކު އެ ސަސްޕެންޝަން ފަހުން ވަނީ އުވާލައިފަ އެވެ.\nޔާމީންގެ މަރާ ގުޅިގެން ހަތް މީހަކު ހައްޔަރު ކޮށްފައިވާއިރު އޭގެ ތެރޭގައި ޔާމީން މަރާލުމުގައި އަމަލީ ގޮތުން ބައިވެރިވި ކަމަށް ތުހުމަތު ކުރެވޭ ދެ މީހުން ވެސް ހިމެނޭ ކަމަށް ފުލުހުން އިއްޔެ ވަނީ ބުނެފަ އެވެ. އެ ތަހުގީގަށް ހުރަސް އެޅޭ އެއްވެސް ކަމެއް ނުކުރަން ފުލުހުން ކުރިން ވަނީ އިލްތިމާސްކޮށްފަ އެވެ. ފުލުހުން ބުނީ ތަހުގީގަށް ބޮޑެތި ކުރިއެރުންތަކެއް ލިބިފައިވާ ކަމަށެވެ.\nއިތުރު ލިޔުންތައް ކުށްކުރުން ފުލުހުން ކްރިމިނަލް ކޯޓް ވަކީލުން ޔާމީން ރަޝީދު މަރާލުން


3 Rashehge Football Dhanduge Sub Base Elhumah Havaalu Koffi - Vaguthu\nތިން ރަށެއްގެ ފުޓުބޯޅަ ދަނޑުގެ ސަބް ބޭސް އެޅުމަށް ހަވާލުކޮށްފި\nކޮންޓްރެކްޓުގައި ސޮއިކުރުމަށް ބޭއްވި ރަސްމިއްޔާތުގެ ތެރެއިން\nއެގޮތުން ލ. މާމެންދޫ ފުޓްބޯޅަ ދަނޑުގެ ސަބް ބޭސްގެ މަސައްކަތްކުރުމަށް ހަވާލުކޮށްފައިވަނީ ނެކްސްޓަރ މޯލްޑިވްސް ޕްރައިވެޓް ލިމިޓެޑާއެވެ. މި މަސައްކަތް އެ ކުންފުންޏާއި ހަވާލުކޮށްފައިވަނީ ސައިޓް ހަވާލުކުރާތާ 28 ދުވަހުގެ ތެރޭގައި މަސައްކަތް ފަށާ 28 ދުވަހުގެ ތެރޭގައި މަސައްކަތް ނިންމާ ގޮތަށެވެ. މި މަސައްކަތް އެ ކުންފުންޏާއި ހަވާލުކޮށްފައިވަނީ 2،126،703 (ދެ މިލިއަން އެއްލައްކަ ސައްބީސް ހާސް ހަތްސަތޭކަ ތިން) ރުފިޔާއަށެވެ.\nސ. މަރަދޫ ފުޓްބޯޅަ ދަނޑުގެ ސަބް ބޭސް ތައްޔާރުކުރުމުގެ މަސައްކަތް ސައިޓް ހަވާލުކުރާތާ 28 ދުވަހުގެ ތެރޭގައި ފަށާ 29 ދުވަހުގެ ތެރޭގައި ނިންމާ ގޮތަށް ހަވާލުކޮށްފައިވަނީ އާރުޖީ އިންޓަނޭޝަނަލް ޕްރައިވެޓް ލިމިޓެޑާއެވެ. މި މަސައްކަތް އެ ކުންފުންޏާއި ހަވާލުކޮށްފައިވަނީ 2،088،461 (ދެ މިލިއަން އަށްޑިހަ އަށްހާސް ހަތަރުސަތޭކަ ފަސްދޮޅަސް އެއް) ރުފިޔާއަށެވެ.\nފުވައްމުލައް ސިޓީ ދޫނޑިގަން އަވަށު ފުޓްބޯޅަ ދަނޑުގެ ސަބް ބޭސް ތައްޔާރުކުރުމުގެ މަސައްކަތް ސައިޓް ހަވާލުކުރާތާ 28 ދުވަހުގެ ތެރޭގައި ފަށާ 60 ދުވަހުގެ ތެރޭގައި ނިންމާ ގޮތަށް ހަވާލުކޮށްފައިވަނީ އާރުޖީ އިންޓަނޭޝަނަލް ޕްރައިވެޓް ލިމިޓެޑާއެވެ. މި މަސައްކަތް އެ ކުންފުންޏާއި ހަވާލުކޮށްފައިވަނީ 2،305،619 (ދެ މިލިއަން ތިންލައްކަ ފަސްހާސް ހަސަތޭކަ ނަވާރަ) ރުފިޔާއަށެވެ.\nއޭޕްރީލް 6, 2021 22:14\nމިމީހުން އިންތިހާބާއި ދިމާކޮށް މިކަންކުރީމަ މިކަން ގޯސްކުރާނެ މީޑިއާއެއް މިއަދަކު ނެތް\nއޭޕްރީލް 7, 2021 09:25\nފައްކާ އިންގޭ މަހޭ. ވޯޓް އާ ދިމާ ކޮށް ރާއްޖޭގެ އެންމެ ބޮޑު ތިން އަތޮޅުގެ މީހުން ގްބޯ ހައްދާ ލީ ނޫނޭ މައުމޫން ގެ ކަޑަ ޖެހުން ދަސްކޮށްފަ އެބަހުރި މަހޭ ވެސް.


Prosecutor general office ge goiyppeh Dhuvaafaru ga hulhuvaifi | Fainu Online\n23 ނޮވެމްބަރު 2021, އަންގާރަ, 23:06\nރ.އަތޮޅު ދުވާފަރުގައި ޕްރޮސެކިއުޓަރ ޖެނެރަލް އޮފީހުގެ ގޮތްޕެއް ހުޅުވައިފިއެވެ.\nދުވާފަރުގައި ޤާއިމްކުރި ޕްރޮސެކިއުޓަރ ޖެނެރަލް އޮފީސް ހުޅުއްވައި ދެއްވީ މިއަދު ދުވާފަރުގައި އޮތް ރަސްމިއްޔާތެއްގައި ޕްރޮސެކިއުޓަރ ޖެނެރަލް ހުސެން ޝަމީމް އާއި ރ އަތޮޅު ކައުންސިލްގެ ނާއިބު ރައީސް އަބްދުﷲ ރަޝީދުއެވެ.\nމި ރަސްމިއްޔާތުގައި ވާހަކަފުޅުދައްކަވަމުން ޕްރޮސެކިއުޓަރ ޖެނެރަލް ހުސެން ޝަމީމް ވިދާޅުވީ ދުވާފަރުގައި ޕިޖީ އޮފީހުގެ ގޮއްޕެއް ޤާއިމްކުރީ ފުލުހުންނާއި ކޯޓްތަކުން ކުރަމުންގެންދާ މަސައްކަތަށް ލުޔެއް ހޯދައިދިނުމަށްކަމަށެވެ. މީގެއިތުރުން ރައްޔިތުންނާއި ވީހާވެސް ގާތުން ހިދުމަތް ފޯރުކޮށްދިނުމަކީވެސް މީގެ ބޭނުމެއްކަމަށާއި އަދި ދުވާފަރު އޮފީހުން ޙިދުމަތްދޭން ފެށުމުން އެ ފުލުހުންނާއި ޕީޖީން ކުރަމުން އަންނަ މަސައްކަތަށް ވަރަށް ބޮޑު ލުޔެއް ލިބިގެންދާނެ ކަމަށް ވެސް ޝަމީމް ވިދާޅުވިއެވެ.\nރ.އަތޮޅަކީ އެންމެ ގިނައިން ޖިނާއީ މައްސަލަތައް ހުށައެޅޭ އަތޮޅުކަން ފާހަގަކުރަމުން ޝަމީމް ވިދާޅުވީ ރާއްޖޭގެ އެކި ސަރަހައްދުތަކުގައި ކުށްކުރުމުގެ ހާލަތު ހުރި ގޮތް ދެނެގަތުމަށް މަސައްކަތްތަކެއް މިހާރު ކުރަމުންދާކަމަށެވެ.\nދުވާފަރުގައި ޤާއިމް ކުރެވުނު އޮފީހަކީ މާލެ ފިޔަވައި އަތޮޅު ތެރޭގައި ޤާއިމް ކުރެވުނު ޕްރޮސެކިއުޓަރ ޖެނަރަލް އޮފީހުގެ 10 ވަނަ ގޮތްޕެވެ.


މަޖިލީހަށް ވާދަކުރާ އިންޑިޕެންޑެންޓު ކެންޑިޑޭޓުންނާ ދޭތެރޭ ތިޔަބޭފުޅުން ވިސްނަވަންޖެހޭ – Maldivian Democratic Party\nމަޖިލީހަށް ވާދަކުރާ އިންޑިޕެންޑެންޓު ކެންޑިޑޭޓުންނާ ދޭތެރޭ ތިޔަބޭފުޅުން ވިސްނަވަންޖެހޭ\nރައްޔިތުންގެ މަޖިލީހުގެ އިންތިޚާބަށް އިލެކްޝަންސް ކޮމިޝަނަށް ހުށައަޅަންޖެހޭ ފޯމުތައް ހުށަހެޅުމުގެ މުއްދަތު ހަމަވީއިރު މިޕާޓީން ވަނީ ހުރިހާ ދާއިރާއަކަށް ކުރިމަތިލުމަށް ކެންޑިޑޭޓުން ހޮވާފައެވެ. އަދި ކެންޑިޑޭޓުން އެމީހުންގެ ކެންޕޭނަށް ތައްޔާރުވުމުގެ މަސައްކަތުގައި އުޅޭތަން ފެނުމުން ހިތްހަމަޖެހުން ލިބެއެވެ.\nއިލެކްޝަންސް ކޮމިޝަނުން އާންމު ކުރި ލިސްޓުގައިވާ އިންޑިޕެންޑެންޓް ކެންޑިޑޭޓުންގެ އަދަދު ފެނިފައި އެކަމާ އަޅުގަޑު ކަންބޮޑުވާ ގޮތްވިއެވެ.\nނިކަން ވިސްނަވާށެވެ! އަޅުގަޑުމެން މިއުޅެނީ ޑިމޮކްރަސީއެއް ބިނާކުރެވޭތޯއެވެ. މަލްޓިޕާޓީ ސިސްޓަމެއް ރާއްޖެއަށް ތައާރަފް ކުރެވޭތޯއެވެ. އެހެންކަމުގައި ވީހިނދު އަޅުގަޑު ދަންނަވާނީ ތިޔަބޭފުޅުން މިކަމާމެދު ފުންކޮށް ވިސްނަވާށެވެ. މަޖިލީހުގެ ތެރޭގައި އިންނަ އިންޑިޕެންޑެންޓް ކެންޑިޑޭޓަށް އެމީހަކަށް ވޯޓުދިން މީހުން މަޖިލީހުގައި ތަމްސީލް ކުރެވޭނީ ކިހާވަރަކަށްތޯއެވެ؟ އެއާ ޚިލާފަށް ޕާޓީއަކުން ޕާޓީ ޓިކެޓްގައި އަންނަ ކެންޑިޑޭޓް ބަނދެލެވިފައި އޮންނާނީ ކިހާ މިންވަރަކަށްތޯއެވެ؟ ޕާޓީއެއްގެ މެނިފެސްޓޯ ހިފައިގެން މަޖިލީހުގައި އިންނަވާ މެމްބަރަކަށް އޭނާގެ ޕާޓީން ވަޑައިގެން ތިއްބަވާ އެހެން މެމްބަރުން ވާގިވެރިވެ ވަޑައިގަންނަވާނެއެވެ. ނަމަވެސް، ބިލެއް ފާސްކުރުމަށް ހެލިގަންނަ ވަގުތު އެއްކަލަ އިންޑިޕެންޑެންޓް މެމްބަރު އެކަނި ވޯޓު ދެއްވައިގެން ފުދޭނެތޯއެވެ؟\nޕާޓީ މި ބަސް ރަމްޒުކޮށްދެނީ ވަކި ސިޔާސީ ފިކުރެއްގައި އެކުވެ އަޑުއުފުލާ ހަރަކާތްތެރިވާ ބައެކެވެ. ޕާޓީ ސިސްޓަމް ފެތުރިފައި އޮންނަ ގައުމުތަކުގައި، ވަރަށް މަދުފަހަރަކު ނޫނީ އެއްވެސް ޕާޓީއަކާ ނުގުޅި އިންތިޚާބާ ކުރިމަތިލާ މެމްބަރުންނެއް ނުއުޅުއްވާނެއެވެ. އަދިހަމަ އެފަދައިން ވަކިން އުޅުއްވާ މެމްބަރުންގެ މައްޗަށް ބާރުފޯރުވައިގެން އެ މެމްބަރަކަށް ވޯޓު ދެއްވި ރައްޔިތުންނަކަށް އެއްވެސްކަމެއް މަޖިލީހުގެ ތެރެއަކު ކާމިޔާބެއް ނުކުރެއްވެވޭނެއެވެ. އެހެނީ މަޖިލީހުގައި ޕާޓީތަކުން ކުރިމަތިލައްވައިގެން އިންތިޚާބުވެވަޑައިގެން ތިއްބަވާ މެމްބަރުން ގެ ‘ރުއް’ ގިނަ ވާނެއެވެ.\nއެމްޑީޕީއަކީ ހަމައެކަނި އެކެއްގެ ނޫނީވިއްޔާ ދެމީހެއްގެ ޕްރައިވެޓް އެޖެންޑާއެއް ފުރިހަމަކުރުމަށް އުޅޭ ބައެއް ނޫނެވެ. މި ޕާޓީން ކުރިމަތިލައްވައިގެން މަޖިލީހަށް ވެދެވަޑައިގަންނަވާ މެމްބަރުން ކުރިއަށް ނެރުއްވާނީ ޕާޓީގެ ފަލްސަފާއެވެ. ރައްޔިތުންގެ އަޑުއަހައިގެން، މަޝްވަރާތަކެއްކޮށް ސިޔާސަތުތަކެއް ކަނޑައަޅައިގެން ރައްޔިތުންނަށް އެސިޔާސަތުތައް ތަންފީޒު ކޮށްދިނުމަށްޓަކައި ސިޔާސީ މައިދާނަށް ނުކުމެ އުޅޭ ބަޔަކީ އަޅުގަޑުމެންނެވެ. އެމްޑީޕީއެވެ. އެއީ 2008 ވަނަ އަހަރުގެ ފަހުކޮޅުގައި އޮތް ރިޔާސީ އިންތިޚާބުގައި ސަރުކާރެއް އެކުލަވާލުމަށް ރައްޔިތުންގެ މެޖޯރިޓީ ވޯޓު ލިބުނު ޕާޓީއެވެ. އެހެންކަމުން ތިޔަބޭފުޅުން މި ޕާޓީއާއި ހަވާލުކުރެއްވި މަސައްކަތް ފުރިހަމަކުރުމަށްޓަކައި ބޭނުންވާ ގާނޫނީ ބާރު ހޯދުމަށް އަޅުގަޑުމެން މިތިބީ ކެރިގެން ނުކުމެއެވެ. އެއާ ޚިލާފަށް އަންނަން އޮތް ރައްޔިތުންގެ މަޖިލީހަށް ކުރިމަތިލައިގެން މިއުޅޭ އިންޑިޕެންޑެންޓް ކެންޑިޑޭޓުންނަކީ ހަމަ ހުސް ސުވާލުމާކް ތަކެކެވެ. ގޮތް ނޭނގޭ ބައެކެވެ.\nތިޔަބޭފުޅުންނަކީ ހަމަވިސްނުން ގެންގުޅުއްވާ ބައެއްކަމުގައި އަޅުގަޑަށް ހަމަ ޔަގީނެވެ. ވޯޓު ބޭކާރުކޮށް ނުލައްވާނެ ކަމުގައި އަޅުގަޑު ހީކުރަމެވެ. އަޅުގަޑުމެން އެންމެނަށް މާތް ﷲ ހެޔޮވިސްނުންދެއްވާ ހީލަތްތެރި ރޭވުންތަކުން ސަލާމަތް ކުރައްވާށިއެވެ!


Fenunu isthahtakee Rilwan ge kan DNA test akun neyngeyne: Hekiverieh\nފެނުނު އިސްތައްޓަކީ ރިލްވާންގެކަން ޑީއެންއޭ ޓެސްޓުން ޔަގީނެއް ނޫން: ހެކިވެރިއެއް\nގެއްލިފައިވާ މިނިވަން ނޫހުގެ ނޫސްވެރިޔާ އަހްމަދު ރިލްވާންގެ މައްސަލާގައި ތުހުމަތުކުރާ، ގ. ހިލްޓަން، އާލިފް ރައޫފްގެ ރަތް ކުލައިގެ ކާރުން ފެނުނު އިސްތައްޓަކީ ސީދާ ރިލްވާންގެ އިސްތައްޓެއްކަން ޑީއެންއޭ ޓެސްޓަކުން ނޭންގޭނެ ކަމަށް ހެކިވެރިޔަކު މިއަދު ކޯޓުގައި ބުނެފި އެވެ.\nރިލްވާންގެ މައްސަލާގައި ދައުވާ ލިބޭ ގ. ހިލްޓަން، އާލިފް ރައޫފްގެ ރަތް ކުލައިގެ ކާރުން ފެނުނު އިސްތަށީގެ ޑީއޭންއޭ ރިލްވާންގެ މަންމަ އައިޝަތު އީސާގެ ޑީއެންއޭއާ ދިމާވާ ކަމަށް ފުލުހުން ވަނީ ބުނެފަ އެވެ. މައްސަލާގައި ދެން ދައުވާކުރަނީ އެ ކާރު ހުޅުމާލޭގައި ދުއްވި ގދ. ވާދޫ، ކަރަންކާގޭ، މުހައްމަދު ނޫރައްދީންގެ މައްޗަށެވެ.\nމިއަދުގެ ޝަރީއަތުގައި ހެކިބަސް ނަގާފައިވަނީ ރިލްވާން މައްސަލާގައި ބޭރުން ހައްދާފައިވާ ޑީއެންއޭ ޓެސްޓްގެ ތަހުލީލީ ރިޕޯޓް ދިރާސާކުރި ފަރާތުގެ ހެކިބަހެވެ. މި މައްސަލައިގެ ޑީއެންއޭ ޓެސްޓްތައް ހަދާފައިވަނީ ތައިލޭންޑްގެ ލެބޯޓްރީއަކުންނާއި ވިއެޓްނާމުން ނެވެ. ނަމަވެސް ޓެސްޓް ހެދި ފަރާތްތަކުގެ ހެކިބަސް ނެގުމަށް ދައުލަތުން ހުށަހަޅާފަ އެއް ނުވެ އެވެ\nއެ ދުވަސްވަރު މޯލްޑިވްސް ޕޮލިސް ސާވިސްގައި މަސައްކަތް ކުރި މާޖިދް މުހައްމަދު ސަލީމް ބުނީ، ރިލްވާން މައްސަލާގައި ޑީއެންއޭ ހަދާފައިވަނީ މައިޓްރޯކޮންޑަލް ޑީއެންއޭ ޓެސްޓް ކަމަށެވެ. އެގޮތުން އާލިފްގެ ކާރުގެ ޑިކީގެ ކާޕެޓުން ފެނުނު ފަސް އިސްތަށީގެ ތެރެއިން އެއް އިސްތަށީގެ ޑީއެންއޭ ޓެސްޓް ހިމެނެ އެވެ. އެ އިސްތަށި ވަނީ ރިލްވާންގެ މަންމަ އައިޝަތު އީސާގެ ޑީއެންއޭއާ ދިމާވެފަ އެވެ.\nއެވަގުތު ޕޮލިހުގައި މަސައްކަތް ކުރެއްވި މާޖިދް މުހައްމަދު ސަލީމް ބުނީ، ހަދާފައިވަނީ މައިޓްރޯކޮންޑަލް ޑީއެންއޭ ކަމަށެވެ. މައްސަލަ ބައްލަވާ ގާޒީ އާދަމް އާރިފް ވަނީ މައިޓްޜޯކޮންޑަލް ޑީއެންއޭ ޓެސްޓަކީ ކޮން ކަހަލަ ޓެސްޓެއްތޯ ސުވާލުކޮށްފަ އެވެ.\nމާޖިދް ވަރަށް ތަފްސީލްކޮށް އޭގެ ޖަވާބު ދެއްވި އެވެ. އޭނާ ބުނީ، އެ ޑީއެންއޭ ޓެސްޓަކީ ލޭނަގައިގެން އެނޫންވެސް ގޮތަކުން އާންމު ގޮތެއްގައި ޑީއެންއޭޓެސްޓް ހަދާހެން ހަދާ ޓެސްޓެއް ނޫން ކަމަށެވެ.\nއޭނާ ބުނީ، މައިޓްރޯކޮންޑަލް ޑީއެންއޭ އަކީ މައިމީހާގެ ފަރާތުން ވާރުތަވާ ޑީއެންއޭއެއް ކަމަށާއި އެ ޑީއެންއޭ މައިމީހާގެ ފަރާތުން ލިބޭ ހުރިހާ ދަރިންނަށްވެސް ވާރުތަވާނެ ކަމަށެވެ. އަދި އެ ޑީއެންއޭ ފިރިހެން ދަރީންނަށް ލިބޭ ދަރިންނަށް ވާރުތަ ނުވާނެ ކަމަށާއި ވާރުތަވާނީ އަންހެން ދަރިންނަށް ލިބޭ ކުދިންނަށް ކަމަށްވެސް އޭނާ ބުންޏެވެ.\n"މައިޓްރޯކޮންޑަލް ޑީއެންއޭ އަކީ މައިމީހާގެ ފަރާތުން އެއްބަނޑު ދަރިންނަށް ވާރުތަވާ ޑީއެންއޭއެއް، އެ ޑީއެންއޭ ބަދަލެއް ނުވާނެ، އެ ޑީއެންއޭ ވާރުތަ ކުރާނީ މައްމަގެ ފަރާތުން ހުރިހާ ދަރީންނަށް، ނަމަވެސް ތަފާތަކީ މަންމައަށް ލިބިފައިތިބޭ ފިރިހެން ދަރީންނަށް ލިބޭ ދަރީންނަކަށް އެ ޑީއެންއޭއެއް ވާރުތައެއް ނުވާނެ، ހަމަ އެކަނި އަންހެން ކުދިންނަށް ލިބޭ ދަރިންނަށް ވާރުތަ ވާނީ،" މާޖިދް ބުންޏެވެ.\nދިފާއީ ވަކީލް ނޫރުއްސަލާމް ވަނީ އާލިފްގެ ކާރުން ފެނުނު އިސްތައްޓަކީ ރިލްވާންގެ މަންމަގެ އިސްތައްޓަކަށްވުން އެކަށީގެންވޭތޯ ސުވާލު ކޮށްފަ އެވެ. މާޖިދް ބުނީ، އެފުރުސަތު އެބައޮތް ކަމަށެވެ. އަދި އެ އިސްތައްޓަކީ ސީދާ ކާކުގެ އިސްތައްޓެއްކަން ބުނެދޭން ނޭންގޭނެ ކަމަށާއި ޓެސްޓުން ހަމައެކަނި އިނގޭނީ މައިމީހާގެ ފަރާތުން ވާރުތަވެފައިވާ ޑީއެންއޭކަން އެކަނި ކަމަށް ވެސް އޭނާ ބުންޏެވެ.\nދިފާއި ވަކީލް ވަނީ އެ އިސްތަށި ތަހުލީލް ޑިޕާޓްމަންޓާއި ހަވާލުކުރަނީ ކިހިނެތްތޯ އާއި ކޮން ފަރާތަކުންތޯ ސުވާލުކޮށްފަ އެވެ. މާޖިދް ވިދާޅުވީ، އާންމު ގޮތެއްގައި އެކަން ކުރަނީ ޗެއިން އޮފް ކަސްޓިޑީއެއްގެ ދަށުން ކަމަށެވެ. ދިފާއީ ވަކީލް ވަނީ އެ އިސްތަށި ނުވަތަ ކާރުން ފެނުނު ހެކިތައް ހަވާލުކުރީ ކޮންފަރާތަކުން ކަމަށާއި އެ ހަވާލްކުރީ ޗެއިންއޮފް ކަސްޓިޑީގެ ދަށުންތޯ ސުވާލުކޮށްފަ އެވެ. ނަމަވެސް އެކަން ހަނދާން ނެތްކަމަށާއި އެއަށް ޖަވާބު ދޭން ނޭންގޭ ކަމަށް އޭނާ ބުންޏެވެ.\nމިއަދުގެ ޝަރީއަތުގައި ވަނީ ޗެއިން އޮފް ކަސްޓިޑީ ހުށަހަޅާފައިނުވާތީވެ ވަރަށް ބޮޑު ބަހުސަކަށް ގޮސްފަ އެވެ. ޗެއިން އޮފް ކަސްޓިޑީ ހުށަހަޅާފައި ނުވަނީ ކީތްވެތޯ މައްސަލަ ބައްލަވާ ގާޒީ ދައުލަތާ ކުރި ސުވާލަށް ޖަވާބުދެމުން ދައުލަތުގެ ވަކީލާ ވިދާޅުވީ، އާންމު އުސޫލެއްގެ ދަށުން ޗެއިން އޮފް ކަސްޓިޑީއަކީ ހުށަހަޅާ އެއްޗެއް ނޫން ކަމަށާއި ނަމަވެސް ކަމަކާމެދު ސުވާލު އުފެދިއްޖެ ހާލަތެއްގައި އެކަން އިތުރަށް ސާފު ކުރުމަށް ފަހުން ހުށަހަޅާ ކަމަށެވެ.\nދިފާއީ ވަކީލް ވިދާޅުވީ، ޗެއިން އޮފް ކަސްޓިޑީއާ ނުލައި އިތުރަށް ސުވާލު ކުރެވެން ނެތް ކަމަށާއި އެނެތުމުން ސީދާ އެއީ ކޮންތާކުން ކިހިނެތް އަދި ކާކު ގެނައި އެއްޗެއްކަން އިނގެން ނެތް ކަމަށެވެ. އެހެންކަމުން ދައުލަތުން އެ ހުށަހަޅާފައި ނުވާތީވެ ނޫރުއްސަލާމް ވަނީ ހިތްހަމަނުޖެހުން ފާޅުކޮށްފަ އެވެ.\nގާޒީ ވަނީ ޗެއިން އޮފް ކަސްޓިޑީ ހުށަހަޅަން އެދުމުން އެކަން ހަމަޖައްސާދޭނެ ކަމަށް ބުނެފަ އެވެ. އަދި އެކަން އެގޮތަށް ކުރުމަށް ދައުލަތުގެ ވަކީލުންގެ ފަރާތުން އެދިފައި ވެއެވެ.\nދައުލަތުން ހުށަހަޅާފައިވާ ހެކީންގެ ތެރެއިން މިހާރު ނުނެގި ވަނީ އެންމެ ހެކިވެރިއެއްގެ ހެކިބަހެވެ. އެއީ ސިއްރު ހެކިވެރިއެކެވެ. އެންމެ ފަހުން ތައާވަލް ކުރި އަޑުއެހުން ވެސް ކެންސަލްކޮށްފައިވަނީ އެނާ ކޯޓަށް ހާޒިރު ނުކުރެވިގެން ކަމަށް ވިދާޅުވެ ގާޒީ ވަނީ އެކަން އެގޮތަށް ނުވާ ސަބަބު ބަޔާންކޮށް ދިނުމަށް ދައުލަތުގެ ފަރާތުން އެދިފަ އެވެ.\nދައުލަތުން ބުނީ، އެފަރާތް ސީދާ އުޅޭ އެޑްރެސް މިހާރު ނޭންގޭތީ އެފަރާތް ހާޒިރުކުރަން ދަތިވެފައިވާ ކަމަށެވެ. ގާޒީ ވަނީ އެހެކިވެރިޔާ ހާޒިރު ކުރަން ފަހު ފުރުސަތެއްގެ ގޮތުން ސަރުކާރު ބަންދު ނޫން ފަސް ދުވަސް ދެއްވާފަ އެވެ. ދެން އޮންނަ ޝަރީއަތެއްގައި ދިފާއުން ހުށަހަޅާ ހެކިވެރީންގެ ހެކިބަސް ނެގުން އޮންނާނެ އެވެ. އަދި މި މަސް ނިމުމުގެ ކުރިން މި މައްސަލަ ނިންމަން ބޭނުންވާ ކަމަށްބުނެ ގާޒީ ވަނީ މިއަދުގެ ޝަރީއަތް ނިންމާލައްވާފަ އެވެ.\nބިދޭސީން މުޒާހަރާކޮށް ފުލުހުންނަށް ހަމަލާދީފި\nއެޗްޑީސީއަށް ކުރެހުން ހުށަހަޅަން ޕޯޓަލް އެއް


Covid-19: Ekasheegenvaa varah PPE nethumunnai, musaara dhinun lasvumun Kenyage doctarun thakeh halhuthaalu kuranee - AO News\nމިހާރު މުޅި ދުނިޔޭގައި ހަލުވިކަމާއެކު ފެތުރެމުންދާ ކޮރޯނާވައިރަސް (ކޮވިޑް-19) އަށް ޕޮޒިޓިވްވާ މީހުންނަށް ފަރުވާ ދިނުމުގައި ބޭނުންކުރުމަށް އެކަށީގެންވާ ވަރަށް ޕާސަނަލް ޕްރޮޓެކްޓިވް އިކުއިޕްމަންޓް (ޕީޕީއީ) ލިބެން ނެތުމުންނާއި، މުސާރަ ދިނުން ލަސްވުމުން ކެންޔާގެ 47 ކައުންޓީގެ ތެރެއިން2ކައުންޓީއަށް ނިސްބަތްވާ އެތައް ޑޮކްޓަރުންނެއް ހަޅުތާލުކޮށްފިއެވެ.\nއެގޮތުން، އެ ގައުމުގެ ގިނަ ޑޮކްޓަރުންތަކެއް ވަނީ ކޮވިޑް-19 އަށް ޕޮޒިޓިވްވާ މީހުންނަށް ސަރުކާރުން ފަރުވާދިނުމުގައި ގެންގުޅޭ އުސޫލުތަކާއި، މެޑިކަލް އިންޝުއަރެންސްގެ ކަންތައްތަކާ ގުޅޭގޮތުން އަޑުއުފުލާފައެވެ.\nއެހެންނަމަވެސް، މިކަމާ ގުޅޭގޮތުން ކެންޔާގެ ސަރުކާރުގެ އިސްފަރާތްތަކުން ވަނީ އެ ގައުމުގައި ކޮވިޑް-19 އަށް ފަރުވާދިނުމުގައި ބޭނުންކުރުމަށް އެކަށީގެންވާ ވަރަށް ޕީޕީއީ ފޯރުކޮށްދީފައިވާނެކަމަށް ވިދާޅުވެފައެވެ.\nކެންޔާގައި މިހާތަނަށް އައިއިރު ކޮވިޑް-19 އަށް ޕޮޒިޓިވްވި މީހުންގެ އަދަދު 30 ހާހަށްވުރެ މައްޗަށް ގޮސްފައިވާއިރު، 487 އެއްހާ މީހުން މަރުވެފައިވާކަމަށް އެ ގައުމުގެ ހެލްތު މިނިސްޓްރީން ވަނީ ހާމަކޮށްފައެވެ.\nމިހާރު މުޅި ދުނިޔޭގައި ހަލުވިކަމާއެކު ފެތުރެމުންދާ ކޮވިޑް-19ގެ ސަބަބުން އެފްރިކާ ބައްރުން އެކަނިވެސް މިލިއަނަކަށް ވުރެ ގިނަ މީހުން ޕޮޒިޓިވްވެފައިވާއިރު، 26 ހާހާ ގާތްކުރާ އަދަދަކަށް މީހުން ވަނީ މަރުވެފައެވެ. އެ ސަރަހައްދުން އެންމެ ހާލަތު ގޯސްކޮށްއުޅޭ ދެކުނު އެފްރިކާ އިން 589،886 އެއްހާ މީހުން ޕޮޒިޓިވްވެ، 11،982 މީހުން ވަނީ މަރުވެފައެވެ.\nމުޅި ދުނިޔޭން މި ބަައްޔަށް މިހާތަނަށް 22.1 މިލިއަނެއްހާ މީހުން ޕޮޒިޓިވްވެ، 779،000 އަށްވުރެ ގިނަ މީހުން ވަނީ މަރުވެފައެވެ. މި ބަލީގައި މިހާތަނަށް ރަނގަޅުވި މިހުންގެ އަދަދަކީ 14,894,095 އެވެ.


ކޮވިޑް-19 : އިޓަލީގެ ސަރުކާރު މުހިންމު ފިޔަވަޅުތަކެއް އަޅައިފި – Haftha\nSat, 11 July, 2020, 6:38 pm\nކޮވިޑް-19 : އިޓަލީގެ ސަރުކާރު މުހިންމު ފިޔަވަޅުތަކެއް އަޅައިފި\nކޮވިޑް-19 ނުވަތަ ކޮރޯނާ ވައިރަސް އެންމެ ހަލުވިކަމާއެކު ފެތުރެމުން އަންނަ އެއްގައުމު ކަމަށްވާ އިޓަލީގެ ސަރުކާރު ވަނީ އެގައުމުގެ ހުރިހާ ރައްޔިތުން ގޭގައި ތިބުމަށް އަންގާ، ދަތުރުފަތުރުކުރުން ހުއްޓުވައިފައެވެ.\nވައިރަސް ކޮންޓްރޯލް ކުރުމަށް އިޓަލީ ސަރުކާރުން މިހާތަނަށް ކުރި މަސައްކަތަށް ކުރިއެރުމެއް ނުލިބި ހަލުވިކަމާއިއެކު އެގައުމުގައި ކޮރޯނާ ވައިރަސް ފެތުރެމުން ދިޔުމުގެ ސަބަބުން ބޮޑުވަޒީރު ގީސެޕޭ ކޮންޓޭ ވަނީ ޓީވީ މެދުވެރިކޮށް ރައްޔިތުންނާ މުޚާތަބު ކުރައްވާފައެވެ.\n“އިތުރަށް ވަގުތެއް ނެތް. ރައްޔިތުން ބޭރަށް ނުނިކުމެ ގޭގައި މަޑުކޮށްދެއްވާ،” އިޓަލީގެ ބޮޑުވަޒީރު ވިދާޅުވިއެވެ.\nޗައިނާ އަށް ފަހު އިޓަލީ ވެފައިވަނީ ވައިރަސް އެންމެ ހަލުވިކަމާއެކު ފެތުރޭ ގައުމަށެވެ. އިއްޔެއާއިހަމަޔަށް އެގައުމުން 9172 ކޭސް ފެނިފައިވާއިރު މަރުވި މީހުންގެ އަދަދު އިއްޔެ ވަނީ 463 އަށް އަރާފައެވެ. އަދި 10 މިލިއަން މީހުން ދިރިއުޅޭ މައި ސިނާޢީ ރަށް ލަމްބާޑީވެސް ހިމެނޭގޮތަށް އެގައުމުގެ4ސަރަޙައްދެއްގެ 12 ޕްރޮވިންސަކަށް ވަދެނުކުމެ ނޫޅުމަށްވެސްވަނީ އަންގާފައެވެ.\nވައިރަސް އެންމެ ފުރަތަމަ ފެނުނު ޗައިނާ ފިޔަވާ ވޭތުވެދިޔަ 24 ގަޑިއިރު ތެރޭގައި ދުނިޔޭގެ އެކި ހިސާބުތަކުގައި ކޯވިޑް-19ގެ ކަށަވަރު ކޭސްތަކުގެ ޢަދަދުވަނީ 80859އަށް އިތުރުވެފައެވެ. އަދި ވައިރަހުގެ އަސަރުކޮށްފައިވާ ޖުމްލަ މީހުންގެ ޢަދަދުވަނީ 142823،000އަށް އަރާފައެވެ.\nމުޅިން އަލަށް ވައިރަސް ފެނުނު ޤައުމުތަކުގެ ތެރޭގައި ކޮލަމްބިއާއި ވެޓިކަން ސިޓީއާއި ޕެރޫއާއި ސްލޮވޭކިއާ ހިމެނެއެވެ. އަދި 45 ޤައުމެއްގައި ގައިންގަޔަށް ބަލިފެތުރެން ފަށާފައިވާކަމަށް ދުނިޔޭގެ ސިއްޙަޠު ޖަމްޢިއްޔާ ޑަބްލިއުއެޗްއޯއިން ބުނެއެވެ. އެޤައުމުތަކުގެ ތެރޭގައި އައިސްލެންޑާއި ފަލަސްޠީނާއި ކެމެރޫން ހިމެނެއެވެ.\nޗައިނާގެ އިތުރުން ވައިރަހުގެ އަސަރު އެންމެ ބޮޑަށް ކޮށްފައިވަނީ ދެކުނު ކޮރެޔާއާއި ޖަޕާނާއި އީރާނާއި އިޓަލީވިލާތަށެވެ. ދެކުނު ކޮރެޔާއިން ވައިރަހުގެ އަސަރުކޮށްފައިވާ 7،300އަށްވުރެ ގިނަ މީހުންވަނީ ފެނިފައެވެ. ވައިރަހުގެ ސަބަބުން މިހާރު އެޤައުމުގައިވަނީ ރަތް ސަމާލު އިޢުލާނުކޮށްފައެވެ.


ޑިޓިއުންއިން ދިވެހި ޓީމަށް ދިން ހަދިޔާ: "މަގޭ މަހަލްދީބު"\n10 އޮކްޓޯބަރު 2021 - 09:40 1\nޑިޓިއުން ބޭންޑް ސާފް ޗެމްޕިއަންޝިޕް ލަވައިގެ ތެރެއިން ނަގާފައިވާ ސެލްފީއެއް.\nދިވެހި މިއުޒިކް އިންޑަސްޓްރީގެ އެންމެ ކާމިޔާބު އެއް ބޭންޑް، 'ޑިޓިއުން' އިން މިހާރު ކުރިއަށްދާ އުރީދޫ ސާފް ޗެމްޕިއަންޝިޕަށް ހާއްސަކޮށް އާ ލަވައެއް ރިލީީޒްކޮށްފި އެވެ.\n'މަގޭ މަހަލްދީބް' ނަމުގައި މި ލަވަ ރިލީޒްކޮށްފައިވަނީ ރޭގެ ވަގުތެއްގައި އެވެ.\nފަސް މެންބަރުން ހިމެނޭ ބޭންޑްގެ ފަރާތުން ފާތުމަތު ފެޒްލީން (ފެޒޫ)، ބުނިގޮތުގައި މިއީ ގައުމީ ޓީމަށް އެ ބޭންޑްގެ ފަރާތުން ހާއްސަކޮށްދިން ލަަވަ އެކެވެ. ޑިޓިއުންގެ އަމިއްލަ ސްޓައިލްއާ ޔޫފޮރިކް ކަން ނިކަން ފުރިހަމަ އަށް ލަވައިން ފެނިގެންދެ އެވެ.\n"ބޭނުންވީ ފުޓުބޯޅަ ޓީމަށް އަސްލު ވަރަށް ޔޫފޯރިކް ލަވައެއް ހަދައިދޭން. ވަރަށް ހައިޕްޑް އަޕް އެއްޗެއް ބޭނުންވީ. ދެން ވީޑިއޯ ވެސް ތަފާތުކޮށް ހަދަން އުޅެފައި ކުޑަ ޓެކްނިކަލް އެރޯ އަކާއި ހެދި މަސައްކަތް ލަސްވީ" ފެޒޫ ބުންޏެވެ.\nފެޒޫ އާއި ލީޑް ވޯކަލިސްޓް އަހުމަދު ފުރުގާން (ފުޖީ) ގެ އިތުރުން އީސާ ޝަރީފް ގެ ބައިވެރިވުމާ އެކު ލަވައިގެ ލިރިކްސް ހެދުނުއިރު ލަވައިގެ ވީޑިއޯއަކީ ސާފް ޗެމްޕިއަންޝިޕް މާކެޓްކޮށް ޕްރޮމޯޓްކުރުމުގެ މަސައްކަތްކުރަމުން އަންނަ ރާއްޖޭގެ ނޯވާ އެސޯސިއޭޓްސްގެ މަސައްކަތެކެވެ.\nޑިޓިއުން އިން ނެރުނު 'މަގޭ މަހަލްދީބުގެ' މަންޒަރެއް--\nމިއީ ޑިޓިއުން އިން ފުޓުބޯޅަ އަށް ހާޢްސަކޮށް ނެރުނު ފުރަތަމަ ލަވަ އެވެ.\nސާފް އޮފިޝަލް ތީމް ލައިގެން ލަވަ ތައްޔާރުކުރިއިރު ލަވައިގައި ގިނަ ބަޔަކު ބައިވެރިކުރަން ބޭނުންވި ކަމަށް ފެޒޫ ބުންޏެވެ. މިގޮތުން ގިނަ ކުޑަކުދިންތަކަކާއެކު ގާތްގަނޑަކަށް ތިރީހަކަށް މީހުންގެ އަޑު ލަވައިގެ ކޯރަސް އިން އިވިގެން ދެ އެވެ.\nފެޒޫ ބުނިގޮތުގައި މިއީ ގިނަ ބަޔަކު އެއްވެގެން ގައުމީ ލޯބީގައި ކުރި ގައުމީ މަސައްކަތެކެވެ.\nމި ފަހަރުގެ ސާފް ޗެމްޕިއަންޝިޕަށް ގިނަ މިއުޒިކް ފަންނާނުން ވެސް އަންނަނީ ލަވަ ތައްޔާރުކުރަމުންނެވެ. މި ގޮތުން މި ލަވަތަކުގެ ތަރުހީބު ވެސް އާންމުންގެ މެދުގައި ބޮޑެވެ. ސާފް ޗެމްޕިއަންޝިޕަށް ކަނޑައަޅާފައިވާ ސަޕޯޓަރުންގެ ސްލޯގަންތަކުގެ ތެރެއިން "މަގޭ މަހަލްދީބް" ހިމަނާފައި ގިނަ ލަވަތަކެއް ރިލީސްކުރަމުން އަންނައިރު، ޑިިޓިއުންގެ ލަވަ ވެސް މި ހާއްސަވީ "މަގޭ މަހަލްދީބް"ގެ ނަމުންނެވެ.\nސަޕޯޓަރުންގެ މެދުގައި ވެސް ޓްރެންޓް ވަމުން އަންނަ "މަގޭ މަހަލްދީބް"ގެ ނަމުން ޑިޓިއުންގެ މި ލަވަ އަށް ޓައިޓަލް ނަން ދިނުމުން ގިނަ ބަޔަކަށް މި ލަަވަ ކަމުދާނެ ކަމަށް ބެލެވެ އެވެ.


Umuruge thafaathu bodas namoona joadu thakeh!\nޕްރިޔަންކާ އަދި ނިކް\n09 މޭ 2020 - 11:33:56\nދެ ލޯބިވެރިންގެ ދެމެދުގައި އުމުރުގެ ތަފާތު މާބޮޑު ނަމަ އެކަމަށް ފާޑުކިޔާ މީހުން ވަރަށް ގިނަވާނެ އެވެ. ހާއްސަކޮށް އެއީ މީހުންގެ މެދުގައި މަޝްހޫރު ބައެއް ނަމައެވެ.\nފިލްމީ ދާއިރާގައި މަސައްކަތް ކުރާ ފަންނާނުންގެ ލޯބީގެ ވާހަކަތައް އަޑުއަހާ ހިތް ވިއަސް، އެމީހުން ލޯބީގެ ގޮތުން ގުޅިގެން އުޅޭ މީހުންނާމެދު ފާޑު ކިޔުމަކީ މީހުންގެ މެދުގައި އާންމު ކަމެކެވެ. އަދި ހާއްސަކޮށް އެއީ އުމުރުގެ ގޮތުން ބޮޑު ފަރަގެއް އޮންނަ ދެ ލޯބިވެރިންނަމަ އެ ދެމީހުންނަށް ގިނަ ބައެއްގެ ފުރައްސާރަ އާއި ސަމާލުކަން ހުއްޓެއެވެ.\nއެހެންނަމަވެސް ބޮލީވުޑްގެ ގިނަ ތަރިން ދަނީ އުމުރުގެ ގޮތުން ކިތަންމެ ތަފާތު ވިނަމަވެސް އެކުގައި އުޅެވޭނެ ކަން ދައްކަމުންނެވެ.\nއެގޮތުން ފަހަކަށް އައިސް އާންމުންގެ މެދުގައި އެންމެ މަގުބޫލު ދެ ތަރިންނަކީ ޕްރިޔަންކާ ޗޯޕްރާ އާއި ނިކް ޖޯނަސް އެވެ. މި ދެތަރިންގެ ކައިވެންޏަށް ބޮލީވުޑާއި ހޮލީވުޑްގެ ގިނަ ފޭނުންގެ ސަމާލުކަން ހުއްޓުނު އިރު މި ދެތަރިންގެ އުމުރުގެ ތަފާތަކީ 10 އަހަރެވެ. ނިކް އަށް ވުރެ 10 އަހަރު ޕްރިޔަންކާ އުމުރުން ދޮށިވުމުން ގިނަ ބަޔަކު އޭނާ އަށް ފާޑު ކިޔެވެ.\nޕްރިޔަންކާ އާއި ނިކް\nޝާހިދް ކަޕޫރާއި އަންހެނުން މީރާ ރާޖްޕުޓް އަކީވެސް ގިނަ ބަޔެއްގެ ސަމާލުކަން ހުއްޓިގެން ދިޔަ ދެ ތަރިންނެވެ. މިދެތަރިންގެ މެދުގައި 13 އަހަރުގެ ތަފާތު ހުރެއެވެ. ދެމީހުންގެ ދެމެދުގައި އޮތް ލޯބި އަދިވެސް ފަޑުވެގެން ނުދެއެވެ. ޝާހިދު އަށް 39 އަހަރު ވެފައިވާއިރު މީރާ އަށް އަދި އެންމެ 25 އަހަރެވެ.\nޝާހިދް ކަޕޫރާއި އަންހެނުން މީރާ ރާޖްޕުޓް\nސައިފް އަލީ ޚާން އާއި ކަރީނާ ކަޕޫރަކީ އާންމުންގެ މެދުގައި އެންމެ މަގުބޫލު ދެ ލޯބިވެރިންނޭ ބުންޏަސް ދޮގަކަށް ނުވާނެ އެވެ. ސައިފްގެ ދެވަނަ އަތްބަށް ކަރީނާ ވީނަވެސް މިު ދެމަފިރިން އުޅޭނީ ވަރަށް އުފަލުގެ އެވެ. ސައިފް ކަރީނާ އަށް ވުރެ 11 އަހަރު ބޮޑެވެ.\nސައިފް އަލީ ޚާން އާއި ކަރީނާ ކަޕޫރަކީ\nބޮލީވުޑްގެ މަޝްހޫރު ދެ ތަރިން ކަމަށްވާ ސަންޖޭ ދަތް އާއި އަންހެނުން މަންޔާތާ އަކީ ވެސް ފާހަގަ ކޮށްލެވޭ ޖޯޑެކެވެ. އެ ދެތަރިންގެ ދެމެދުގައި 19 އަހަރުގެ ފަރަގު އޮވެއެވެ. އެ ދެމަފިރިންގެ ތިން ދަރިންވެސް ތިބެއެވެ.\nސަންޖޭ ދަތް އާއި އަންހެނުން މަންޔާތާ\nދަރްމެންދްރާ އާއި ހެމާ މަލީނީ އަކީ ޒުވާނުންގެ މެދުގައިވެސް އަދި އުމުރުން ދޮށީ މީހުންގެ މެދުގައި ވެސް މަގްބޫލު ޖޯޑެކެވެ. މަޝްހޫރު ގިނަ ފިލްމުތަކަކުން ފެނި ގިނަ ބައެއްގެ ލޯބި ލިބިފައިވާ މި ދެތަރިންގެ ދެމެދު 13 އަހަރުގެ ފަރަގެއް އޮވެއެވެ. މި ދެތަރިންގެ ކައިވެންޏަށް މިހާރު ވަނީ 40 އަހަރުވެފަ އެވެ.\nދަރްމެންދްރާ އާއި ހެމާ މަލީނީ


Hamanujehunthah Boduvefaiva Lanka Ah Kura Dhathuruthah Raajje In Hutalany!\nލަންކާގައި ކުރިއަށް ދިޔަ މުޒާހަރާއެއް\nހަމަނުޖެހުންތައް ބޮޑުވެފައިވާ ލަންކާއަށް ކުރާ ދަތުރުތައް ރާއްޖެއިން ހުއްޓާލަނީ!\n27 އޭޕްރީލް 2022 - 13:05:47\nއިގްތިސާދީ ގޮތުން ބޮޑެތި ގޮންޖެހުންތަކާއި ކުރިމަތިލާން ޖެހި، މުޒާހަރާތަކާ ހަމަނުޖެހުންތައް ބޮޑުވެ، މަޝްރަހު ގޯސްވެފައިވާ އަަވަށްޓެރި ސްރީލަންކާއަށް މޯލްޑިވިއަންއިން ކުރަމުންދާ ދަތުރުތައް އަންނަ މަހުން ފެށިގެން ހުއްޓާލަން ނިންމައިފި އެވެ.\nމޯލްޑިވިއަން އިން ނެރުނު ނޫސްބަޔާނެއްގައި ވާގޮތުން އައިލެންޑް އޭވިއޭޝަނުން ލަންކާގެ ކެޕިޓަލް ސިޓީ ކޮލަމްބޯއަށް ކުރާ ދަތުރުތައް މިފެށޭ މެއި މަހުގެ ފުރަތަމަ ދުވަހުން (އަންނަ އާދިއްތަ) ފެށިގެން ހުއްޓާލާނެއެވެ.\nކޮލޮމްބޯގެ އިންޓަނޭޝަނަލް އެއަޕޯޓު ރަޓްމަލާނާއަށް މޯލްޑިވިއަން އިން ކުރާ ދަތުރުތައް އަލުން ފަށާނެ ތާރީހެއް އެ ކުންފުނިން ހާމައެއް ނުކުރެއެވެ. އެ ކުންފުނިން ބުނީ އެ ތާރީހު ކަނޑައަޅާނީ ސްރީލަންކާގެ މާކެޓިން ހާލަތައް ބެލުމަށްފަހު ކަަމަށާއި، އެ ހާލަތު ގާތުން ބަަލާ މޮނިޓަ ކުރަމުންދާނެ ކަަމަށެވެ.\nލަންކާއަށް ރާއްޖެއިން ކުރާ ދަތުރުތައް ހުއްޓާލީ އިގްސޯދީގޮތުން ބޮޑެތި ގޮންޖެހުންތަކެއް ކުރިމަތިވެފައިވާތީ އެތަނުގެ ހާލަތައް ބަލައެވެ.\nސްރީލަންކާގެ އިގްސޯދީ ބޮޑު ހީނަރުކަމަކަށް ގޮސްފައި މިވަނީ ކޮވިޑް-19ގެ ސަބަބުން ދިމާވި އިޤްތިސާދީ ހީނަރުކަމާއި ގުޅިގެން ފަތުރުވެރިކަން މެދުކެނޑުމާއި އެކުއެވެ. ލަންކާގެވެސް މައިގަނޑު އިޤްސާދު ބިނާވެފައި އޮންނަނީ ފަތުރުވެރިކަމުގެ ސިނާއަތުން ލިބޭ އާމްދަނީގެ މައްޗަށެވެ.\nއެ ދަނޑިވަޅުގައި ލަންކާގައި ހިނގަމުން ދިޔަ ބޮޑެތި މަސްރޫއުތަކުގެ ލޯނު އަނބުރާ ދައްކަންޖެހުމާއި އެކު ލަންކާއަށް ވަނީ އިގްތިސާދީ ގޮތުން ބޮޑެތި ގޮންޖެހުންތަކާއި ކުރިމަތިލާން ޖެހިފައެވެ. އެގޮތުން ތެޔޮ ލިބުމަށް ދަތިވެ، ދުވާލަކު ފަސް ގަޑިއިރަށް ކަރަންޓުގެ ހިދުމަތް މެދު ކަނޑާލުމަށް ވެސް ލަންކާގެ ސަރުކާރަށް މިދިޔަ ފެބްރުއަރީ މަހުން ފެށިގެން ވަނީ މަޖުބޫރު ވެފައެވެ.\nފަހަކަށް އައިސް ކަރަންޓް ކަޑައިގެންދިއުމުގެ އުދަގޫވެސް ސްރިލާންކާގެ ރައްޔިތުންނަށް ވަނީ ވަރަށް ބޮޑަށް ތަހަންމަލުކުރަންޖެހިފައެވެ. މީގެ އިތުރުން ސްރީލަންކާގެ ކާބޯތަކެތީގެ އަގުތައް އިންތިހާއަށް މައްޗަށް ގޮސް، ގޭސްފަދަ އަސާސީ ވަސީލަތްތައް ވެސް ލިބުމުގައި ދަތިތަކާއި ދަނީ ކުރިމަތި ލަމުންނެވެ.\nލަންކާއަކީ ރާއްޖޭގެ ގިނަ ކިޔަވާކުދިންނެއް ވެސް އެތަނުގައި ވަޒަންވެރިވެ ތައުލީމު ހާސިލުކުރަމުން އަންނަ ގައުމެކެވެ. މިކަމުގެ ސަބަބުން މިފަދަ ދަރިވަރުންތަކަށް އަންނަނީ ތަފާތު އެކި ވަރުގެ އުނދަގޫތަކާއި ކުރިމަތިލަމުންނެވެ.\nއެހެންކަމުން ލަންކާގެ ސަރުކާރާއި ދެކޮޅަށް ކުރަމުންދާ މުޒާހަރާތަކާ ހަމަނުޖެހުންތައް ބޮޑުވެ، މަޝްރަހު ވަނީ ވަރަށް ބޮޑަށް ހޫނުވެފައެވެ.\nމުދާ އުފުލާ އުޅަނދުތަކުން ވައްކަން ކުރަނީ\nމުޅި މާލެ އިން ކަރަންޓު ކެނޑިއްޖެ


Trump ge sulhaige plan Arab League in balainugaiy\nޓްރަމްޕްގެ ޕްލޭން އަރަބި އިއްތިހާދުން ބަލައިނުގަތް\nއަރަބް ލީގުގެ ކުއްލި ބައްދަލުވުމަށް ފަލަސްތީނުގެ ރައީސް މަހުމޫދު އައްބާސް ވަޑައިގަންނަވަނީ. -- ފޮޓޯ: ރޮއިޓާސް\nގާހިރާ (ފެބްރުއަރީ) - އިޒްރޭލުގެ ވެރިރަށަކީ ގުދުސް ކަމަށް ކަނޑައަޅައި ރައީސް ޑޮނަލްޑް ޓްރަމްޕް އާއްމު ކުރެއްވި މެދުއިރުމަތީގެ ސުލްހައިގެ ޕްލޭން އިންސާފުވެރި ނޫން ކަމަށް ބުނެ އެ ބަލައި ނުގަންނާނެ ކަމަށް އަރަބި ގައުމުތަކުގެ އިއްތިހާދުން ބުނެފި އެވެ.\nމިސްރުގައި އަރަބި ލީގުގެ ކުއްލި ބައްދަލުވުމަކަށް ފަހު އެ އިއްތިހާދުން ބުނީ، އެމެރިކާ އާއި އިޒްރޭލު ގުޅިގެން އެކުލަވައިލި ޕްލޭންގައި ފަލަސްތީނުގެ ރައްޔިތުންގެ ހައްގުތަކާއި އުއްމީދުތަކަށް ރިއާއަތް ކޮށްފައި ނުވާ ކަމަށެވެ.\nއިޒްރޭލުގެ ބޮޑު ވަޒީރު ބެންޖަމިން ނަތަންޔާހޫ އަރިހުގައި ބަހައްޓަވައިގެން ވައިޓް ހައުސްގައި އާއްމުކުރި ޕްލޭނަކީ ދެ ފަރާތަށް ވެސް ފައިދާކުރާ އަދި އިޒްރޭލާއި ފަލަސްތީނުގެ މިނިވަންކަން ކަށަވަރުވާފަދަ "ގަރުނުގެ ބޮޑު އެއްބަސްވުން" ގެ ގޮތުގައި ޓްރަމްޕް ވަނީ ސިފަ ކުރައްވާފަ އެވެ.\nއަދި އިރުމަތީ ގުދުސްއަކީ ފަލަސްތީނުގެ ވެރިރަށުގެ ގޮތުގައި ކަނޑައަޅާފައިވީ ނަމަވެސް، ހުޅަނގުގެ އައްސޭރީގައި ހުރި ބިންތަކުން އެއްވެސް ބަޔަކު ނެރެލައިގެން ނުވާނެ ކަމަށް އެ ޕްލޭނުގައި ކަނޑައަޅައިފައި ވެއެވެ.\nއެ ޕްލޭން އާއްމު ކުރައްވަމުން ޓްރަމްޕް ވަނީ އެ ހުށަހެޅުންތަކަކީ ފަލަސްތީނަށް ލިބޭނެ ފަހު ފުރުސަތުގެ ގޮތުގައި ވެސް ސިފަ ކުރައްވާފަ އެވެ.\nނަމަވެސް، ފަލަސްތީނުގެ ރައީސް މަހުމޫދު އައްބާސްގެ އެދިވަޑައިގަތުމަށް ބޭއްވި ބައްދަލުވުމުގައި ޓްރަމްޕްގެ ޕްލޭނަށް އަމަލުކޮށް ތަންފީޒު ކުރުމަށް އެ އިއްތިހާދުގައި ހިމެނޭ އެއްވެސް ގައުމަކުން އެއްބާރުލުން ނުދިނުމަށް ވެސް ވަނީ ނިންމައިފަ އެވެ.\nޓްރަމްޕްގެ ޕްލޭނުގެ މައިގަނޑު ޕޮއިންޓްތައް\nޕްލޭނުގައި ކަނޑައަޅާފައިވާ ޗާޓުގައިވާ އިޒްރޭލުގެ ބިން އެމެރިކާ އިން ބަލައިގަތުން\nފަލަސްތީނުގެ ސަރަހައްދު "ދެގުނަ" ބޮޑުކޮށް އިރުމަތީ ގުދުސްއަކީ ފަލަސްތީނުގެ ވެރިރަށުގެ ގޮތުގައި ކަނޑައަޅައި އެތަނުގައި އެމެރިކާގެ އެމްބަސީއެއް ހުޅުވުން\nގުދުސް އަކީ ބައިނުކުރެވޭ، އިޒްރޭލުގެ ވެރިރަށް ކަމަށް ކަނޑައެޅުން\nފަލަސްތީނުގެ މިނިވަން ދައުލަތެއް އުފެއްދުމަށް ފުރުސަތު\nފަލަސްތީނަށް ކަނޑައެޅި ބިމުގައި ހަތަރު އަހަރު ވަންދެން އެއްވެސް ކަމެއް ނުކުރެވޭ\nއިޒްރޭލް އަދި ފަލަސްތީނުގެ އެކަކު ވެސް އެ މީހުންގެ ގެދޮރުން ނުނެރުން\nގުދުސަކީ ޔަހޫދީން ފަލަސްތީނަށް އައުމުގެ އެތައް ހާސް އަހަރެއް ކުރިން ކަންއާނީ ދަރިކޮޅުގެ އަރަބީން ބިނާކޮށްފައިވާ ރަށެކެވެ. އެރަށަކީ ދުނިޔޭގައިވާ އެންމެ ގަދީމީ ރަށްތަކުގެ ތެރެއިން ރަށެކެވެ. އަދި އޭގެ އިތުރުން އެއީ މުސްލިމުންގެ ތިންވަނަ ހަރަމްފުޅު ކަމަށްވާ އަލް މަސްޖިދުލް އަގުސާ އެބިމެއްގައިވާ ބިމެވެ.\nފަލަސްތީނުގެ ބިންތައް އިނގިރޭސިން ފޭރިގަތުމަށް ފަހު އެތަނުގައި އިޒްރޭލުގެ ދައުލަތް އުފައްދައި ދިން އިރު އެމީހުންގެ އަތުްދަށުގައި އޮތީ ގުދުސްގެ ހުޅަނގުބައި އެކަންޏެވެ.\nނަމަވެސް އޭގެ ފަހުން 1967 ވަނަ އަހަރު ކުރި ހަދުވަހުގެ ހަނގުރާމައިގައި އިޒްރޭލުން އިރުމަތީ ގުދުސް ހިފި އެވެ. އޭގެ ފަހުން އެމީހުން ދަނީ ގުދުސުން އަރަބީން ހުސްކުރަން ގިނަ މަސައްކަތްތަކެއް ކުރަމުންނެވެ.\nޓްރަމްޕްގެ ޕްލޭނާ ގުޅޭގޮތުން އދ. އިން ބުނެފައިވަނީ އެ ޖަމާއަތަށް މިނިވަން ދެ ދައުލަތެއްގެ ގޮތުގައި ބަލައިގަނެވޭނީ 1967 ވަނަ އަހަރު ވެސްޓް ބޭންކް އަދި ގައްޒާ އިޒްރޭލުން ފޭރިގަތުމުގެ ކުރިން އޮތް ބޯޑަރުތަކުގެ މައްޗަށް ބިނާވާ ސުލްހައިގެ ޕްލޭނެއް ކަމަށެވެ.\nމަސްރަހު ދިރާސާކުރާ ފަރާތްތަކުން ބުނާ ގޮތުގައި، ޓްރަމްޕްގެ ޕްލޭން ބައްޓަންކޮށްފައިއޮތީ އިޒްރޭލަށް ފައިދާވާ ގޮތަށެވެ.\nއެގޮތުން، ފަލަސްތީނުގެ މިނިވަން ދައުލަތެއް އުފެއްދުމަށް ފުރުސަތު އޮތްކަމަށް ޕްލޭންގައި ބަޔާންކޮށްފައިއޮތަސް، އޭގެ އެއްވެސް ތަފްސީލެއް ހިމަނާފައެއް ނުވެ އެވެ. އަދި ހުޅަނގު އައްސޭރީގެ ބިންތަކަށް ވެރިވެގެން ތިބި ޔަހޫދީން އެ ގޮތުގައި ބޭތިއްބޭގޮތަށް އޮތުމަކީ އަނެއް ކަންބޮޑުވުމެވެ.\nއޭގެ އިތުރުން، އިޒްރޭލުގެ ވެރިރަށަކީ ގުދުސް ކަަމަށް އެމެރިކާއިން މާކުރިން ނިންމާފައިއޮތުމުގެ މާނައަކީ، އިރުމަތީ ގުދުސް އިން ފަލަސްތީނަށް ލިބޭނީ އެންމެ 15 ޕަސެންޓް ކަމަށް ޕީއެލްއޯއިން ވެސް ވަނީ ބުނެފަ އެވެ.\nއެމެރިކާ ފަލަސްތީން އިޒްރޭލް + ޑޮނަލްޑް ޓްރަމްޕް\nޓްރަމްޕްގެ ޕްލޭނަށް އެއްބާރުލުން ނުދޭން އަންގައިފި\nޓްރަމްޕްގެ ސުލްހައިގެ ޕްލޭން ބަލައި ނުގަނެވޭނެ: ފަލަސްތީނު\nފަލަސްތީނު ރައްޔިތުންނަށް ކުރާ އަނިޔާ ފޮރުވިޔަ ނުދޭނަން\nފަލަސްތީނު މީހުނަށް ކާބޯތަކެތީގެ އެހީ ދިނުން ދަތިވެއްޖެ


India ge nuthaahiru avah thakah hiley handoo nudheyne kamah bunefi | Mihaaru\nއިންޑިއާގެ އަންހެނަކު ހަނޑޫތަކެއް ސާފު ކުރަނީ.\nއިންޑިއާގެ ނުތާހިރު އަވަށްތަކަށް ހިލޭ ހަނޑޫ ނުދޭނެ ކަމަށް ބުނެފި\n29 އެޕްރީލް 2018 - 06:45\nހާމަ ތަންތަނަށް ބޮޑުކަމުދާ ނަމަ ހިލޭ ހަނޑޫ ނުދޭނެ ކަމުގެ އިންޒާރު އިންޑިއާގެ ބައެއް އަވަށްތަކަށް ދީފި އެވެ.\nހާމަ ތަންތަނަށް ބޮޑުކަމުގޮސް، އާންމު ތަންތަން ހަޑި ކުރުމާއި އަވަށްތަކުގެ އެކި ސަރަހައްދުތަކަށް ކުނި އަޅާ ނަމަ، ހިލޭ ހަނޑޫ ނުދޭނެ ކަމުގެ އިންޒާރު ދިނީ އިންޑިއާގެ ޕުޑްޗެރީގެ އަވަށްތަކަށެވެ.\nއިންޑިއާގެ ރަށްފުށުގެ އަވަށްތަކަށް އަދިވެސް ދިމާވެފައިވާ އެންމެ ބޮޑު އެއް މައްސަލައަކީ ރައްކާތެރިކަމާ އެކު ފާހާނާ ކުރުމުގެ ނިޒާމެއް ނެތުމެވެ. މި ސަބަބާ ހުރެ، އަދިވެސް ބައެއް އަވަށްތަކުގައި ހާމަ ތަންތަނަށް ބޮޑުކަމުދިއުމަކީ އާންމު ކަމެކެވެ.\nއިންޑިއާގެ ޕުޑްޗެރީގެ ލެފްޓިނަންޓް ގަވަރުނަރު ކިރަން ބޭދީ ވިދާޅުވީ ހިލޭ ފޯރުކޮށްދޭ ހަނޑޫ ނުތާހިރު އަވަށްތަކަށް ދޫނުކުރާނެ ކަމަށެވެ. އޭނާ ވަނީ ޕުޑިޗެރީގެ ބައެއް އަވަށްތަކުގެ ތަންތަނަށް ކުނި އަޅާފައި ހުރި ފޮޓޯތަކެއް ވެސް ހޮނިހިރު ދުވަހު ޓްވީޓްކޮށްފަ އެވެ. އަދި އަވަށްތަށް ސާފުކުރަން މިހާރު ވަނީ އަންނަ މަހުގެ ނިޔަލަށް ސުންގަޑި ވެސް ދީފަ އެވެ.\nދި އިންޑިއަން އެކްސްޕެރެސް އަށް ދިން އިންޓަވިއުއެއްގައި ކިރަން ވިދާޅުވީ އަވަށްތައް ސާފު ނުކުރާ ނަމަ ހިލޭ ހަނޑޫ ދޫކުރުން ހުއްޓައިލާނެ ކަމަށާއި ހަނޑޫ ދޫކުރާނީ އަވަށްތައް ސާފު ކުރާކަން އިންޑިއާގެ ގާނޫނު ހަދާ މަޖިލީހުގެ މެމްބަރުންނާއި ކޮމިއުން ކޮމިޝަނަރުން މެދުވެރިކޮށް ކަށަވަރު ކުރުމަށް ފަހު ކަމަށެވެ.\nޕުޑްޗެރީގެ ޗީފް މިނިސްޓަރު ވީ ނަރަތަނަސަމީ އަށް ކިރަން ފޮނުއްވި ސިޓީއެއްގައި ވިދާޅުވީ ހަނޑޫ ދޫކުރާނީ އަވަށްތައް ސާފު ކުރާކަން އަންގައިދޭ ސެޓްފިކެޓް ހާސިލް ކުރަން ޝަރުތުކޮށްފައި ކަމަށެވެ.\nމި މައްސަލާގައި އިދިކޮޅު ކޮންގްރެސް ޕާޓީގެ ފާޑު ކިޔުންތައް މިހާރު ވަނީ ބީޖޭޕީ އަށް އަމާޒުވެފަ އެވެ. އަދި އެ ޕާޓީ ތަމްސީލު ކުރާ މަޖިލިސް މެމްބަރުން ވަނީ ކިރަންގެ އެ ޝަރުތަކީ މޯދީގެ އެންގެވުމަކަށް ކުރައްވާ ކަމެއްތޯ ވެސް ސުވާލު އުފައްދައިފަ އެވެ.\nއިންޑިއާގެ މިހާރުގެ ބޮޑުވަޒީރު ނަރެންދުރަ މޯދީ އިންޑިއާ ސާފު ތާހިރު ގައުމަކަށް ހަދަން ކުރިއަށް ގެންދަވާ "ސްވަޗް ބާރަތު" ގެ ކެމްޕޭންގެ ދަށުން ވެސް އިންޑިިއާގެ ރަށްފުށުގެ އަވަށްތަކުގައި ގިނަ އަދަދެއްގެ ފާހާނާތައް ގާއިމުކުރުމަށް ވަނީ ވައުދުވަޑައިގެންފައިވެ އެވެ. ހަމަމިއާ އެކު މި މައްސަލަ ހޭލުންތެރިކަން އުފެއްދުމަށް މިދިޔަ އަހަރު "ޓޮއިލެޓް: އޭކް ޕްރޭމް ޙަތާ" ގެ ނަމުގައި ވަނީ ފިލްމެއް ވެސް ގެނެސް ދީފަ އެވެ.


Iraqun 608 hijuraverin Belarus boaderun gengosfi\nބެލަރޫސް-ޕޮލޭންޑް ބޯޑަރުގައި ހިޖުރަވެރިން ޔޫރަޕަށް ވަނުމަށް އިންތިޒާރުގައި\nބެލަރޫސް-ޕޮލޭމްޑް ބޯޑަރުން 608 ހިޖުރަވެރިން އިރާގަށް ގެންގޮސްފައިވާ ކަމަށް އެގައުމުގެ ޓްރާންސްޕޯޓް މިނިސްޓްރީން ބުނެފި އެވެ.\nޗާޓަރު ދެފްލައިޓްގައި ހިޖުރަވެރިން އިރުބީލް އެއާޕޯޓަށާއި ބަޣްދާދު އެއާޕޯޓަށް ގެންގޮސްފައިވާ ކަމަށް އިރާގީ ޓްރާންސްޕޯޓް ކޮމްޕެނީން ވެސް ވަނީ ބުނެފަ އެވެ. ހިޖުރަވެރިން އުފުލާފައި ވަނީ އިރާގީ އެއާވޭސްގެ ފްލައިޓްތަކުންނެވެ.\nބެލަރޫސްއާ ޕޮލޭންޑް ގުޅޭ ސަރަހައްދަށް ހިޖުރަވެރިން ޖަމާވެ މަޝްރަހު އޮތީ ވަރަށް ބޮޑަށް ޚަރާބުކޮށްފަ އެވެ. ހިޖުރަވެރިންގެ ތެރޭގައި ގިނައީ މެދުއިރުމަތީ ގައުމުތަކަށް، ޚާއްސަކޮށް އީރާގާއި ސީރިއާ އަދި ޔަމަނަށް ނިސްބަތްވާ މީހުންނެވެ.\nޕޮލޭންޑްގެ ތެރެއިން ޔޫރަޕްގެ ގައުމުތަކަށް ވަނުމަށް އުންމީދުކޮށްގެން ތިބި މީހުންތައް ފައްސާލަން ޕޮލޭޑްގެ ސަލާމަތީ ބާރުތަކުން ކެމިކަލް ފެންޖެހި މައްސަލަ ވެސް ވަނީ ވަރަށް ހޫނުވެފަ އެވެ. ހިޖުރަވެރިންގެ ތެރެއިން ގިނަ މީހުން މިހާރު ވެސް ތިބީ ބެލަރޫސްގެ ޖަންގަލީގައި ޖިފުޓި ޖަހައިގެންނެވެ.\nހިޖުރަވެރިންގެ ތެރޭގައި ހިމެނޭ އީރާގު މީހުން ގައުމަށް ގެންދިއުމަށްޓަކައި ބެލަރޫސްގެ ވެރިރަށް މިންސްކްގައި ހުންނަ އީރާގު އެމްބްސީގައި ރެޖިސްޓްރީ ކުރަން އީރާގުން ނޮވެމްބަރު 18 ގައި އޮތީ އަންގާފަ އެވެ.\nޔޫރަޕުން ތުރުމަތުކުރާ ގޮތުގައި ހިޖުރަވެރިން ޖަމާކޮށް ޔޫރަޕަށް އެތެކުރަން މަސައްކަތްކުރަނީ ބެލަރޫސްއިންނެވެ. އެއީ ޔޫރަޕްގެ ގައުމުތަކުގައި ހަމަނުޖެހުން އުފައްދަން ކަމަށް ޔޫރަޕުން ބުނެ އެވެ. އެހެން ނަމަވެސް ބެލަރޫސްއިން ބުނަނީ ޔޫރަޕުން ކަންތައް ބޮޑުކުރަނީ ކަމަށާއި ހިޖުރަވެރިންނާ ބެލަރޫސްއާ ގުޅުމެއް ނެތް ކަމަށެެވެ.\nއީޔޫ އިރާގު ޕޯލެންޑް + ބެލަރޫސް\nޕޮލޭންޑް-ބެލަރޫސް ބޯޑަރުގައި ބޮޑުފާރު ރާނަނީ\nހަމަލާ ދީފި ނަމަ ރައްދު ދޭނަން: ބެލަރޫސް


ކިބުރުވެރި ހައިވަކަރު ގަސް\nގަސްގަހާގެހީގެ ބުސްތާނެއްގައި، ހައިވަކަރު ގަހެއް ހެދިބޮޑުވަމުން ދިޔައެވެ. އެ ގަހުގެ ވަށައިގެން، ހެދިފޯދިފައިވާ ގަސްތަކާއި ހެދެމުންދާ ގަސްތައްވިއެވެ.\nހައިވަކަރު ގަސް ހެދިބޮޑުވެ، ފުރާފުރިހަމަވުމުން، ވަށައިގެންވާ އެހެން ގަސްތަކަށް ކަޅިއަޅާލިއެވެ. ހައިވަކަރު ގަހަށް ފެނުނީ އެހެން ގަސްތަކަށްވުރެ، އެ ގަސް މާ މޮޅުކަމަށެވެ. ދެން ނުހަނު ކިބުރުވެރިކަމާއެކު ބުންޏެވެ.\n"މިހިރަ ވައްތީނި ގަހާ ހެދި މަށަށް އެބަ އުނދަގޫވެ އެވެ. މިގަސް އުފުރާލާށެވެ!"\nދެން އެ ގަސް އުފުރާލެވުނެވެ.\nއެޔަށްފަހު އެހެން ދުވަހަކު، ހައިވަކަރު ގަސް، އެހެން ގަސްތަކަށް ބަލާފައި ބުންޏެވެ.\n"މީންދަ ރުކުން ފައިބާ ކުނިބުނިން މަށަށް އެބަ އުނދަގޫވެ އެވެ. މި ރުއް ކަނޑާލާށެވެ!"\nދެން އެ ރުއް ކަނޑާފައި އެއްލާލެވުނެވެ.\nދެން އެހެން ދުވަހަކު، ހައިވަކަރު ގަސް، ބުސްތާން ތެރަށް ނަޒަރު ހިންގާލާފައި ބުންޏެވެ.\n"އޭންދަ އާފަލު ގަހުގެ ހިޔަލާ ހެދި މަށަށް އަތްވެއް ނުލިބެ އެވެ. އެގަސް މަރާލާށެވެ!"\nދެން އެގަސް މަރާލެވުނެވެ.\nކިބުރުވެރި، ރުންކުރުން، ހައިވަކަރު ގަސް، ގަހަކަށްފަހު ގަހެއް އުފުރައި، ކަނޑައި، މެރުމަށް އަމުރުކުރަމުން ގެންދިޔައެވެ. އެގޮތުގައި ދުވަސްތަކެއް ފާއިތުވެދިޔަ އިރު، ބުސްތާނުގައި ހުރީ ހަމައެކަނި ހައިވަކަރު ގަސް ކަމުގައި ވެއްޖެއެވެ. އެކަމަށްޓަކައި އެ ގަސް ނުހަނު ކިބުރުވެރިކަމާއެކު ދުވަސްތައް ގުނަމުން ގެންދިޔައެވެ.\nނަމަވެސް ދާދިއަވަހަށް މޫސުމް ބަދަލުވެއްޖެއެވެ. ބާރުވަޔާއެކު ކޮޅިގަނޑުތައް އަންނަން ފަށައިފި އެވެ. ދުވަހެއް ދުވަހަކަށްވުރެ ދިޔައީ ވައި ބާރުވަމުންނެވެ. އެއްދުވަހަކު ވަރަށް ބާރަށް ވައިޖެހެން ފަށައިފިއެވެ. ވަށައިގެން ހެދި ފޯދެމުން ދިޔަ އެހެން ގަސްތައް ނެއްތައިލެވުނު ކަމީ، މޮޅުކަމެއް ނޫންކަން އެދުވަހު ހައިވަކަރު ގަހަށް ވިސްނުނެވެ.\nބާރުގަދަ ވައިރޯޅިތައް އައިސް ހައިވަކަރު ގަހުގައި ހިފައި، އެގަސް އަތްއަތަށް ހަލުވާލިއެވެ. އަދި އެސާހިތަކު މުލުން ލުހެލާފައި އެގަސް ބިންމައްޗަށް ވައްޓާލިއެވެ. އެހެން ގަސްތައް ބުސްތާނުގައި ހެދި ފޯދުމަށް ފުރުޞަތު ނުދެވުނީތީ ހައިވަކަރު ގަސް އެދުވަހު ހިތާމަކުރިއެވެ. ނަމަވެސް އެދުވަހު ހިތާމައަކުން ކުރާނެ ފައިދާއެއް ނެތެވެ. މަރުވުމުގެ ކުރިން ހައިވަކަރު ގަހަށް ބުނެލެވުނެވެ.\n"އަނެކުންނަށް ފުރުޞަތު ނުދިނުމަކީ، ތިމާގެ ހަލާކެވެ."\nފެން ފަދައިން ވާށެވެ!\nބަޣަލާއި ނަޣަލު ނުވަތަ ބަގަލާއި ނަގަލު\nޖުޒުއު ފެށޭ ޞަފުޙާ ހޯދަން ފަސޭހަ ގޮތެއް\nދީން އުނގަންނަވައިދެއްވި ޙަދީޡުފުޅު\nދޮގުހުވާކުރާ މީހުންނަށް ހުރި އަޒާބު\nނަމާދުގައި، ކީރިތި ޤުރުއާން އިސްފަސްކޮށް ކިޔެވުން\nޒާހިދު އިމާމެއްގެ އަގުހުރި ބަސްފުޅެއް\nއިބްނު ތައިމިއްޔާގެ އަރިހުން ބައެއް ޙިކުމަތް\nއެކުވެރިކަމަކީ ވަރުގަދަ ބާރެކެވެ.\nއަމިއްލަ ނަފުސު ވަޒަންކުރުން\nނުކުރާ ކަމަކަށް އަދަބެއް ނުދެވޭނެ\nކާވެންޏަށް މުއްދަތު ހަމަވާ ތާރީޚު\nދަރިވަރަކު ފޭލްވި ސަބަބު\nކަހުފު ބާގައިގެ މީހުންގެ ވާހަކަ ރީތިވި ސަބަބު


Ali Waheed Ge Mahchah6Dhauvaa Eh Ufulaifi | Hathaavees\nއަލީ ވަހީދުގެ މައްޗަށް6ދައުވާއެއް އުފުލައިފި\nނޮވެމްބަރު 21, 2020 ހަތާވީސް އޮންލައިން\nފުލުހަށް ބަޔާން ދެއްވުމަށްފަހު، ޝަހީދު ހުސައިން އާދަމް ބިލްޑިންއިން އަލީ ވަހީދު ނުކުމެވަޑައިގަންނަވަނީ-- ފޮޓޯ/ ހަތާވީސް\nޓޫރިޒަމް މިނިސްޓްރީގެ މުވައްޒަފުންތަކަކަށް ޖިންސީ ގޯނާކުރި ކަމަށް ބުނާ މައްސަލާގައި މަގާމުން ވަކިކުރި ކުރީގެ ޓޫރިޒަމް މިނިސްޓަރު އަލީ ވަހީދުގެ މައްޗަށް6ދައުވާއެއް އުފުލައިފިއެވެ.\nއަލީ ވަހީދުގެ މައްޗަށް ދައުވާ ކުރުމަށްފަހު ކްރިމިނަލް ކޯޓަށް ފޮނުވާފައިވާ ކަމަށް ޕްރޮސިކިއުޓަރު ޖެނެރަލް އޮފީހުން ބުންޏެވެ. އެގޮތުން އަލީ ވަހީދުގެ މައްޗަށް ދައުވާ އުފުލާފައި ވަނީ ޖިންސީ ކުށުގެ ގާނޫނުގެ ދަށުންނާއި ގާނޫނުލްއުގޫބާތުގެ ދަށުންނެވެ. ޖިންސީ ކުށުގެ ގާނޫނުގެ ދަށުން އަލީ ވަހީދުގެ މައްޗަށް ހަތަރު ދައުވާ އެއް އުފުލާފައިވެއެވެ. އަދި ގާނޫނުލްއުގޫބާތުގެ ދަށުން ދެ ދައުވާ އެއް އަލީ ވަހީދުގެ މައްޗަށް ޕީޖީ އިން ވަނީ އުފުލައިފައެވެ.\nއަލީ ވަހީދުގެ މައްޗަށް އުފުލާފައިވާ ދައުވާތަކުގެ ތެރޭގައި ޖިންސީ އަނިޔާ ކުރުމުގެ ކުށުގެ ދައުވާ އާއި ރޭޕް ކުރަން އުޅުނު ކަމުގެ ދައުވާގެ އިތުރުން ބޭ އަދަބީ ގޮތުގައި ޖިންސީ ގުނަވަން ހާމަކުރުމުގެ ދައުވާ ހިމެނެއެވެ.\nޖިންސީ ގޯނާގެ މައްސަލާގައި އަލީ ވަހީދުގެ ބަޔާން ފުލުހުން ނެގިއެވެ. އަލީ ވަހީދު ފުލުހުންގެ އިދާރާ އަށް ހާޒިރު ކޮށްފައި ވަނީ މިދިޔަ ޖުލައި މަހުގެ 19ވަނަ ދުވަހުއެވެ.\nއޭނާގެ މައްޗަށް ކުރެވޭ ތުހުމަތުތަކާ ގުޅިގެން ފުލުސް އޮފީހަށް ވަޑައިގެން ބަޔާން ދެއްވުމަށްފަހު، އަލީ ވަހީދު ވިދާޅުވީ އިންސާފުވެރިކަމާއެކު މައްސަލަ ތަހުގީގުކޮށްފިނަމަ އޭނާގެ ކުށެއް ނެތްކަން ސާބިތުވެގެންދާނެ ކަމަށެވެ.\nއަލީ ވަހީދަށް ފުލުހުން ކުރި ތުހުމަތުތަކަކީ ކޮބައިތޯ ނޫސްވެރިން ސުވާލު ކުރުމުން އޭނާ ޖަވާބެއް ނުދެއްވައެވެ. ވިދާޅުވީ އެ ތުހުމަތުތައް ވިދާޅުވާނީ ފުލުހުން ކަމަށެވެ. ނަމަވެސް އޭނާ ވިދާޅުވީ އޭނާއަށް ކުރި ސުވާލުތަކަށް ޖަވާބުދީފައިވާނެ ކަމަށާއި ހަނު ހުރެފައިނުވާނެ ކަމަށެވެ. އަދި ފުލުހުންގެ ތަހުގީގަށް އެއްބާރުލުން ދެއްވާނެ ކަމަށެވެ.\nމިނިސްޓަރުކަމުން އޭނާ ވަކިކުރެއްވުމަށް ރައީސް ސޯލިހު ނިންމެވި ނިންމެވުމަށް އިހްތިރާމު ކުރައްވާ ކަމަށް އަލީ ވަހީދު ވިދާޅުވިއެވެ. އަދި ވިދާޅުވީ އޭނާއަށް ކުރާ ތުހުމަތުތައް ސާފުވެގެންދިއުމަކީ އުންމީދު ކުރާ ގޮތް ކަމަށާއި އިންސާފު ލިބިގެންދާނެ ކަމަށް އުންމީދު ކުރައްވާ ކަމަށް އަލީ ވަހީދު ވިދާޅުވިއެވެ.\nPrevious ގެއްލިގެން ހޯދަމުން ދިޔަ މީހާ ފެނިއްޖެ\nNext 8މަސް ފަހުން ސަލްޓަންޕާކު އާއްމުންނަށް ހުޅުވާލައިފި


Atholhuthakuge 12 insahtha meehunnakee fageerun: Raees - vNews.mv\nއަތޮޅުތަކުގެ 12 އިންސައްތައަކީ ރާއްޖޭގައި ފަގީރުން ކަމަށް ބަލާ މިންގަޑުގައި ހިމެނޭ މީހުން: ރައީސް\nޝުރުފާ މުޙައްމަދު Hdh. Kulhudhufushi | 15 January 2020, 20:46\nރާއްޖޭގައި ފަގީރުންގެ ގޮތުގައި ބަލަނީ ދުވަލާކު 75 ރުފިޔާ ނުލިބޭ މީހުން ކަމުގައިވާއިރު އަތޮޅުތަކުގެ 12.8 އިންސައްތަ މީހުން އެ ދަރަޖައިގައި ހިމެނޭ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nއެމްޑީޕީން ކުޅުދުއްފުށީގައި "ތިލަދުންމަަތީ އިރުވައި ކޮންފަރެންސް"ގެ ނަމުގައި ކުރިޔަށް ގެންދާ ކޮންފަރެންސްގައި ވާހަކަފުޅު ދައްކަވަމުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވީ، މުސާރައާއި އުޖޫރައާއި ގުޅޭގޮތުން ލަފާދޭ ބޯޑުން ތައްޔާރުކުރި "މިނިމަމް ވޭޖް" ރިޕޯޓަށް ބަލާލުމުން މާލެއާއި އަތޮޅުތަކުގެ ފަރަގު އެނގިގެންދިޔަ ކަމަށެވެ.\nރައީސް ވިދާޅުވީ ރާއްޖޭގައި ޒަރޫރީ ބޭނުންތައް ފުއްދުމަށްޓަކައި ކޮންމެ މީހަކަށްވެސް ދުވާލެއްގެ މައްޗަށް މަދުވެގެން 75 ރުފިޔާ ލިބެން ޖެހޭ ކަމަށެވެ. ފަގީރުންގެ ނިސްބަތަށް ބަލާއިރު މާލެއާއި އަތޮޅުތަކުގައި ފަރަގު ވަރަށް ބޮޑުކަން ފާހަގަކުރައްވައި ރައީސް ވިދާޅުވީ ވަޒީފާ އަދާކޮށް މި އަދަދު ދުވާލެއްގެ މައްޗަށް ނުލިބޭ މީހުންގެ އިންސައްތަ މާލޭގައި ހުރީ 1.7 ގައި ކަމަށެވެ. އެހެންނަމަވެސް އަތޮޅުތަކުގައި 12.8 އިންސަތައް މީހުންނަކީ މި ފަންތީގެ މީހުން ކަމަށާއި ސަރުކާރުގެ އަމާޒަކީ މި ފަރަގު ނައްތާލުން ކަމަށެވެ.\nރާއްޖެ ތަރައްގީ ކުރުމަށްބަލާއިރު މާލެއާ އަތޮޅުތަކާ ވަރަށް ބޮޑު ތަފާތެއް އެބައޮތް، ހަމަ އެކަނި ވަޒީފާގައި އުޅޭ މީހުންނާ ލިބޭ އާމްދަނީއަށް ބެލިކަމުގައިވީ ނަމަވެސް އެކަން ފެނޭ، އެންމެ ކުޑަ އުޖޫރަ ކަނޑައެޅުމަށް ހޯދާފައި ހުރި މައުލޫމާތުތަކަށް ބަލާއިރުވެސް މިފަރަގުތައް ވަރަށް ބޮޑަށް އެބަފެނޭ\nރައީސް ވިދާޅުވީ ރާއްޖެ ތަރައްގީ ކުރުމަކީ ހަމައެކަނި މާލެއާއި މާލެ ކައިރީ ރަށްތައް ތަރައްގީ ކުރުން ނޫން ކަމަށެވެ. ހަމައެކަނި މަލެ ސަރަހައްދު ތަރައްގީކޮށްގެން ރާއްޖޭގެ ރައްޔިތުންނަށް ކުރިއެރުމެއް ލިބޭނެ ކަމަށް ގަބޫލުފުޅު ނުކުރައްވާ ކަމަށެވެ. އަދި ވިދާޅުވީ އަމްދަނީގެ ފަރަގާއި ފަގީރުންގެ ގޮތުގައި ބެލެވޭ މީހުންގެ ނިސްބަތް ކުޑަކޮށްގެން ނޫނީ، ރާއްޖެ ތަރައްގީ ނުކުރެވޭނެ ކަމަށެވެ.\nރައީސުލްޖުމްހޫރިއްޔާ އިތުރަށް ވިދާޅުވީ މިނިމަމް ވޭޖް ކަނޑައެޅުމުގައި ވިސްނަން ޖެހޭ ކަންކަން ވަރަށްވެސް ގިނަ ކަމަށެވެ. އެގޮތުން ބޮޑެތި ވިޔަފާރިތަކާއި ކުދި ވިޔަފާރިތަކުގެ އިތުރަށް އެކި ދާއިރާތަކުގައި މަސައްކަތް ކުރާ މީހުންވެސް އެބަތިބި ކަމަށެވެ. އަދި މިއިން ކޮންމެ ބައެއްގައިވެސް ތަފާތުތަކެއް އެބަހުރި ކަމަށެވެ.\nމިނިމަމް ވޭޖް ކަނޑައެޅުމާ ގުޅޭގޮތުން ލަފާ ދޭ ބޯޑެއް އެކުލަވާލައި، އެ ބޯޑުން ކުރި ދިރާސާތަކަށް ފަހު ރިޕޯޓެއް އެކުލަވާލުމަށް ފަހު އެ ރިޕޯޓު ވަނީ މިހާރު ރައީސުލްޖުމްހޫރިއްޔާއާ ހިއްސާކޮށްފައެވެ. ރައީސް ވަނީ މިނިމަމް ވޭޖް ކަނޑައެޅުމާ ގުޅޭ ގޮތުން ލަފާ ދޭ ބޯޑުން ތައްޔާރުކުރި ރިޕޯޓް މި ހަފުތާގައި ވަޒީރުންގެ މަޖިލީހަށް ހުށަހަޅުއްވާނެ ކަމަށް ވިދާޅުވެފައެވެ.\nލޯކަލް ކައުންސިލް އެމްޑީޕީ މިނިމަމް ވޭޖް ސިޔާސީ ރައީސް އިބްރާހިމް މުހައްމަދު ސޯލިހު


ނޫސްބަޔާން: ރައްޔިތުންގެ މަޖިލީހުގެ އުނގޫފާރު ދާއިރާގެ ޢިއްޒަތްތެރި މެމްބަރު ޑރ. އަފްރާޝީމް ޢަލީއަށް ވަޅިން ޙަމަލާދީ ލާއިންސާނީ ގޮތަކަށް އަވަހާރަކޮށްލުން ކުށްވެރިކުރުން – Maldivian Democratic Party\nނޫސްބަޔާން: ރައްޔިތުންގެ މަޖިލީހުގެ އުނގޫފާރު ދާއިރާގެ ޢިއްޒަތްތެރި މެމްބަރު ޑރ. އަފްރާޝީމް ޢަލީއަށް ވަޅިން ޙަމަލާދީ ލާއިންސާނީ ގޮތަކަށް އަވަހާރަކޮށްލުން ކުށްވެރިކުރުން\nތާރީޚް: 02 އޮކްޓޯބަރު 2012 (އަންގާރަ)\nރައްޔިތުންގެ މަޖިލީހުގެ އުނގޫފާރު ދާއިރާގެ ޢިއްޒަތްތެރި މެމްބަރު ޑރ. އަފްރާޝީމް ޢަލީއަށް ވަޅިން ޙަމަލާދީ ލާއިންސާނީ ގޮތަކަށް އަވަހާރަކޮށްލުން ކުށްވެރިކުރުން.\nރައްޔިތުންގެ މަޖިލީހުގެ އުނގޫފާރު ދާއިރާގެ މެމްބަރު ޑޮކްޓަރ އަފްރާޝީމް ޢަލީއަށް ވަރަށް އިހާނެތިކޮށް އަނިޔާކޮށް، ރަޙުމް ކުޑަ ގޮތަކަށް ރޭ މެންދަމުގެ ވަގުތެއްގައި އަވަހާރަކޮށްލާފައިވާތީ މިޕާޓީން އެކަން އެންމެ ހަރުކަށި ޢިބާރާތުން ކުށްވެރިކުރަމެވެ.\nމި ރަޙުމް ކުޑަ ޖަރީމާ ހިންގި ފަރާތްތައް ވީ އެންމެ އަވަހަކަށް ހޯދައި އިންސާފްގެ ކުރިމައްޗަށް ގެނައުމަށް ހުރިހާ ފަރާތްތަކެއް ގުޅިގެން މަސައްކަތް ކުރުމަށް މި ޕާޓީން ގޮވާލަމެވެ. އަދި މި މައްސަލަ ތަޙުޤީގް ކުރުމުގައި ކަމާއިބެހޭ އެންމެހާ ފަރާތްތަކަށް ވީ އެންމެ ބޮޑަކަށް އެއްބާރުލުން ދިނުމަށް ވެސް މި ޕާޓީން ގޮވާލަމެވެ.\nމި ފުރުސަތުގައި މަރްޙޫމް އަފްރާޝީމް ޢަލީގެ ޢާއިލާއަށް ވަރަށް އިޚްލާޞްތެރިކަމާއެކު މި ޕާޓީގެ އެންމެހާ މެމްބަރުންގެ ނަމުގައި ތަޢްޒިޔާ ދަންނަވަމެވެ. އަދި ހިތާމައިގެ މި ދަނޑިވަޅުގައި މަރްޙޫމްގެ ޢާއިލާއަށް މާތް ﷲ ކެތްތެރިކަން މިންވަރު ކުރައްވުން އެދި ދުޢާ ދަންނަވަމެވެ.\nމާތް ﷲ މަރްޙޫމް އަފްރާޝިމް ޢަލީގެ ފުރާނަފުޅަށް ސުވަރުގޭގެ ދާޢިމީ ނިއުމަތް މިންވަރު ކުރައްވާށިއެވެ. އާމީން


Maumoonah Lailaa ge Thaureef, enmme charismatic leader akee koba?\nމައުމޫނަށް ލައިލާގެ ތައުރީފު، އެންމެ ކެރިޒްމެޓިކް ލީޑަރަކީ ކޮބާ؟\nކުރިމަތީގައި މި އޮތީ ތިން ނަމެކެވެ. ކުރީގެ ރައީސް މައުމޫން އަބްދުލް ގައްޔޫމް އާއި އެ މަނިކުފާނުގެ ޒަމާންވީ ވެރިކަން ނިމުމަކަށް ގެންނެވި ކުރީގެ ރައީސް މުހައްމަދު ނަޝީދު އާއި މިއަދުގެ ރައީސް، އަބްދުﷲ ޔާމީނެވެ.\nމި ވާހަކައެއް އަލުން ދައްކަން މި ޖެހުނީ ނަޝީދުގެ އަނބިކަނބަލުން ލައިލާ އަލީ ރާއްޖެއެމްވީ އަށް ދެއްވި އިންޓަވިއުއެއްގައި އެކަމަނާގެ ފިރިކަލުންގެ ސިޔާސީ އެންމެ ބޮޑު ހަތުރު ކަމުގައިވާ މައުމޫން އަބްދުލް ގައްޔޫމަށް، އާންމުކޮށް އަޑު ނީވޭ ފަދަ ތައުރީފެއް ކުރެއްވުމުންނެވެ. ވެރިކަމުގެ ދުވަސްވަރު ނަޝީދަށް ކިތަންމެ ނުހައްގުން ސިޔާސީ އަދަބުތަކެއް ދެއްވިކަމުގެ ތުހުމަތު މައުމޫނަށް ކުރެވުނަސް، ލައިލާ ވިދާޅުވަނީ މައުމޫނަކީ ފުރަގަސްދެވޭ ވަރަށް ވުރެ ޝައުގުވެރިވަނިވި ލީޑަރެއް ކަމަށެވެ.\nވެރިކަން ކޮންމެ ފަދަ ގޮތަކަށް ކުރެއްވިޔަސް އަދި ވެރިކަމުގައި ކޮންމެ ކަމެއް ކުރެއްވިޔަސް އާންމުންގެ ސަމާލުކަމާއި ޝައުގުވެރިކަން އަދި ލޯބި ހާސިލު ކުރެއްވުމަށް ވެސް ކުޅަދާނަ ވާހަކަ އެވެ. އެ ލޯތްބާއި އިހްތިރާމް ހޯއްދުވުމަށް މައުމޫނުގެ ވެރިކަމުގައި ވަކި ކުލަތަކެއް ޖައްސަވަން ވަކި ގޮތަކަށް ބައެއް ފަހަރަށް މަސައްކަތްކުރައްވާ ކަމަށް ދޭހަވާ ފަދަ ގޮތަކަށް ވެސް ލައިވާ ވާހަކަ ދެއްކެވި އެވެ.\n"އަނެއްކާ މައުމޫން ކަންތައް ކުރައްވާއިރު، އަޅުގަނޑަށް ހީވަނީ ކޮންމެވެސް ވަރަކަށް ރީތި ކުރައްވަން (ވެސް) އުޅުއްވާހެން. ބޭރު ދުނިޔެއިން ރީތި ނަން ވެސް ބޭނުންފުޅުވޭ."\nކޮންމެއަކަސް މިއީ ލައިލާގެ ނަޒަރުގައި މައުމޫން ސިފަވެގެން އައި ގޮތެވެ. އެ ބޭފުޅާގެ ވެރިކަމުގައި ނަޝީދު އަނގޮޅިތީމަށް އަރުވާލި މައްސަލާގައި "މައާފެއް ނުކުރެވޭނެ" ކަމަށް ވިދާޅުވިޔަސް ލައިލާ މި ވިދާޅުވަނީ މައުމޫނަކީ "ދެން އެހާ ގޯސް މީހެއް" ނޫނޭ ނޫންތޯ އެވެ؟\nއެހެންވީމަ ލައިލާ އަށް އެންމެ ގޯހީ ކޮން ރައީސެއް ތޯ އެވެ؟ އެކަމަނާގެ މި އިންޓަވިއު އިން އެނގުނު އެއްޗަކީ އެކަމަނާގެ ނަޒަރުގައި ރައީސް ޔާމީނުހާ "ނުބައި ނުލަފާ" ވެރިޔަކު ނެތް ކަމެވެ.\n"ޔާމީންގެ ނެތް އަޅުގަނޑަށް ފެންނަ ގޮތުގައި އެކަމެއް. (ކަމެއް) ރީތި ކުރައްވާކަށް ވެސް ނޫޅުއްވާ. ހަމަ ބޭނުން ގޮތެއް އެ ހައްދަވަނީ. ރަނގަޅެއް ގޯހެއް، ނުބައްލަވާ،" މައުމޫނަށް ކުރެއްވި ތައުރީފުން ލައިލާ ރައީސް ޔާމީން ކަތިލެއްވީ މިފަދައިންނެވެ.\nމީގެ އިތުރުން ވެސް ލައިލާގެ ވާހަކައިގައި ރައީސް ސިފަކުރައްވާފައި ވަނީ ނިކަން ބޮޑާ އަދި އެހާމެ ކިބުރުވެރި ލީޑަރެއްގެ ގޮތުގަ އެވެ. އެހެންވީމަ ހިނިތުންވުން ރީތިކޮށް މޫނުފުޅު އަލިކުރެއްވުމަށް ރައީސް މި އޮތްހާ ދުވަހު ކުރެއްވި މަސައްކަތް މިދިޔައީ ފަނުފުލުން ނޫން ހެއްޔެވެ؟\nލައިލާ ވިދާޅުވަނީ ރައީސް ޔާމީނާ އެކި މުނާސަބަތުތަކުން ބައްދަލުވެ ވަޑައިގެންފައި ހުއްޓަސް އެއްގޮތަކަށް ވެސް ވާހަކަ ދެކެވިފައިނުވާ ކަމަށެވެ. ލައިލާ ވިދާޅުވާ ގޮތުން ރައީސް ހަމަ އެއްގޮތަކަށް ވެސް އެކަމަނާއާ އަނގައިން ވިދާޅުނުވަނީ އެވެ.\n"ދުވަހަކުވެސް އެއްޗެއް ވިދާޅެއް ނުވޭ. ދިމާވެފައި އެބަހުރި. ޔާމީން ހުވާކުރެއްވި ދުވަހު ވެސް ދިޔައިމެއް ނޫން ތޯ އެތަނަށް،" އިންޓަވިއުގައި ލައިލާ ވިދާޅުވެފައިވެ އެވެ.\n"ސިލޯންގައި ހޮޓަލެއްގައި ހުއްޓާ ވެސް އެއް ރޭ އަޅުގަނޑު ކައިރިން ލާފައި ވަޑައިގަތީ. ފެނިވަޑައިގަންނަވާ ކަމަށް ވެސް ނުހެއްދެވި. އަޅުގަނޑުގެ ބައްޕަގެ ރައްޓެއްސެއް އެއީ. ބައްޕަ މަރުވި ދުވަހު ބައްޕަގެ ހާލު ވެސް ބެލި. އެކަމަކު އަޅުގަނޑާ ހަމަ އެއްވެސް ކަހަލަ އެކްނޮލެޖްމަންޓެއް ނޯވޭ."\nދެން މި އޮތީ ލައިލާގެ ފިރިކަލުންގެ ވާހަކަ އެވެ. ރާއްޖެއެމްވީގެ ނޫސްވެރިޔާގެ ސުވާލަކުން ފަށަމާ ހިނގާށެވެ.\nނަޝީދާ ބެހޭ ގޮތުން އެންމެ ފުރަތަމަ މިކަހަލަ ސުވާލެއް ކުރާކަށް ވެސް ނުޖެހެ އެވެ. އެއީ ރަށްރަށަށް ވަޑައިގެން ހޮޅުއަށިތަކުގައި ފަރިއްކުޅުއްވާ މަންޒަރާއި އެންމެ އާދައިގެ ސައިހޮޓާތަކަށް ވަދެ ވަޑައިގެން "އެއްޗެއް ކަޅެއް" ހިއްޕަވާލައިގެން ނުކުމެ ވަޑައިގެން ގޮސް އަނެއް ހޮޅުއަށީގައި އާންމުންގެ މީހަކާ ޒުވާބެއްކޮށްލާ މަންޒަރަކީ ނަޝީދުގެ ސިޔާސީ ހަޔާތުގައި ފޮޅުނު ހުރިހާ ގުލްސަންޕާ މަލެއްގެ އަސްލު ކަމުގައިވާތީ އެވެ.\nއެހެންވީމަ ޖަލުން ކާން ލިބޭ އެއްޗެއް ދެރަވެގެން ނުވަތަ މޮޅުވެގެން އެ ބޭފުޅާ ޝަކުވާއެއްކޮށްފާނެތޯ އެވެ؟ ހެނދުނު ވެސް އެ ހިއްޕަވަނީ ގެރިކިރުގެ ސައި ތައްޓެކެވެ.\nކޮންމެއަކަސް ރާއްޖޭގެ ސިޔާސީ މައިދާނުގައި ލީޑަރުން އާދައިގެ ނިކަމެތި ރައްޔިތުންނާ ރައްޓެހިވުމުގެ ސަގާފަތެއް އެންމެ ބޮޑަށް ޕްރޮމޯޓްކުރެއްވި އެއް ބޭފުޅަކީ ނަޝީދެވެ. އޭގެ ކުރިން މައުމޫނު ވެސް މިގޮތަށް ނޫޅުއްވާ ވާހަކައެއް ނޫނެވެ.\nއެކަމަކު އެންމެ އަޑުގަދަކޮށް އަބަދުވެސް ދެކެވެނީ ނަޝީދުގެ "ކެރިޒްމެޓިކް ލީޑަޝިޕް" ގެ ވާހަކަ އެވެ. ރައްޔިތުންނާ ހަމަ އަށް ގެތި ފާލަމުގެ އިތުރުން ވެރިކަމުގެ ދުވަސްވަރު ވެސް ނިކަން ފައްކާ "ސްޓަންޓް" ތަކާ އެކު ދުނިޔޭގެ ސަމާލުކަން ވެސް ހޯއްދެވި އެވެ.\nމިސާލަކަށް ކަނޑުއަޑީގެ ކެބިނެޓް ބައްދަލުވުމެވެ. ސޯލާޕެނަލްތައް ހަރުކުރެއްވުމަށް ފުރާޅަށް އަރާވަޑައިގަތުމެވެ. ކުނި ކެއްސެވުމެވެ.\nލައިލާ އެ ވިދާޅުވާ "ކެރިޒްމެޓިކް" ކަން ދެއްކުމަށް މިހާރު ދެން ސިޔާސީ މައިދާނުގައި ކުނި ނުކަހަނީ ވެސް ދެން ކޮން ލީޑަރެއްތޯ އެވެ؟ ވެރިކަމާ ހެދި ގުރުބާންވެ ވަޑައިގަންނަވަމުން އެހެރަ ގެންދަވާ ގާސިމު އިބްރާހީމު ވެސް އުރުގައި ނުޖައްސަވާ ކުޑަކުއްޖެއް ދިވެހިންގެ ރަށެއްގައި ހުރިހެންނެއް ހީއެއް ނުވެ އެވެ.\nމިއީ އަޅެ ދޮގެއްތޯ އެވެ؟


Bainalaquvaamee Zuvaanunge dhuvahuge thahuniyaaaAriskuran | ungoofaaru.com\nބަނޑޭރިގަނޑު/ޚަބަރު/ބައިނަލް އަޤްވާމީ ޒުވާނުންގެ ދުވަހުގެ ތަހުނިޔާ އަރިސްކުރަން\nމުނާޒު މުޙައްމަދު 12 އޯގަސްޓް 2020\nމިއަދަކީ ބައިނަލްއަޤްވާމީ ގޮތުން ފާހަގަކުރާ ޒުވާނުންގެ ދުވަހެެވެ. ދުވަހުގެ ތަހުނިޔާއާއި ހެޔޮއެދުންތައް ދިވެހިރާއްޖޭގެ ހުރިހައި ޒުވާނުންނަށް އަޅުގަނޑުމެން އުނގޫފާރު ޑޮޓް ކޮމްގެ ފަރާތުން އަރިސްކުރަމެވެ.\nބައިނަލް އަޤްވާމީ ގޮތުން އެންމެ ފުރަތަމަ މިދުވަސް ފާހަގަ ކުރަންފެށީ 1999 ވަނަ އަހަރުއެވެ. މިއަހަރުގެ ޝިއާރަކީ “Youth Engagement for Global Action” އެވެ.\nމި ދުވަހާ ގުޅިގެން އދ އިން ހާމަކުރި ގޮތުގައި ދުވަހުގެ ޝިޔާރުން ހާމަކޮށްދެެން ބޭނުން ވަނީ އަމިއްލަ ގޮތުންނާއި، ގައުމީ އަދި ބައިނަލް އަޤުވާމީ ފެންވަރުގައި ޒުވާނުންގެ ބައިވެރިވުމެވެ. އަދި އިޖުތިމާއީ، ގައުމީ އަދި ސިޔާސީ ކަންކަމުގައި ޒުވާނުންގެ ބައިވެރިވުމަކީ އެކަން ކަން ކުރިއަރައިގެން ދިއުމަށް ލިބޭ ބޮޑު ބާރެކެވެ.


Commissioner General of Taxation aai ithuru2maqaamakah beyfulhun ayyan kuravvaifi - vNews.mv\nކޮމިޝަނަރ ޖެނެރަލް އޮފް ޓެކްސޭޝަނާއި އިތުރު ދެ މަގާމަކަށް ބޭފުޅުން އައްޔަން ކުރައްވައިފި\nޝުރުފާ މުޙައްމަދު Male' | 31 October 2019, 16:51\nކޮމިޝަނަރ ޖެނެރަލް އޮފް ޓެކްސޭޝަނާއި އިތުރު ދެ މަގާމަކަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ބޭފުޅުން އައްޔަން ކޮށްފިއެވެ.\nރައީސް އޮފީހުގައި ބޭއްވި ހާއްސަ ރަސްމިއްޔާތެއްގައި ބޭފުޅުން އައްޔަންކުރައްވާފައި ވަނީ ކޮމިޝަނާ ޖެނެރަލް އޮފް ޓެކްސޭޝަނާއި ޑެޕިއުޓީ ކޮމިޝަނަރ ޖެނެރަލް އޮފް ޓެކްސޭޝަންގެ މަގާމުގެ އިތުރަށް އިންފޮމޭޝަން ކޮމިޝަނަރުގެ މަގާމަށެވެ.\nއެގޮތުން ކޮމިޝަނާ ޖެނެރަލް އޮފް ޓެކްސޭޝަންގެ މަގާމަށް ފަތުޙުﷲ ޖަމީލް އައްޔަން ކުރައްވާފައިވާއިރު، ޑެޕިއުޓީ ކޮމިޝަނާ ޖެނެރަލް އޮފް ޓެކްސޭޝަންގެ މަގާމަށް އައްޔަން ކުރައްވާފައިވަނީ އަސްމާ ޝަފީޢުއެވެ.\nކޮމިޝަނާ ޖެނެރަލް އޮފް ޓެކްސޭޝަންގެ މަގާމަށް އައްޔަން ކުރެއްވި ފަތުހުﷲ ޖަމީލަކީ ޓެކްސް އަދި އޮޑިޓާ ގުޅޭ އެކި މަޤާމުތަކުގައި 2003 ވަނަ އަހަރުން ފެށިގެން މަސައްކަތް ކުރައްވާފައިވާ ބޭފުޅެކެވެ. ފަތުޙުﷲ ޖަމީލް އެންމެ ފަހުން އަދާކުރައްވާފައިވަނީ ދިރާގުގެ މެނޭޖަރ ޓެކްސް، ރިސްކް އެންޑް ކޮމްޕްލަޔަންސްގެ މަޤާމެވެ.\nޑެޕިއުޓީ ކޮމިޝަނާ ޖެނެރަލް އޮފް ޓެކްސޭޝަންގެ މަގާމަށް އައްޔަން ކުރައްވާފައިވާ އަސްމާ ޝަފީޢު ވަނީ 1999 ވަނަ އަހަރުން ފެށިގެން މޯލްޑިވްސް އިންލަންޑް ރެވެނިއު އޮތޯރިޓީ (މީރާ) ގައި އޮޑިޓާއި އެކައުންޓިންއާއި ގުޅޭ އެކި މަޤާމުތަކުގައި ޚިދުމަތް ކުރައްވާފައެވެ. މިގޮތުން އަސްމާ އެންމެ ފަހުން އަދާކުރައްވާފައިވަނީ މީރާގެ ޑިރެކްޓަރ ޖެނެރަލް، ޕްލޭނިންގް އެންޑް ޑިވެލޮޕްމަންޓުގެ މަޤާމެވެ.\nމި ދެމަގާމުގެ އިތުރަށް އިންފޮމޭޝަން ކޮމިޝަނަރުގެ މަގާމަށްވެސް ބޭފުޅަކު އައްޔަންކުރައްވާފައި ވާއިރު އެމަގާމަށް އައްޔަން ކުރައްވާފައިވަނީ ޙުސައިން ފިޔާޒު މޫސާއެވެ. އެނާއަކީ 2000 ވަނަ އަހަރުން ފެށިގެން ނޫސްވެރިކަމުގެ ދާއިރާގެ އެކިފަންތީގެ މަޤާމުތައް އަދާކުރައްވާފައިވާ ބޭފުޅެކެވެ. މިގޮތުން ފިޔާޒު އެންމެފަހުން އަދާކުރައްވާފައިވާ ވަޒީފާއަކީ ރާއްޖެޓީވީގެ ޗީފް އޮޕަރޭޓިންގ އޮފިސަރުގެ މަޤާމެވެ.\nކޮމިޝަނަރ ޖެނެރަލް އޮފް ޓެކްސޭޝަންގެ އިތުރުން ޑެޕިއުޓީ ކޮމިޝަނަރ ޖެނެރަލް އޮފް ޓެކްސޭޝަންގެ މަގާމަށް ބޭފުޅުން ޢައްޔަން ކުރައްވާފައިވަނީ ޓެކްސް ނެގުމާބެހޭ އިދާރީ ގާނޫނަށް2ވަނަ އިޞްލާޙު ގެނައުމުގެ ޤާނޫނު ތަސްދީގު ކުރެއްވުމާ ގުޅިގެންނެވެ.\nއަދި އިންފޮމޭޝަން ކޮމިޝަނަރުގެ މަގާމަށް ބޭފުޅަކު އައްޔަން ކުރައްވާފައިމިވަނީ ކުރީގެ އިންފޮމޭޝަން ކޮމިޝަނަރުގެ ދައުރު ހަމަވުމާއި ގުޅިގެންނެވެ.\nމި ތިން މަގާމަށްވެސް ބޭފުޅުން އައްޔަން ކުރައްވާފައިވަނީ ރައްޔިތުންގެ މަޖިލީހަށް ނަން ހުށަހަޅުއްވައި މަޖިލީހުން ރުހުން ހޯއްދަވައިގެންނެވެ.


Raees yaameen ge sharee aiy budhadhuvahah thaavalkoffi\n1 މަސް,9ގަޑި, 46 މިނެޓް, 51 ސިކުންތު ކުރިން 3330ހުސައިން ނާސިފް\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް ދައުލަތުން ދައުވާ އުފުލާފައިވާ މަނީ ލޯންޑާ ކުރުމުގެ މައްސަލައިގެ ޝަރީއަތުގެ އަޑުއެހުމެއް އަންނަ ބުދަ ދުވަހަށް ތާވަލުކޮށްފިއެވެ.\nއާންމުކޮށް ހުޅުވާލައިގެން ކުރިއަށް ގެންދާ ޝަރީއަތުގެ އަޑު އެހުން ތާވަލްކޮށްފައި ވަނީ ބުދަ ދުވަހުގެ ހެނދުނު 9:30 ގައި ބޭއްވުމަށެވެ. މި މައްސަލައިގާ މީގެ ކުރިން ވަނީ ތިން އަޑުއެހުމެއް ބާއްވާފައެވެ\nމި މައްސަލާގައި އެންމެ ފަހުން ބޭއްވި އަޑުއެހުމުގައި ވަނީ ރައީސް ޔާމީން އާއި ދެކޮޅަށް ދައުލަތުން ހުށަހަޅާފައިވާ ހެކިންގެ ހެކި ބަސް ނަގައި ނިންމާލާފައެވެ. އެގޮތުން ކުރީގެ ޓޫރިޒަމް މިނިސްޓަރު މޫސާ ޒަމީރާއި ބީއެމްއެލްގެ ޑެޕިއުޓީ ސީއީއޯ މުހައްމަދު ޝަރީފް އާއި ކުރީގެ އިކޮނޮމިކް ޑިވެލޮޕްމަންޓުގެ ސްޓޭޓް މިނިސްޓަރު މުހައްމަދު ލުވެއިޒްގެ ހެކިބަސް އެ ދުވަހު ވަނީ ނަގާފައެވެ.\nމި މައްސަލައިގައި ދައުލަތުން އަށް ފަރާތެއްގެ ނަން ހުށަހަޅާފައިވާއިރު މިހާރު ހެކި ބަސް ނުނަގާ ވަނީ އޭސީސީގެ ކުރީގެ ރައީސް ހަސަން ލުތުފީގެއެވެ. އޭނާ ވަނީ ހެކި ބަސް ދެއްވަން އިންކާރު ކުރައްވާފައެވެ. އެހެންވެ ދައުލަތުން ވަނީ ލުތުފީ ފުލުހުންނަށް ބަޔާން ދެއްވިއިރު، ކޮށްފައިވާ ވީޑިއޯގެ ރެކޯޑިން ޝަރީއަތަށް ހުށަހަޅުއްވައިފައެވެ.\nދައުލަތުން ހުށަހެޅި ހެކިންގެ ތެރޭގައި ކުރީގެ ނައިބް ރައީސް އަހުމަދު އަދީބާއި އެމްއެމްޕީއާރްސީގެ ކުރީގެ އެމްޑީ ހަސަން ޒިޔަތު ވެސް ވަނީ ހެކިބަސް ދެއްވާފައެވެ. އެބޭފުޅުންނަކީ އެމްއެމްޕީއާރްސީގެ ފައިސާއަށް ޚިޔާނާތްތެރިވިކަން ސާބިތުވެ ހުކުމްކޮށްފައިވާ އަދި އެ ދެ ބޭފުޅުން ވަނީ ގާނޫނާއި ޚިލާފް ކަންތައްތައް ތަކެއް ކުރެއްވި ކަަމަށް އިއުތިރާފްވެ ވަޑައިގަންނަވާފައެވެ.\nމި މައްސަލާގައި ދެ ފަރާތުން ދެއްކެވި ވާހަކަތައް އަޑުއެއްސެވުމަށްފަހު، މި މައްސަލަ ބައްލަވާ ގާޒީ އަހުމަދު ހައިލަމް ވަނީ ދެން ބާއްވާ އަޑުއެހުމެއްގައި ލުތުފީ ބަޔާން ދެއްވި ވީޑިއޯ ރެކޯޑިން ބެލުމާމެދު ޝަރީއަތުން ގޮތެއް ނިންމަވާނެ ކަމަށް ވިދާޅުވެފައެވެ.\nރައީސް ޔާމީންގެ މައްޗަށް ދައުލަތުން ދައުވާކުރަނީ އެމްއެމްޕީއާރުސީގެ ހިޔާނާތުގެ ފައިސާގެ ތެރެއިން، އެސްއޯއެފް ކުންފުނިން ރައީސް ޔާމީންގެ އެކައުންޓަކަށް ޖަމާކޮށްފައިވާ އެއް މިލިއަން ޑޮލަރު އޭސީސީއާއެކު ހެދި އެއްބަސްވުމެއްގެ ދަށުން އެސްކްރޯ އެކައުންޓަށް ޖަމާކުރެއްވުމަށްފަހު، އެ ފައިސާ އިސްލާމިކް ބޭންކްގައިވާ އެކައުންޓަކަށް ޖަމާކޮށް މާލީ މަންފާ ހޯއްދެވިކަމުގެ ތުހުމަތުގައެވެ.


Bangladesh in varugadha India molhuviya nudhy hifahattaifi - vNews.mv\nބަންގްލަދޭޝް އާއި އިންޑިއާ ބައްދަލުކުރި މެޗުގައި ބަންގްލަދޭޝްގެ ލަނޑު ކާމިޔާބު ކޮށްދިން ކުޅުންތެރިޔާ- ފޮޓޯ:- އަދަދު\nބަންގްލަދޭޝް އިން ވަރުގަދަ އިންޑިއާ މޮޅުވިޔަނުދީ ހިފަހައްޓައިފި\nއައްފާން މުހައްމަދު 04 October 2021, 17:52\nސާފް ޗެމްޕިއަންޝިޕުގައި ހޯމަ ދުވަހު ކުޅުނު ފުރަތަމަ މެޗުގައި ބަންގްލަދޭޝް އިން މުބާރާތުގެ އެންމެ ކާމިޔާބު ޓީމު ކަމަށްވާ އިންޑިއާ މޮޅުވިޔަ ނުދީ ހިފަހައްޓައިފިއެވެ.\nމުބާރާތުގެ ފޭވަރިޓުން ކަމަށް މުބާރާތުގައި ވާދަކުރާ ހުރިހާ ޓީމެއްގެވެސް ކޯޗުން އިއްތިފާގުވާ އިންޑިއާ އާއި ދެކޮޅަށް ކުޅެ ބަންގްލަދޭޝް އިން މުހިންމު ޕޮއިންޓެއް ހޯދި މިމެޗު ނިމުނީ 1-1 ގެ ނަތީޖާއަކުންނެވެ.\nބަންގްލަދޭޝް ޓީމުގެ ފަރާތުން މޮޅު ކުޅުމެއް ފެނިގެންދިޔަ މިމެޗުގައި އެޓީމުން ވަނީ ގިނަ ފުރުސަތުތަކެއް ތަނަވަސްކޮށް ނުރައްކާތެރި ހަމަލާތަކެއް އިންޑިއާގެ ގޯލާއި އަމާޒުކޮށް ފޮނުވާލާފައެވެ.\nއެހެންނަމަވެސް މެޗުގައި ފުރަތަމަ ލަނޑުޖަހާ ލީޑުނެގީ އިންޑިއާ އިންނެވެ. ފުރަތަމަ ހާފުގެ 26 ވަނަ މިނެޓުގައި އުދަންތާ ސިންގ ޖައްސާލި ޕާހަކުން އޭރިއާ ތެރޭގައި މުޅިން ހުސްކޮށް ހުރެ ބޯޅަ ގޯލުގެ ތެރެއަށް ވައްދާލައިގެން މިލަނޑު އެޓީމަށް ކާމިޔާބު ކޮށްދިނީ ކެޕްޓަން ސުނިލް ޗެތްރީ އެވެ.\nއިންޑިއާ އާއި ބަންގްލަދޭޝް ބައްދަލުކުރި މެޗުގެ ތެރެއިން- ފޮޓޯ:- އަދަދު\nދެޓީމުގެ ފަރާތުންވެސް އެޓޭކިންގ މޮޅު ކުޅުމެއް ފެނިގެންދިޔަ މިމެޗުގައި ބަންގްލަދޭޝްގެ ބިޝްވަނާތް ގޯޝް އަށް ވަނީ ރަތްކާޑެއް ދައްކާފައެވެ. ދެވަނަ ހާފުގައި މެޗުގެ 54 ވަނަ މިނެޓުގައި އޭނާ އަށް މި ރަތްކާޑު ދެއްކީ، މުޅިން ހުސްކޮށް ހުރެ އިންޑިއާގެ ކުޅުންތެރިއަކު ގޯލާއި ދިމާލަށް ދަނިކޮށް، ފަހަތުން އޭނާގެ ގައިގައި ހިފާ ވައްޓާލުމާއި ގުޅިގެންނެވެ.\nރަތްކާޑާއެކު ބަންގްލަދޭޝަށް މެޗުގައި މައްސަލަތަކެއް ކުރިމަތިވާނެ ކަމަށް ބެލެވުނު ނަމަވެސް، ކާޑަށްފަހު ބަންގްލަދޭޝް ޓީމު ފެނިގެންދިޔައީ ވަރަށް ރޭވުންތެރިކަމާއެކު ކުޅެމުންދިޔަތަނެވެ.\nނަތީޖާއަކަށްވީ 74 ވަނަ މިނެޓުގައި އުމުރުން އެންމެ 18 އަހަރުގެ ޔާސިން އަރަފާތުގެ ލަނޑުން ބަންގްލަދޭޝް އިން މެޗުގެ ނަތީޖާ ހަމަހަމަ ކުރުމެވެ. މިއީ ޒުވާން ޑިފެންޑަރުގެ ކެރިއަރުގައި އޭނާ ބަންގްލަދޭޝްގެ ގައުމީ ޓީމަށް ކާމިޔާބު ކޮށްދިން ފުރަތަމަ ލަނޑުކަން ފާހަގަކޮށްލެވެއެވެ.\nމެޗުން ހޯދި ޕޮއިންޓާއެކު ބަންގްލަދޭޝް ވަނީ މިހާތަނަށް ކުޅުނު ދެމެޗުން ޖުމްލަ4ޕޮއިންޓު ހޯދާފައެވެ. ފުރަތަމަ މެޗުގައި ބަންގްލަދޭޝް މޮޅުވީ ސްރީ ލަންކާ އަތުންނެވެ. މިއާއެކު ވަގުތީ ގޮތުން ބަންގްލަދޭޝް ވަނީ ޕޮއިންޓު ތާވަލުގެ އެއްވަނައަށް ކުރިއަށް ޖެހިލާފައެވެ.\nމިއީ މިފަހަރުގެ މުބާރާތުގައި އިންޑިއާ ކުޅޭ ފުރަތަމަ މެޗެވެ. އިންޑިއާގެ ދެވަނަ މެޗުގައި މިމަހުގެ 10 ވަނަ ދުވަހު ނޭޕާލާއި ދެކޮޅަށް ނުކުންނާނެއެވެ.\nބަންގްލަދޭޝް އިންޑިޔާ ސާފް ޗެމްޕިއަންޝިޕް ކުޅިވަރު


ދުނިޔޭގެ ތިމާވެށީގެ ދުވަހުގެ މުނާސަބަތުގައި، ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްވި ޚިޠާބު - The President's Office\nދުނިޔޭގެ ތިމާވެށީގެ ދުވަހުގެ މުނާސަބަތުގައި، ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްވި ޚިޠާބު\n5 ޖޫން 2014، ރިފަރެންސް: PRO/RAYK/2014/2\nގަދަކީރިތިވަންތަ اللّـه سبحـانـه وتعـالى އަށް ޙަމްދާއި ޝުކުރުކުރަމެވެ. އަދި މިއުއްމަތުގެ ނަބިއްޔާ مُحَمَّـد صـلّى الله علـيـه وسـلّم އަށް ޞަލަވާތާއި ސަލާމް ލެއްވުން އެދި ދުޢާކުރަމެވެ. \nދުނިޔޭގެ ތިމާވެށީގެ ދުވަހުގެ ތަހުނިޔާއާއި ހެޔޮއެދުންތައް، ރާއްޖޭގެ އެންމެހައި އަޚުންނާއި އުޚުތުންނަށް އަރިސްކުރަމެވެ. މިއަހަރުގެ ދުނިޔޭގެ ތިމާވެށީގެ ދުވަސް އަޅުގަނޑުމެންނާ ބައްދަލުވާހިނދު، ދުނިޔޭގެ ސަމާލުކަންވަނީ އަޅުގަނޑުމެންފަދަ ތަރައްޤީވަމުން އަންނަ ކުދި ޖަޒީރާ ޤައުމުތަކަށް ހުއްޓިފައެވެ. \nމިއަހަރު މިފާހަގަކުރާ ދުނިޔޭގެ ތިމާވެށީގެ ދުވަހުގެ ޝިޢާރު ކަމުގައިވާ "ކަނޑުގެ ލޮނުގަނޑު އުފުލުމާ ދެކޮޅަށް ތިބާގެ އަޑު އުފުލާ" މި ޝިޢާރަކީ، މިއީ ރާއްޖެއާ ނުހަނު ގުޅުންހުރި ޝިޢާރެކެވެ. މީގެ އަހަރުތަކެއްގެ ކުރިންވެސް މޫސުމަށް އަންނަ ބަދަލުތަކުން ރާއްޖެފަދަ ކުދި ޖަޒީރާ ޤައުމުތަކަށް ފޯރާނެ އަސަރުތަކުގެ ވާހަކަ ރާއްޖެއިން ވަނީ ދައްކާފައެވެ. އަދި މިކަމަށް އަވަސް ފިޔަވަޅުތަކެއް އެޅުމަށް ރާއްޖޭގެ ފަރާތުންވަނީ ވަކާލާތުކޮށްފައެވެ.\n މިއަހަރަކީ ތަރައްޤީވަމުން އަންނަ ކުދި ޖަޒީރާ ޤައުމުތަކަށް ވަރަށް ޚާއްޞަ އަހަރެކެވެ. އެއީ، މިއަހަރަކީ، ތަރައްޤީވަމުން އަންނަ ކުދި ޖަޒީރާ ޤައުމުތަކުގެ އަހަރުގެ ގޮތުގައި އދ.އިން ކަނޑައަޅާފައިވާ އަހަރު ކަމަށްވާތީއެވެ. އެހެންކަމުން، މިއަހަރުގެ ތިމާވެށީގެ ދުވަހާއި އަދި ތިމާވެށީގެ ދާއިރާއިން ފާހަގަކުރެވޭ އެހެނިހެން ދުވަސްތަކާއި ޙަރަކާތްތައް ވަނީ ކުދި ޖަޒީރާ ޤައުމުތަކަށް ޚާއްޞަ ކުރެވިފައެވެ.\n ފަހުގެ ޢިލްމީ ދިރާސާތަކުން ހާމަކޮށްދޭ ގޮތުގައި އިންސާނުންގެ ސަބަބުން މޫސުމަށް އަންނަ ބަދަލުތަކަކީ، އޭގެ ނުރައްކަލާއި ގެއްލުން، ކުދި އަދި ބޮޑެތި ހުރިހާ ޤައުމަކުން ކުރިމަތިލާން ޖެހޭނެކަމެކެވެ. މިގޮތުން މުސްތަޤްބަލުގައި އަވަސް ފިޔަވަޅުތަކެއް ނާޅައިފިނަމަ، މިޤަރުނުގެ ތެރޭގައި މޫސުމަށް އަންނަ ބަދަލުތަކުން ކުރިމަތިވާނޭ ހިރާސްތައް އިތުރުވާނޭކަމަށް އައި.ޕީ.ސީ.ސީގެ2ވަނަ ވާރކިން ގްރޫޕްގެ ރިޕޯޓުން އިންޒާރުދެއެވެ. އަދި މޫސުމަށް އަންނަ މިފަދަ ބަދަލުތަކުގެ ސަބަބުން އިންސާނުންގެ ޞިއްޙަތާއި ކާބޯތަކެއްޗަށާއި އަދި ޖުމްލަ ގޮތެއްގައި މުޅި އިޤްތިޞާދަށް އޭގެ ނުރަނގަޅު އަސަރުކުރާނޭކަން ފަހުގެ ދިރާސާތަކުން ޔަޤީންކޮށްދެއެވެ. ރާއްޖެފަދަ ކުދި ޖަޒީރާ ޤައުމުތަކަކީ، މިކަމުގެ ނުރައްކަލާއި ބުރަ ފުރަތަމަ ތަޙައްމަލް ކުރަންޖެހޭނެ ޤައުމުތަކެވެ. އެހެންކަމުން، މޫސުމަށް އަންނަ ބަދަލުތަކާ ގުޅިގެން، ދުނިޔޭގެ ފެންވަރުގައި އަވަސް ފިޔަވަޅުތަކެއް އެޅުމަށް އަޅުގަނޑު ގޮވާލަމެވެ.\nޒަމާނުންސުރެ އަޅުގަނޑުމެންގެ ދިރިއުޅުމުގެ ވައްޓަފާޅިއާއި އިޤްތިޞާދު ބިނާވެފައިވަނީ، އަޅުގަނޑުމެންގެ މި ނާޒުކު ތިމާވެށީގެ މައްޗަށެވެ. އަޅުގަނޑުމެންގެ ކާބަފައިންގެ ދުރުވިސްނުމާއި މިންނެތް މަސައްކަތުން، ރާއްޖޭގެ ތިމާވެށި، އޭގެ ފުރިހަމަކަމާއެކު ވަނީ މި ޖީލުތަކާ ހަމައަށް ފޯރުވައިދީފައެވެ. މި އަމާނާތް މިވަގުތު މިވަނީ އަޅުގަނޑުމެންގެ އަތްމަތީގައެވެ. އަޅުގަނޑުމެންގެ ޢަމަލުތައް މިނެކިރާނީ، އަޅުގަނޑުމެންގެ ފަހުން އަންނަ ޖީލުތަކުން ކަމަށްވީހިނދު، އެޖީލުތައް މާޔޫސްނުވާނެ ފަދައިން އަޅުގަނޑުމެންގެ ޢަމަލުތައް ބެހެއްޓުން މުހިންމެވެ. ކާބަފައިން ދެއްކެވި މިސާލުން މިސާލުނަގައި، ޙިކުމަތްތެރިކަމާއެކު ރާއްޖޭގެ މި ނާޒުކު ތިމާވެށި ޙިމާޔަތްތެރިކަމާއެކު ރައްކާތެރިކޮށް ދަމަހައްޓަންވަނީ ޖެހިފައެވެ. އެއީ، އަޅުގަނޑުމެންގެ އަމާނާތެކެވެ.\nރާއްޖޭގެ އިޤްތިޞާދާއި ތަރައްޤީގެ ދުވެލި މިދަނީ ހަލުވިކަމާއެކު ކުރިއަރަމުންނެވެ. ތަރައްޤީގެ ނަމުގައި ކުރެވޭ ބައެއް ކަންކަމުގައި ރާއްޖޭގެ ތިމާވެށްޓާއި ތިމާވެށީގައި ހިމެނޭ ދިރޭތަކެތީގެ ނަޞްލުތަކަށްވަނީ، އޭގެ ނޭދެވޭ އަސަރު ފޯރައިފައެވެ. އެހެންކަމުން، މިކަމުގައި އަޅުގަނޑުމެން އިތުރަށް ސަމާލުވާން މިވަނީ ޖެހިފައެވެ. އަދި ތަރައްޤީއާއެކު، ތިމާވެށިވެސް ރައްކާތެރިކޮށް ދެމެހެއްޓުމަކީ، އެކުއެކީ ހިނގާ ކަންކަމުގައި ހަދަން ވަނީ ޖެހިފައެވެ. ދެމެހެއްޓެނިވި ތަރައްޤީ ޙާޞިލުކުރެވެން އޮތީ މިފަދައިންނެވެ. ޝައްކެއްނެތްގޮތުގައި އަޅުގަނޑުމެން އެންމެހައި ރައްޔިތުން ބޭނުންވާ ތަރައްޤީ ގުޅިލާމެހިފައިވަނީ މިކަމާ އެކުގައެވެ.\nމިއަދު އަޅުގަނޑުމެން ދުނިޔޭގެ ތިމާވެށީގެ ދުވަސް ފާހަގަކުރާ މުނާސަބަތުގައި، ތިމާވެށި ރައްކާތެރިކޮށް ދެމެހެއްޓުމުގައި އަޅުގަނޑުމެންގެ ފަރުދީ ޒިންމާތަކުގެމަތިން ހަނދާންކުރަންޖެހެއެވެ. ޢާންމު ދިރިއުޅުމުގެ އާދަކާދަތަކާއި ޢަމަލުތަކާމެދު މިވަނީ ވިސްނަންޖެހިފައެވެ. ފަރުދީ ފެންވަރުގައި ތިމާވެށި ރައްކާތެރިކޮށް ދެމެހެއްޓުމަށް ކުރެވޭ ކޮންމެ މަސައްކަތަކީވެސް ނުހަނު މުހިންމު މަސައްކަތެކެވެ. މިއީ، އަންނަން އޮތް ޖީލުތަކަށް ފޯރުވައިދެވޭ އަގުހުރި ހަދިޔާއެކެވެ. \nއަޅުގަނޑުގެ ދުޢާއަކީ ރާއްޖޭގެ ތިމާވެށި ރައްކާތެރިކޮށް ދެމެހެއްޓުމަށް ދިވެހިން ކުރަމުންގެންދާ މަސައްކަތުގައި ސާބިތުކަމާއެކު ދެމިތިބުމުގެ ހެޔޮ ތައުފީޤު، މާތް ﷲ، އެންމެހައި ދިވެހި ރައްޔިތުންނަށް މިންވަރު ކޮށްދެއްވުމެވެ.


Musaara kudavumakee sikundiah gellun libey kameh\nމުސާރަ ކުޑަވުމަކީ ސިކުނޑިއަށް ގެއްލުން ލިބޭ ކަމެއް\n15 އޮކްޓޯބަރ 2019 - 10:07:44\nފައިސާ އަކީ ދިރިއުޅުމުގައި ބޮޑު ދައުރެއް އަދާ ކުރާ އެއްޗެކެވެ. އެއީ ލިބޭ އުފަލެއް ކަމުގައި ވާ އިރު އެއާ ނުލަައި ދިރިނޫޅެވޭނެ އެއްޗެކޭ ބުންޏަސް ދޮގަކަށް ނުވާނެއެވެ. ފައިސާ ނެތްނަމަ ތިމާ އެއީ މީހެއް ކަމަށްވެސް ގިނަ މީހުން ބަލައެއް ނުގަނެއެވެ.\nފައިސާ އަކީ ދިރިއުޅުމުގައި ބޮޑު ދައުރެއް އަދާ ކުރާ އެއްޗެކެވެ. އެއީ ލިބޭ އުފަލެއް ކަމުގައިވާއިރު އެއީ އެއާ ނުލަައި ދިރިނޫޅެވޭނެ އެއްޗެކޭ ބުންޏަސް ދޮގަކަށް ނުވާނެ އެވެ. ފައިސާ ނެތްނަމަ ތިމާ އެއީ މީހެއް ކަމަށްވެސް ގިނަ މީހުން ބަލައެއް ނުގަނެ އެވެ.\nފައިސާ އާއި ދިރިއުޅުމާ ގުޅިލާމެހިފައިވާ ކަން ދިރާސާތަކުން ދައްކާއިރު ކުރިއަށްވުރެ ލިބޭ މުސާރަ ކުޑަވެގެން ދިޔުމަކީ އެމީހާގެ ސިކުނޑިއަށް ނުރަނގަޅު އަސަރުތަށް ކޮށް ވިސްނުމުގެ ބާރުވެސް ދަށް ކޮށްލާ ކަމެކެވެ.\nމުސާރަ ކުޑަވުމަކީ ވަރަށް ގިނަ ދަތިތަކަކާއި ކުރިމަތިވާނެ ކަމެއް ކަން ޔަގީނެވެ. ގޭ ކުއްޔާއި ކިޔެވުމަށް ދާ ހަރަދާއި އެހެނިހެން ވެސް ބޮޑެތި ހަރަދުތައް ކުރަންޖެހޭ މި ޒަމާނުގައި ލިބޭ މުސާރައިން ދެކޮޅު ޖެހެނީ ކިރިޔާ އެވެ. ބައެއް މީހުންނަށް ލިބޭ މުސާރައިން ދެކޮޅު ނުޖެހިވެސް ދެ އެވެ.\nފްރާންސްގެ އިންސާމް ރިސާޗް ސެންޓަރުން އިނގިރޭސިވިލާތުގައި ހެދި ދިރާސާ އަކުން ދައްކަނީ ކުރިއަށް ވުރެ ލިބޭ މުސާރަ ކުޑަވުމަކީ ސިކުނޑިއަށް ނޭދެވޭ އަސަރުތައް ފޯރުވާ ކަމެއް ކަމުގަ އެވެ.\nމިދިރާސާގައި 23 އަހަރާއި 35 އަހަރާއި ދެމެދުގެ 3,287 މީހުން ބައިވެރިވެފައިވެ އެވެ. އަދި 1990 އަހަރުން ފެށިގެން 2010 ވަނަ އަހަރާއި ހަމައަށް އެމީހުންނަށް ލިބޭ މުސާރައާއި މުސާރައަށް އަންނަމުންދާ ބަދަލުތައް ބަލަމުން ގެންދިޔަ އެވެ.\n20 އަހަރު ވަންދެން އެ ބަދަލުތައް ބެލުމަށްފަހު އެ މީހުންގެ ވިސްނުމާއި ހަނދާން ހުންނަ މިންވަރު ބެލުމަށް ޓެސްޓުތައް ދެވުނެވެ. ޓެސްޓުތަކުގެ ނަތީޖާ އިން ދައްކާ ގޮތުން މުސާރަ ކުޑަވެފައިވާ ތިބި މީހުންނަށްވުރެ ލިބޭ އާމްދަނީ އެއް މިނެއްގައި ހުރި މީހުންގެ ވިސްނުން މާ ރަނގަޅެވެ.\n707 މީހުން ބައިވެރިކޮށް އެމްއާރްއައި ސްކޭން ހަދައިގެން ހެދި ދިރާސާއިންވެސް ދައްކަނީ މުސާރަ ކުޑަ ނުވާ މީހުންގެ ސިކުނޑި އެހެން މީހުންނާއި އަޅާ ބަލާއިރު ރަނގަޅު ކަމަށެވެ.\nސައިންސްވެރިން ބުނާ ގޮތުން މުސާރަ ކުޑަވެ ވިސްނަން ޖެހުމުން ސިކުނޑީގެ ބައެއް ބައިތަކާއި ހަށިގަނޑުގެ އެހެން ބައެއް ގުނަވަންތަކާ އެކު އޮންނަ ގުޅުމަށްވެސް އަސަރުތައް ކުރެ އެވެ.


މުޒާހަރާތައް ކުރިއަށްދަނިކޮށް ލެބަނާންގެ މުޅި ސަރުކާރު އެއްކޮށް އިސްތިއުފާދީފި – DhiDaily\nމުޒާހަރާތައް ކުރިއަށްދަނިކޮށް ލެބަނާންގެ މުޅި ސަރުކާރު އެއްކޮށް އިސްތިއުފާދީފި\nލެބަނާނުގެ ޕްރައިމް މިނިސްޓަރ ހަސަން ދިއާބް ވަނީ މިކަން ކަށަވަރުކޮށްދެއްވާފައެވެ. ބެއިރޫތްގައި ހިނގާގިޔަ ގޮވުމަށް ސަރުކާރުން ޒިންމާ ނަގަން ޖެހޭނެކަމަށް ބުނެ އެ ގައުމުގެ ރައްޔިތުންދަނީ ނިކުމެ މުޒާހަރާތައްކޮށް ސަރުކާރާއި ދެކޮޅަށް ފާޑުކިޔަމުންނެވެ.\nމިކަން ހަސަން ދިއާބް އިއުލާންކޮށްދެއްވުމުގެ ކުރިން، ސަރުކާރު އެއްކޮށް އިސްތިއުފާ ދޭނެކަމަށް އެ ގައުމުގެ ހެލްތް މިނިސްޓަރ ހައްމާދު ހަސަން މައުލޫމާތު ދެއްވި ކަމަށް އެގައުމުގެ މީޑިއާ ރިޕޯޓުތައް ބުނެއެވެ.\nހޯމަދުވަހު ގައުމާއި މުޚާތަބުކުރައްވަމުން ދިއާޒް ވިދާޅުވީ އެނާ އެއް ހުންނެވުނީ ގައުމުގެ ރައްޔިތުން މި އަމަލުގެ ޒިންމާ އަޅުވާފައިވާ މީހުންނާއި އެއްކޮށްކަމަށެވެ. އަދި މިގޮވުމަކީ ލާރިދީގެން ބަޔަކު ހިންގާފައި އޮތް ކޮރަޕްޝަންގެ ނަތީޖާމަކަށެވެ . ދިއާޒް ވިދާޅުވީ ކޮރަޕްޝަން އަށް ކޮންމެވެސް ވަރެއްގެ ހައްލެއް ގެނޭވެނެކަމަށް ކަމަށެވެ. ނަމަވެސް ކޮރަޕްޝަންގެ މިންވަރު އާއްމުވެފައިވާވަރު ގައުމާއި ގައުމު ހިންގުމަށް އޮންނަ ނިޒާމަށްވުރެން ވެސް ބޮޑުކަމަށް ދިއާޒް ފާހަގަކުރެއްވިއެވެ. އެހެން ވުމާއެ އެކު މުޅި ސަރުކާރު އެއްކޮށް އިސްތިއުފާދެއްވީ ކަމަށް ބުނެ އެކަން ޔަގީންކޮށްދެއްވާފައެވެ.\nދިއާބް ވަނީ އިދިކޮޅު ފަރާތްތަކުން ބެއިރޫތްގެ ހާލަތު މިހާރު އޮތް ގޮތުގެ ނާޖާއިޒް ފައިދާ ނަގައިގެން އެގައުމުގެ ހާލަތު އޮތްވަރަށްވުރެންވެސް ދަށްހާލަތަކަށް ވައްޓާލައިފިކަމަށް ބުނެ އިދިކޮޅު ފަރާތްތަކަށް ފާޑުކިޔުއްވާފައެވެ. އަދި މިއީ އިދިކޮޅު ފަރާތްތަކުން ސިޔާސީ ގޮތުން ޕޮއިންޓް އިތުރުކުރަން ކުރި ކަމެއްކަމަށް ވެސް ދިއާޒް ވަނީ ސިފަކޮށްފައެވެ.\nސަރުކާރު އިސްތިއުފާދީފައި މިވަނީ ބެއިރޫތްގެ މަގުތައްމަތީގައި ރައްޔިތުން ތިންދުވަސްވަންދެން މުޒާހަރާ ކުރަމުންދަނިކޮށެވެ. ރައްޔިތުންވަނީ ބެއިރޫތްގައި ހިނގާދިޔަ މިހިތާމެވެރި ހާދިސާގައި ލިބުނު ގެއްލުންތަކަށް އިންސާފު ހޯދައިދީ ބަދަލަކަށް އެދޭކަމަށް މުޒާހަރާތަކުގައި އަޑު އުފުލާފައެވެ. މިހާދިސާއާއި ގުޅިގެން އެތަކެއް ކޮރަޕްޝަންގެ މައްސަލަތަކުގެ ވާހަކަތައް އެކި ގޮތްގޮތުން ކުރެވެން ފަށާފައެވެ.\nމަރުވެގެން ވަޅުލަން އުޅެނިކޮށް ދިރިހުރިކަން އެނގިއްޖެ\nލޯބިވެރިޔާ އަނިޔާކުރަން ފެށުމުން ސަލާމަތްވާން ހަތަރު ވަނަ ބުރިން ފުންމާލައިފި\nކުޑަކުއްޖަކު ރަހީނުކޮށް ބިންގަރާހުގައި 52 ދުވަސް ވަންދެން ގެންގުޅެފި


SunOnline: Roadha Sunbuli: Balivegen IV gulhaifinama roadha gehleynetha?\nބަލިވެގެން އައިވީ ގުޅައިފިނަމަ ރޯދަ ގެއްލޭނަތަ؟\nއެއްވެސް ކަމަކީ ތިމާއަށް ފުރިހަމަ ބާރު ލިބިގެންވާ ކަންކަމެއް ނޫނެވެ. ރޯދައަށް ހުއްޓާވެސް ދިމާވާ ސިއްޚީ މައްސަލައެއްގެ ސަބަބުން އައިވީ އެއް ގުޅަން ޖެހިދާނެ އެވެ. މިފަދަ ހާލަތެއްގައި އެމީހެއްގެ ރޯދައަށް އެއިން ކުރާނީ ކޮން އަސަރެއްތޯ ހިތުގައި ސުވާލުއުފެދެއެވެ.\nރޯދަ ސުންބުލީގައި އުސްތާޒާ ސާމިޔާ ޒަކަރިއްޔާ ޖަވާބުދެއްވަނީ ރޯދައާއި ގުޅުން ހުރި މިފަދަ ތަފާތު އެކި ސުވާލުތަކަށެވެ. އެހެންކަމުން މިއަދުގެ ސުވާލު މި އަމާޒުކޮށްލަނީ މި މައުޟޫއަށެވެ.\nސ:ރޯދައަށްހުއްޓާ ބަލިވެގެން އައިވީ ގުޅައިފިނަމަ ރޯދަ ގެއްލޭނަތަ؟\nޖ: ބައެއްފަހަރު ރޯދަމަހުގެ ރޯދައަށްހުއްޓާ ދުވާލުގެ ވަގުތުގައިވެސް ބަލިވެގެން އައިވީ އެއް ގުޅަން ޖެހިދާނެއެވެ. މިފަދައިން ވެއްޖެނަމަ އެމީހެއް އެދުވަހުގެ ރޯދަ ދޫކޮށްލުމަށްފަހު ފަހުން އެ ރޯދައެއް ގަޟާކުރާނީ އެވެ.\nސަބަބަކީ ރަމަޟާން މަހުގައި ރޯދަ ފަރުޟުކުރެވިފައި މިވަނީ ރޯދަ ހިފުން ކުޅަދާނަވެގެންވާ މީހުންނަށެވެ. އެހެންވީމަ ބަލިހާލު ޖެހިފައިވާ މީހުންނަށް އޮތީ އެ ރޯދަ ދޫކޮށްލުމަށްފަހު އެ ރޯދަ އަލުން ހިފުމެވެ. އައިވީއަކީ ކެއިން ބުއިންފަދަ އަދި އެމީހެއްގެ ހަށިގަނޑުގައި ވަރުޖެއްސުމަށްޓަކައި ކުރާކަމަކަށްވާތީ އެ ރޯދައެއް ދޫކޮށްލަންޖެހެއެވެ.\nއެހެންނަމަވެސް ބައެއްކަހަލަ ބަލިތަކުގައި ޖަހާ އިންޖެކްޝަންތަކުން ރޯދައެއް ނުގެއްލޭނެއެވެ. އެއީ މިސާލަކަށް ތަދުކެނޑުވުުން ފަދަ ކަންކަމެވެ. ނަމަވެސް ގައިގައި ވަރުޖެއްސުމަށް ކުރާ ޖަހާ އިންޖެކްޝަން ނުވަތަ ވެކްސިންއެއްނަމަ ގެއްލޭނެއެވެ.